
Pod pojmom STARI 
BROD podrazumijeva se 
rimsko - tursko - austrijsko 
razdoblje u razvoju  Sla- 
vonskog Broda, dakle vri- 
jeme koje seže od antičke 
Marsonie do prvih deset- 
ljeća 20. stoljeća. 

Povijesne i druge  za- 
nimljivosti iz tog vremena, 
. tj. pregled događaja i zbi- 
vanja u Brodu od najsta- 
rijih pisanih historijskih 
izvora iz 13. stoljeća na 
ovamo, zapisi o starim uli- 
cama, kućama, Tvrđavi i 
drugim spomenicima  sta- 
rog Broda, nisu obrađeni 
historiografjskom metodom 
već u žanru književno-pu- 
blicističke proze. Stoga ova 
knjiga i nije — znanstvena 
monograjija nego zbirka 
jeljtona kojoj je osnovna 
namjera da zadovolji (op- 
ravdano) zanimanje današ- 
njih stanovnika Slavonskog 
Broda za manje poznatu, 
ili nepoznatu, prošlost svog 
grada. 

VLADIMIR REM (Sla- 
vonski Brod, 1927) autor je 
desetak raznorodnih knji- 
ga (poezija, eseji, feljtoni, 
monografije, antologije). 
Član je Društva književ- 
nika Hrvatske i Zajednice 
umjetnika Hrvatske. Od 
1966. g. živi i djeluje u 
Vinkovcima. Predsjednik 
je Sekcije DKH za Slavo- 
niju i Baranju. 

prof. Nedjeljko Pandžić, 

' kustos 
Muzeja Brodskog Posavlja 

Tri lica 
jednog grada 


Prigrljen uz Savu, na mjestu gdje se pitomi obronci Dilj-gore 
rukuju s njezinom lijevom obalom, Slavonski Brod pamti 737 
godina od prvog zabilježenog postojanja. Oduvijek značajna raskrs- 
nica_i sjecište najvažnijih panonskih putova još tamo od rimskih 
vremena, pa još značajnija stanica i odmorište na cesti kojom se 
valjala bujica slavenskih plemena u velikoj seobi naroda, kasnije 
slobodni vojnički grad slavonske Vojne krajine i, već na prijelomu 
19. i 20. stoljeća, vezan uz socijalističke ideje i revolucionarni 
radnički pokret, taj grad se prvi put javlja u Kraljevskim listinama 
daleke 1244. godine. 

To spominjanje Broda sredinom 13. stoljeća samo je jedno, 
znano, u dokumentima zapisano njegovo bivstvovanje, koje nas 
upućuje na njegovo srednjovjekovno ,,krštenje"". A pošto se rađanje 
i rast jednog grada mjere veoma dugim hodom vremena, taj se 
proces, u našem slučaju, svodi na stoljeća. ' 

Jer, stoljeća, brojna, sva ona što su prethodila toj 1244. 
godini, bila su — ako tako možemo reći — temeljni kamenovi na 
kojima je nastajao grad koji će dobiti ruho i ime u predvečerje 
slabljenja feudalnog poretka i njegove već prenapregnute civili- 
zacije. 

Marsonia (bez obzira na to da li ćemo danas ili sutra, ili 
možda nećemo nikad, utvrditi vijek njezina trajanja) zapravo 
je prvobitno lice grada na lijevoj savskoj obali. Na antičkoj zemljo- 
pisnoj karti što ju je sačuvao njemački učenjak Konrad Peutinger 
(po: njemu se i zove Tabula Peutingeriana) crno na bijelom stoji i 
ime Marsonia. A već to daje nam dovoljno razloga da vjerujemo u 
stvarnost tog lokaliteta, u postojanje grada koji će, doduše, biti 
zbrisan s lica zemlje u ratnom vrtlogu ranog srednjeg vijeka, ali 
će mu trag ipak doprijeti i do naših dana. 


O drugom licu grada, ili bolje, o njegovu drugom (i vjero- 
dostojnom) znamenovanju, rekosmo već ono najbitnije: grad je 
dobio ime, koje nosi i danas. Više će o tome biti govora na strani- 
cama koje slijede. 

Feudalno brodsko naselje, prava fizionomija kojeg još čeka 
svoju povijesnu doradu, ubrzo se našlo među ,,ostacima ostataka 
kraljevina Dalmacije, Hrvatske i Slavonije““ (, reliquiae reliquiarum 
regnorum Dalmatiae, Croatiae et Slavoniae“) i počelo propadati. 
Slavodobitni Osmanlije sravnili su srednjovjekovni Brod sa zem- 
ljom, baš kao i avarski osvajači antičku Marsoniu. Promijenivši 
tokom nekoliko burnih stoljeća niz državnih uprava, monarha, 
knezova, hercega, banova, a nakon dugogodišnjih borbi s turskim, 
mađarskim i austrijskim uzurpatorima, u njemu će se, uporedo s 
razvojem industrije (vratimo se sada naznakama na početku ovoga 
teksta) razviti i osnažiti radnički pokret. U procesu nastajanja tog, 
trećeg, lica ovoga grada, revolucionarna njegova tradicija doći će 
do najpunijeg izražaja za vrijeme drugog svjetskog rata, u kojemu 
će Slavonski Brod dati dvije brigade i jedan odred, mnoga revolu- 
cionarna i herojska imena, iako uz mnoge žrtve i uz 28 teških 
bombardiranja koja će ga razoriti gotovo do temelja. 

Između dva svjetska rata Slavonski Brod je čvrsto zagazio 
u 20. stoljeće, a 21. travnja 1945, nakon oslobođenja, zakoračio 
je u novu etapu svog razvoja. 


Na tragu 
Marsonie 


U povjesnici Vinkovaca zabilježeno je da su nekadašnje 
Cibalae bile kolijevka dvaju rimskih careva, Valentiniana i Valensa, 
dok je u antičkom Sirmiumu (Sremska Mitrovica) okrunjeno 
nekoliko poznatih vladara Rimske imperije, među kojima i Probus 
koji je bio iz samog Sirmiuma a zadužio je svoj zavičaj posadivši 
vinovu lozu na Fruškoj gori. 


O Brodu ne možemo dati takve ili tomu slične podatke. 

Iz tog, najstarijeg, historijskog razdoblja označenog rimskom 
vladavinom, o Brodu nemamo nikakve izvorne građe, osim 
arheoloških iskopina. Stoga i nije moguće rekonstruirati događaje i 
zbivanja u njemu u tim davnim vremenima. Zna se, jedino, da je na 
gotovo istom mjestu gdje stoji današnji grad nekada stajala rimska 
naseobina Marsonia. 


Marsonia do danas nije do kraja istražena, ali je činjenica da 
se u Brodskom Posavlju, pa i u samom Brodu, iz godine u godinu 
otkrivaju novi tragovi rimske okupacije, pa i tragovi prošlosti koja 
je prethodila prodoru Rimljanja u Panoniju. Lopata, ralo pluga ili 
traktora u ovom području češće izbaci na površinu predmete koji 
su nastali još u mlađe kameno ili u bakreno doba, ili su pripadali 
nekome od mnogobrojnih naroda koji su u vječnom lutanju i tra- 
ganju za boljim uvjetima života prelazili na ovu ili onu stranu Save. 


Kontinuitet naseljenosti vjerojatno se nikad nije prekidao. 
.Prvi su poznati narod koji ovamo prodire — Kelti. Taj strani 
etnički element kolonizirao je krajeve u dolini rijeke Save u 4. 
stoljeću prije naše ere, a tragovi keltske materijalne kulture 
otkriveni su i na području Brodskog Posavlja. Ekspanzijom Kelta 
(iz Galije, današnje Francuske) i njihovim miješanjem s domaćim 


stanovništvom ilirskog porijekla došlo je do uzajamne razmjene 
kulturnih tekovina i utjecaja. Tako je, prema povijesnim izvorima, 
nastala posebna etnička skupina panonskih (ilirokeltskih) ple- 
mena, od kojih su na brodskom području živjeli Breuci i Oserijati. 
Da je u to prethistorijsko doba ovdje bilo manifestacija kulturnog 
života svjedoče nalazi starog novca i predmeta iz brončanog doba, 
te ostaci građevinskog i kulturnog materijala u arheološkim sloje- 
vima na području današnjeg Broda i oko njega. Okamenjene 
školjke iz Sovskog jezera u Dilj gori, petrefakti mamuta i bizona 
iz brodske okoline, čamci iz Oprisavaca izrađeni iz jednog debla, 
kao i mnoštvo arheoloških eksponata izloženih u Muzeju Brodskog 
Posavlja po lokalitetima kao što su Okuke, Paljevine, Mrsunjski 
Lug, Gornji Slatnik, Zbjeg itd, zanimljivi su dokumenti o jednoj 
nestaloj epohi. 


Historijski izvori govore nam o tome da su rimske legije 
često provaljivale na ilirski teritorij i osvajale pojedine dijelove, ali 
da su lliri ustancima zbacivali rimsku vlast. Tako je bilo sve do 
vladavine cara Augusta, koji je nakon dugih i teških bojeva konač- 
no posve pokorio buntovna ilirska plemena, pa su Rimljani otada 
zavladali ovim krajevima i u njima sagradili svoje ceste, gradove i 
utvrde. 


Današnja Panonska ravnica bila je u to vrijeme provincija 
Panonija u okviru Rimskog carstva, koje je obuhvaćalo u svojim 
granicama veći dio tada poznatog svijeta. Ovaj golemi teritorij 
trebalo je dobro čuvati, i zato su Rimljani posvetili veliku pažnju 
uređenju i utvrđivanju svojih državnih granica. U rimskom pravu 
je kodificirano da se za državnu granicu upotrebljavaju sve mo- 
gućnosti terena: gorski greben, rijeka, cesta, a ako toga nema 
gradio bi se bedem (kao u Njemačkoj) ili nasip (kao u Britaniji) 
ili bi se kopao jarak (kao u Africi). Prema karakteristikama terena 
imala je i granica svoje ime. Općenito se zove limes, što znači: 
umjetno podignuta granica. 


Limes Panoniae, u nas još nedovoljno istražen, iako često 
spominjan kod rimskih pisaca, činile su rijeke Sava, Drava i Dunav, 
a na toj relaciji bili su odredi čuvara pod imenom milites limitanei. 
Natpisna mramorna ploča na crkvenom zidu u Lugu spominje 
ime rimske legije Minervia pia fidelis, koja je bila stacionirana u 


Panoniji za vrijeme cara Trajana, a zapovjednik joj je bio Hadrijan, - 


kasniji Trajanov nasljednik na prijestolju. Nije bez značaja što je 
Hadrijanov natpis nađen između rimske Murse (Osijek) i Marso- 
nije (Broda), te nije isključeno da ima veze s utemeljivanjem jednog 
od ovih naselja. : 

Ovaj kraj u posavskoj ravnici bio je u rimsko doba vrlo 
bogat i razvijen. Imao je dobre puteve i plodna polja, razvijeno 
ratarstvo, voćarstvo i vinogradarstvo. 

Nemamo dokumenata o tome kakve su bile kulturne pri- 
like u rimskoj Marsoniji. Nalazi iz toga vremena, kao npr. ostaci 
zemljanih posuda sa latinskim natpisima, rimski novac, zatim 
oružje i razni drugi predmeti koji su pripadali opremi rimskih 
vojnika, zanimljivi su za proučavanje općeg historijata brodskog 
naselja u rimsko doba, ali ne govore nam dovoljno o tadašnjoj 
kulturnoj situaciji. 





Stare brodske kuće. Ovakve stambene prizemnice mogle su se vidjeti 
sve do drugog svjetskog rata u nekim dijelovima grada 
(npr. u Starčevićevoj ulici, o čemu svjedoči ova slika V. Antipova) 


Na osnovu nalaza rimskog 
novca i drugih antičkih ostata- 
ka (spomenut ćemo ovdje i 
rimsku paradnu goljenicu od 
brončanog lima, što je 1975. 
g. nađena u pješčanom talogu 
Save), sa sigurnošću verificira- 
mo postojanje Marsonie od 2. 
do 4. stoljeća, dok o njezinoj 
sudbini izvan tih vremenskih 
E okvira nemamo vjerodostojnih 
podataka. Lokalitet Marsonia, 
prema ondašnjim rimskim geo- 
grafskim kartama, nalazio se na 
glavnoj rimskoj savskoj magist- 
rali što je (iz Rima) vodila pre- 
ko ovih mjesta: —Aemona 
(Ljubljana), Siscia (Sisak), Ser- 
vitium (Gradiška),  Urbatae 
(Kobaš), Marsonia (Brod), Cer- 
tis (Andrijevci), Cibalae (Vin- 

kovci, Sirmium (Mitrovica), 
# Zaurunum (Zemun), Singidu- 
num (Beograd). 


R imska paradna goljenica, 
prema zapisu prof. Jasenke 
Kovačević, ,,spada među 
najljepše rimske brončane 
primjerke“. 





Rimska Marsonija ležala je na 45. stupnju sjeverne geograf- 
ske širine i 18. stupnju istočne geografske dužine (kao i današnji 
Brod). 

Što se imena Marsonia tiče, ono se može izvoditi od Marsa, 
rimskog boga rata, a može i po plemenu Marsus u Laciju, u Italiji. 
Postoji, osim toga, tumačenje da je do toga imena došlo po rijeci 
Marsya u staroj Frigiji, i to tako da su grčki kolonisti potok 

Mrsunju okrstili imenom svoje rijeke pa otud kasnije ime Marsonia. 
Prevladava mišljenje da postanak riječi Marsonia treba tražiti u 
latinskim izvorima. | drugi gradovi toga doba (neke od njih smo 
upravo spomenuli) imaju iste izvore. 

Još uvijek je otvoreno pitanje kada je Marsonia točno nastala, 
a sve doskora bila su podijeljenja mišljenja o tome da li je Marsonia 
bila grad, vojni garnizon za pogranične rimske trupe ili samo 
poštanska postaja na razgranatoj trasi rimskih prometnih linija. 
Istraživanja novijeg datuma ukazuju na postojanje grada, ali ne 
znamo, opet, koji bi atributi mogli ići uz taj grad. Naime, ne znamo 
da li je Marsonia eventualno imala obilježja ,,sjajnog grada“ (poput 
Sirmiuma, recimo) ili je, pak, bila samo jedan od većih gradova 
moćne Rimske imperije. Tako je za Sirmium utvrđeno da je već 
potkraj 1. stoljeća imao status kolonije (najviši rang koji je neki 
grad mogao imati u Rimskom carstvu), a u 3. stoljeću da je 
praktički već postao središtem militariziranog područja. Jer, ondje 
ne samo što boravi imperijalna vrhuška (to je bilo uvjetovano 
opasnošću od provala nomadskih plemena koja su živjela s one 
strane Dunava), nego se u njemu nalazi tvornica oružja i kovnica 


novca. 
To su, ilustracije radi, samo neke od odlika Sremske Mitrovi- 


ce u rimsko doba. Osijek i Vinkovci, uz Mitrovicu, najznačajnija su 
središta Srijemske Panonije (Panonia Sirmiensis), također sa statu- 
som rimskih kolonija. 

Što je, dakle, u stvari bio antički Brod i što se sve u Marsoniji 
i oko nje zbivalo — obavijeno je tamom neznanja. Ali, u svakom 
slučaju, i taj je grad, u spletu dramatičnih povijesnih zbivanja 
onoga vremena, morao imati buran život, odbijajući napade barbara 
koji su se zalijetali u ove bogate krajeve. 

Ugaona prizemnica s visokim krovištem. Na istom mjestu danas je 
stambena trokatnica, ugao ulice Matije Gupca i Nikole Zrinskog. 





O čemu govori 
povelja Bele IV? 


Poslije propasti Rimskog carstva njegove legije napuštaju 
Panoniju, a u krajeve oko Save naseljavaju se novi narodi, najčešće 
oko nekadašnjih rimskih gradova. 


I Brodsko Posavlje našlo se na udaru seobe naroda. Najprije 
su ga osvojili Goti, zatim Langobardi, a potkraj 6, stoljeća prošli 
su tim područjem Avari, ostavljajući za sobom pustoš i smrt. Divlje 
avarske horde zacijelo su razorile i Marsoniu, kao i većinu ostalih 
gradova u Panoniji, tada već — po riječima rimskog pape Grgura 
— ,izranjenoj bičem barbarskog pustošenja“. Poslije toga, sve do 
sredine 13. stoljeća o Marsoniji, odnosno o Brodu, ne zna se ništa. 


S Avarima su u rimsku Panoniju došli i Slaveni koji su se 
naselili u dolini rijeke Save. Novi stanovnici Brodskog Posavlja, 
Hrvati, najprije su pod vlašću kneza Ljudevita Posavskog, da bi 
početkom 9. stoljeća njima zavladali Franci. 


U starim ljetopisima je zabilježeno da je ovdje u 10. stoljeću 
naveliko harala mađarska vojska. Prošla je otuda i vojska moćnog 
,cara Bugara i samodršca Grcima"' Simeona koji se vraćao iz boja 
sa Srbima. 


U srednjem vijeku, poslije Gvozda i pogibije ,,posljednjeg 
kralja hrvatske krvi" Petra Svačića, ugarsko-hrvatske nagodbe, 
provale Tatara, Matije Korvina, zbivaju se i oko Broda burni 
događaji. Izvora i pisanih dokumenata iz toga vremena također 
je malo. Zna se, međutim, da je u tom periodu porasla uloga 
Slavonije uopće: ona je postala meta mađarskih kraljeva i odskočna 
daska za prodiranje ,,krune sv. Stjepana" na jug. 

Godine _ 1180. u Bosni je zavladao legendarni Kulin-ban. 
Otada počinje ona ,,Bosna ponosna" za koju čitavi tadašnji svijet 
znade. Natpis Kulinov na njegovoj crkvi spominje prvi puta u 
historiji ,,krstjane“, kasnije bogomile, koji su se proširili i po 
Slavoniji, da bi se zatim na njih digla kuka i motika svih vladara, 
papa, biskupa i patrijarha od Rima do Carigrada. 

Brod u to vrijeme pripada Požeškoj županiji, gdje stoluje 
herceg čitave Slavonije. , 3 

Međutim, tokom čitavog tog, 12. stoljeća, Brod se ne spo- 
minje u izvorima. Što je bilo u to vrijeme s njim, da li je imao 


nekog (i kojeg) feudalnog vlasnika, nije utvrđeno. Tek 1244. ' 


godine susrećemo se u izvornoj građi s Brodom, pa stoga povjes- 
ničari i dovode njegove početke, pa i njegov nastanak, u vezu 
upravo s tom godinom i tom etapom tzv. razvijenog feudalizma. 

Zbog toga što su u pitanju zanimljive usporedbe, pođimo 
tragom prvog spominjanja gradova iz bližeg i nedalekog susjedstva. 

Prvi pisani spomen Osijeka, grada za kojeg o. Antun Papu- 
šlić još 1748. reče da je ,,Metropolis Slavoniae", datira iz 1196. 
godine, kada se bivša rimska Mursa mađarski zove Eszek i ima 
značaj trgovišta i luke s razgranatim i bujnim prometom. Prvo 
spominjanje Slavonske Požege (rimski Inicerum) seže u 1210. go- 
dinu. Požega je tada tvrđava koju od kralja Andrije 1! kupuje nad- 
biskup Ugrin, da bi poslužila kao uporište u borbi protiv bogomil- 
skog pokreta što se iz Bosne počeo širiti u Slavoniji. Našice se prvi 
put spominju 1229. godine kao carski posjed darivan u leno veli- 
kaškim mogućnicima, Vukovar 1231. kada mjesto Vukovo dobiva 
od hercega Kolomana ,,gradsko pravo", a llok s utvrdom koja 


je u antici nosila naziv Cuccium i služila rimskim osvajačima 
za nadziranje granice na Dunavu, tek 1346. pod imenom Wylak, 
a u posjedu knezova lločkih, jedne od najmoćnijih feudalnih 
obitelji u našim krajevima prije dolaska Turaka, 

S druge strane, nekad ,,cvatući gradovi" Rimske imperije, 
kao Sirmium (kojeg je povjesničar Ammianus Marcellinus pjesnički 
nazvao ,,mater urbium magna et populosa“', ti, ,majka gradova 
velika i gusto napučena"') i Cibalae (gdje su se rodili već spomenuti 
rimski carevi Valentinian i Valens), kao slavenska naselja spominju 
se u različitim periodima srednjeg vijeka: Sremska Mitrovica 
potkraj 12. stoljeća kada Sirmium postaje dio ugarskog kraljevstva 
(dakle, poslije 1180. godine), a Vinkovci pod imenom Palina 
1332. a pod današnjim imenom tek 1560. godine. 

U vrijeme kada je nastala prva povijesna isprava o Brodu — 
povelja kralja Bele IV — Posavska Panonija ili Pannonia Savia 
(tako ove krajeve naziva još ljetopisac Porfirogenet iz 10. stoljeća, 
a tu pohrvaćenu latinsku sintagmu upotrijebit će i Reljković u svom 
,,Satiru", 1762) uveliko je već pod okriljem ,,krune sv. Stjepana" 
tj. mađarskih kraljeva, a pojedinim gradovima i posjedima oko njih 
vladaju banovi u kraljevo ime. Gospodar Broda je Stjepan Berisla- 
vić, jedan od potomaka bosanskog bana Borića koji je imao svoje 
sjedište u Tomici nadomak Brodu. 

O čemu govori Belina povelja iz 1244. godine? 

Tom poveljom ugarsko-hrvatski kralj poklanja biskupiji 
bosanskoj (sa sjedištem u Đakovu) posjede oko Broda, a značenje 
toga dokumenta proizlazi otuda što se Brod ovdje spominje kao 
Villa Broid"', dakle kao selo ili naselje pod tim imenom. U istoj 
ispravi govori se i o utvrdi opkopanoj šančevima (,,fossata qui 
dicitur_Broid"), pa je, eto, iz te _ kraljevske povelje—darovnice 
vidljivo da je najraniji Brod, točnije Brod koji nam je najranije poz: | 
nat, Brod trinaestog stoljeća, bio naselje u neposrednoj blizini 
utvrde koja je imala obrambenu funkciju. 

Povelja Bele IV značajna je za nas i po tome što se u ovom 
dokumentu spominje ban Borić (,,Generationis Borich bani 
Thumicza vocata“') potomci kojega će — kao moćni feudalci Beris- 
lavići iz loze Grabarskih, kojoj pripada i spomenuti Stjepan — gos- 
podariti Brodom i Brodskim Posavijem sve do dolaska Turaka. 

Otkud 
ime Brod 


Kako se Brod zove u pojedinim etapama feudalnog poretka 


odnosno koliko je vremena postojao pod tim imenom prije 1244. 
godine kada se prvi put spominje u pisanim dokumentima, nije 


poznato. A vrlo je vjerojatno da je već prvim Hrvatima koji su se' 


našli na njegovu tlu, kao uporište pred napadima neprijatelja 
služilo utvrđenje oko kojega su — kako misle povjesničari — još 
stari Iliri imali svoju naseobinu. Jer, ako ništa, sigurno je da se 
uz rijeku Savu pa i na mjestu današnjeg Broda živjelo i u davna 
vremena, u doba rimske okupacije naših krajeva pa i prije, u pret- 
historiji. 

A otkud ime Brod, na kojim jezičnim (i drugim) pretpos- 
tavkama se tumači postanak tog imena, ili jednostavno zašto se 
ovaj grad baš tako zove? 

Obrađujući to pitanje posežem ponovo za usporedbama. 


Ime Osijek, prema nekim tumačenjima (primjerice, K. 
Firinger) može značiti od—sjek, tj. odsječeno mjesto, odsječena 
strma obala, ili ob—sjek, tj. obsječeno, ograđeno mjesto. Od 
slavenskog Osijeka načinili su Mađari Eszek, Turci Esek, a Nijemci 
Essegg. Porijeklo imena Požega također se može tumačiti dvostru- 
ko. U prvoj varijanti: od glagola požeći i imenice požar, što bi 
govorilo da je grad nastao na mjestu gdje je prije toga požar 
uništio neko starije naselje, odnosno da je osnovan na mjestu 
raščišćenom od vegetacije požarom. Druga je mogućnost da je 
grad nazvan po tome što se u njemu žegla, tj. talila rudača (jer 
je Požeška kotlina nekoć bila bogata rudnim blagom). Za Vukovar 
se smatra da je dobio ime po _ rijeci Vuki (dodatak ,,var"' mađarski 
označava tvrđavu), Vinkovci po tamošnjoj crkvi sv. Vinka iz 17. 

stoljeća, Mitrovica po sv. Dimitriju koji je ondje pogubljen u 4. 
stoljeću (pridjev sremska izveden je od rimskog Sirmiuma, prema 
kojem nazivu je čitav kraj između Dunava i Save dobio ime 
Srijem). 

: Sto se Broda tiče, prvo valja spomenuti da se u staro doba 
prije Turaka, ime grada pisalo jednostavno Brod ili Brod Savski, 
o čemu svjedoče povijesne isprave iz 15, stoljeća. Tako je, prema 
povjesničaru Matiji Mesiću, naziv Brod zabilježen u vezi sa imovin- 
skim sporom što ga je Ladislav Čeh, sin mačvanskog bana Petra 
Ceha, vodio s velikašem Benediktom Grabarskim iz plemena 
Berislavića koji je — kako Mesić piše — ,živio jošte oko g. 1450" 
i ,tada bo je dao Ladislav sin Petra Čeha Levanskoga njegovu 
kuću u Brodu, u tadanjoj požeškoj županiji, sasvim porušiti i u 
Savu baciti". 





Gt I 


iveđava drag 


Panorama starog Broda sredinom 18. stoljeća 
(prostor između tvrđave i franjevačkog samostana). 

Dokument u kojem se spominje Brod Savski datira iz 1465. 
godine. To je (ćirilicom pisana) povelja kojom ,,Matijaš, milošću 
božjom kralj ugarski, dalmatinski i hrvatski“ daje nekoliko sela i 
imanja u ,,humskoj zemlji" fratru Aleksandru Dubrovčaninu kao 
nagradu za ,pravu virnost i mnoge virne službe". Povelja nosi 
datum 2. studenoga 1465, a kao mjesto izdavanja te isprave 
navodi se ,,Brod savski". 

Austrijske vlasti, pa i domaći stanovnici, pisali su ime Brod 
sa dva o, tj. Brood. Ovakvo pisanje imena Brod, smatra Ignjat 
Alojzije Brlić, došlo je otuda što se za vrijeme turske uprave pisalo 
Brohod, jer Turci umeću u naše riječi slovo h i tamo gdje ono 
uopće nije potrebno. Potvrdu za ovu Brlićevu pretpostavku nalazi- 
mo u jednom spisu iz 1646. godine, u kojemu biskup đakovački 
Marijan Maravić, opisujući svoje župe u Bosni i Slavoniji, brodsku 
župu spominje pod imenom ,,Parochia Brohod“"'. Brlić se, međutim, 
nije dosjetio da bi to moglo doći od riječi prohod, tj. prelaz, to 
više što se u Turaka h ne čuje, pa_bi bilo Prood, u Nijemaca 
dakako Prood, a u nas se i za skelu kaže brod, kao i _prud po 
kome se može prijeći preko neke vode. 

Zabilježimo na kraju i to da su refleksi imena Brod danas 
vrlo rasprostranjeni. Tako se cijeli kraj oko Save, između bližih 
ogranaka Požeške gore i planine Motajice sa zapadne strane te 
Dilj-gore i Vučjaka s istočne, naziva Brodskim Posavljem. Taj 
naziv za ovu geografsku jedinicu znanstveno je inaugurirao dr Ivo 
Rubić (u ekonomsko-geografskoj studiji Slavonski i Bosanski 
Brod", 1953). Pridjev od imenice Brod nalazimo i u nazivima nekih 
naselja koja gravitiraju Brodu, i geografskih pojava u bližoj i 
daljoj okolici: Brodski Varoš, Brodski Stupnik, Brodski Dreno- 
vac, pa Brodsko vinogorje, Brodsko brdo. Neki javni objekti i 
radne organizacije također sadrže ime Brod (u imeničkom ili 
pridjevskom obliku): URO ,,Brodvin", hoteli ,,Brod" i ,,Bro- 
danka", MI ,,Brod", GIK ,,Brod"", TO ,,Brod“, pa ,,Brodski list", 
Muzej Brodskog Posavlja, ,,Brodsko podrumarstvo", ,,Brodske 
plantaže". 

Naselja s imenom Brod inače ima još šest u Jugoslaviji: 
Brod (kod Foče), Brod (makedonski), Brod  (prizrenski), Brod 
Moravice, Brod na Kupi i Bosanski Brod, a postoji Brod i u Ceho- 
slovačkoj i Poljskoj. 

Berislavići, 
gospodari Broda 


. Godina je 1536. Kod prvih kuća nedaleko od tvrđave na 
na ušću Mrsunje i Glogovice u Savu zaustavila se užurbana turska 
konjica. Sa oznojenog vranca silazi mršav, omalen sredovječan 
Turčin, šaroliko i kitnjasto odjeven, i sitnim, skakutavim koracima 


zagazi tvrdim tlom glavne ulice opustjelog Broda, napola zavijene 
u maglu isparavanja Save. 


š Visoka Porta Sulejmana II nije mogla u tom trenutku naći 
boljeg predstavnika svoje moći u ,,srcu zlatne posavske doline" 
od paše Mehmeda, koji je, napustivši Smederevo, došao da osvoji 
Brod iz kojega će on, a kasnije i drugi turski paše i begovi, sve do 
kraja 17. stoljeća, izvršavati svoju volju u sultanovo ime. 


“i Odmah nakon zauzimanja Broda turski askeri izvršavaju 
i jednu neopozivu Mehmed-pašinu naredbu. Pod zidove tvrđave 
doveli su plemića Stjepana Berislavića i odsjekli mu glavu pa zatim 
njegovo tijelo bacili u mutnu i već krvavu Savu. 


: Ovim događajima okončana je vladavina feudalaca Beri- 
slavića srednjovjekovnim Brodom. A njihova vladavina trajala je 
gotovo tristo godina, imamo li u vidu da je prvi velikaš iz te obi- 
telji (prvi kojeg spominju pisani izvori), također Stjepan, gospo- 
Elio Brodom sredinom 13. stoljeća. U tome dugom razdoblju, 

catom događajima od presudnog značenja ne samo za sudbinu 
grada na Savi nego za sudbinu razjedinjenih hrvatskih krajeva 
uopće, potomci bana Borića smjenjivali su se na vlasti s koljena 
na koljeno, često veoma okrutni prema podanicima nezasitni 
u bogaćenju, častohlepni i otuđeni od naroda. I KG 
Govoreći o prvom poznatom Borićevu potomku iz vremena 
ugarsko-hrvatkog kralja Bele IV, povjesničar Matija Mesić u studiji 
«Pleme Berislavića“" (1869) izrijekom kaže: ,Zatim bi nam mogao 

poslužiti za neku potkrepu slijedeći podatak, spadajući u g. 1250. 
a tičući se Stjepana, sina prije spomenutog Borića bana. Taj Stjepan 
bješe neku Margitu ženu Alexijevu ranio, šest joj službenika ubio 
i još više drugih zala počinio". . 

U rodoslovlju Berislavića susrećemo se s velikim brojem 
imena, najčešće s ovima: Stjepan, Benedikt, Berislav, Ivan, Petar, 
Martin, Franjo, Bartol, Nikola, od kojih se mnoga ponavaljaju 
(sin dobiva djedovo ime, unuk očevo, pa se onda nižu imena bližih 
i daljih predaka), dok neki Berislavići nose po dva imena. Prava 


muka bila bi razvrstati svo to srodstvo, a da i ne kažem u kakvom 
bi se košmaru našli kada bismo ih htjeli sve redom prikazati u 


svjetlu njihova banovanja, despotovanja, kneževanja. . . Jer, Beri- 
slavići su, po ,,milosti božjoj i volji carevoj", bili nosioci banskih, 
despotskih, kneževskih, priorskih i još mnogih titula i funkcija. 

Benedikt Berislavić (umro 1464) vršio je čak svu sudsku vlast, 
te je imao tzv. ,,pravo mača", naime mogao je neposlušne podanike 

kažnjavati i smrću. 

Kolika je bila moć Berislavića, naročito u vojničkom smislu, 
govori nam podatak da je za vrijeme kralja Vladislava II ta obitelj 
nazvana ,,braničem krune sv. Stjepana". Iz toga je vremena (1498. 
g.) sačuvana povelja kojom ovaj ugarsko-hrvatski monarh daruje 
posjede oko Broda i Đakova Franji Berislaviću i njegovim ro- 
đacima Ivanu i Nikoli, da bi potom prvoga imenovao banom 


Bela dei gratia Ungariae, Dalmatiae, Croatiae, Ramae, Serviae etc, rex, 
omnibus Christi fidelibus salutem, Oficii nostri debitum exequimur ubi ecclesias re- 
gali munificentia dotamus et libertatibus decoramus. Quosdam possesiones in comi- 
tatu de Valko, Dyacon scilicet et Bleznam in subsidium eeclesie Bosnesis damus et 


donamus venerabili patri episcopo Bosnensi et ecclesie Bosnensis pro remedio anime |: 


nostre et regis Columani ducis totius Slavoniae carissimi fratris nostri... 

Quarum terrarum mete hoc ordine distinguntur. Prima incipit a fluvio Sava 
ut oritur fluvius Bygj (Bidj) et progreditur versus aquilonem in silvis per loca Zvib- 
nic, Guilvatech Elenoagreda vocata per metas terreas et arboreas usque ad fossata 
qui dicitur Broid, et a parte orientali est terra ecclesie a parte vero occidentali est 
commetanea terra Tolys cum fratribus et cognatis generationis Borich bani Thu- 
micza yocata, et a villa Broid ascedit ad verticem montis et illi deserit terram 'To- 
lys et ventitur ad "mi est terra comitis Martini et Iacobi cum suis filiis 
nomine Neona deinde venit ad aquam Bresnicza... 

Datum anno domini millesimo ducentessimo quadragessimo quarto XIII Kal. 
Augusti, regni autem nostri anno nono. 


Faksimil prijepisa povelje ugarsko-hrvatskog kralja Bele IV, 
gdje se ime Brod prvi put spominje u pisanim dokumentima 

Jajca a drugoga banom Srebrenika i despotom Mačve, odužujući 
im se na taj način za njihove zasluge i vjernost ugarskoj kruni. 
O privrženosti Berislavića mađarskim vlastodršcima govori i ovaj 
podatak što ga iznosi Mesić: ,,Za despota Stjepana znademo 
uostalom da je preživio bitku mohačku i da su ga brojili privrže- 
nici udove kralja Ludovika među one dostojanstvenike, kojih 
bi pomoćju mogao njezin brat, nadvojvoda Ferdinand, najlakše 
zadobiti prijesto"', 


Među najutjecajnijim hrvatskim velikašima iz obitelji Beri- 
slavić što ga spominju poznati povjesničari Vjekoslav Klaić i 
Tadija Smičiklas, bio je Petar Berislavić koji je 1513. g. nanio 
težak poraz Turcima kod Udbine na rijeci Uni. O tome je Beri- 
slaviću još u 17. st. opširnije pisao Ivan Tomko Mrnavić, histo- 
riograf i tzv. naslovni biskup bosanski u Đakovu. Potaknut, naime, 
,slavnimi djeli" Petra Berislavića, Mrnavić u većem latinskom 
spisu ,,Vita Petri Berislavi Bosniensis" prikazuje život i zasluge 
ovoga velikaša i hrvatskog bana s početka 16. stoljeća. Veće je 


značenje Mrnavićeva pisanja u tome što je dao genealogiju obi- 
telji Berislavić. On je razvrstava u dvije skupine: prvu s domicilom 


u Grabarju nedaleko od Broda (otuda im i pridjevak Grabarski), 
i drugu koja nakon izgnanstva iz Slavonije pribiva u Trogiru (zato 
ih možemo zvati Berislavićima Trogirskim). Potonjima pripada i 
pobjednik nad Turcima kod Udbine. 


Zanimljiv je, međutim, podatak što ga iznosi Mesić, da se 
Franjo Berislavić, kojemu je, uz upravu nad Brodom, povjerena 
i uprava nad jajačkom banovinom, što smo već spomenuli, dakle 
da se Franjo Berislavić potpisivao u nekim ispravama kao ,,perpe- 
tuus comes de Dobor“ ili ,vječni knez Doborski"". Neki pisci 
(Mrnavić) povezuje — ovaj naziv s nekadašnjim gospodstvom 
Borićevih potomaka u Bosni, dok drugi (Mesić) tvrda da je grad 


pod imenom Dobor postojao _ i u srednjovjekovnoj Požeškoj 
županiji. 


Iz dostupnih nam izvora Berislavići se genealoški mogu 
pratiti samo od sredine 15. stoljeća do potkraj dvadesetih godina 
16. stoljeća, točnije od 1450. g. kada je na čelu obitelji Benedikt 
Berislavić, pa do 1536. g. kada se u jednom dokumentu o bojevima 
S Turcima oko Broda spominje smrt Stjepana Berislavića. Za 
ranija razdoblja nema izvorne građe. 

O samom pak prezimenu Berislavić postoji više verzija. 
Neki povjesničari, kao Kukuljević i Smičiklas, izvode ga iz ma- 
đarskih odnosno latinskih izvora (Beryszlo, Berislaus). Mesić 
zastupa drugu verziju: nastalo je od imena Berislav, kako se vje- 
rojatno zvao neki njihov predak. 

Bilo kako bilo, zasigurno znamo da su Berislavići bili jedini 
feudalni gospodari Broda prije turske okupacije i da je njihov 
»feud"' bio ne samo Brod nego i zemljišni posjedi širom Slavonije. 


Ugao Trum bićeve odnosno ulice kralja Aleksandra (danas Omladinska) 
i ulice Ljudevita Gaja. 


Kao vlasništvo obitelji spominju se u izvorima ova naselja na 
području Brodskog Posavlja: Bukovlje, Dubočac, Dubovik, Gra- 
barje, Ješevik, Migalovci, Ciglenik, Glogovica, Oriovčić, Podvinje, 


Odvorci, Ruščica, Slatinik, Slobodnica, Tomica, Šušnjevci, Vrba, - 


Vrhovine. Stanovnici tih naselja, kao i onih izvan brodskog po- 
dručja kojima su Berislavići upravljali, morali su svojim gospo- 
darima davati u naravi ,,sve što rodi _i što se plodi“. 

Bogatstvo Berislavića umnožavalo se i njihovim rodbinskim 
vezama (npr. s knezovima Frankopanima u Hrvatskoj i despo- 
tima Brankovićima u Srbiji), a, dakako, i nasilničkim postupcima, 
otimanjem od susjeda, što je inače bilo uobičajeno ponašanje 
feudalnih moćnika toga doba. U povijesnim je analima zabilje- 
ženo i to da su Berislavićeve čete, u vrijeme političkih trvenja 
i borbi za ispražnjeno prijestolje poslije smrti kralja Matije Korvina, 
poharali Ivankovo i u svom pljačkaškom pohodu doprli čak do 
Osijeka. 

U Brodu su Berislavići imali svoj banski dvor, tvrđavu, 
magazin za hranu i oružje, solanu i zapovjedništvo savske mor- 
narice odakle se upravljalo flotom od stotinjak šajki koje su čuvale 
među od Jasenovca do Zemuna. 


U jednom putopisu iz 17. stoljeća (Atanazije Grgičević) 
navodi se da se Berislavićev dvor nalazio ,,od Broda prema zapadu 
puškomet daleko", dok neki noviji kroničari (Josip Koprivčević, 
autor rukopisne monografije ,,Slavonski Brod") bilježe da su Be- 
rislavići imali ,kulu i kuću kraj Save". Ta kula, tj. utvrda ravni- 
čarskog tipa s opkopima i kamenim bastionima (ovakav stil gradnje 
bio je uobičajen u doba tzv. razvijenog feudalizma) zvala se Vuko- 
vac, kako u svojim ,,Uspomenama na stari Brod" iz 1838. g. piše 
Ignjat Alojzije Brlić. 

Turci 
u Brodu 


Poslije Huna, Avara i Tatara, potkraj 14. stoljeća u Evropi 
se pojavljuju novi osvajači — Turci. Nakon kosovske tragedije 
1389. g. njihova je prisutnost na Balkanu sve veća. Njihovo pro- 
diranje nisu više beznačajne pljačkaške ekspedicije nego prava 
vojna invazija protiv koje se valja braniti dobro opremljenim i 
utvrđenim uporištima. 

U 15. stoljeću Turci su osvojili sve južnoslavenske feudalne 
države. Prepreka njihovu daljnjem prodiranju u Evropu postaju 
rijeke Dunav i Sava na kojima su najjača utvrđenja Beograd i 
Petrovaradin. Unatoč tome, dotad najbrojnija i najbolje orga- 
nizirana turska armija pod komandom jednog od najvećih vla- 
dara Osmanlijskog carstva, Sulejmana II, počinje ofenzivu. 

Godine 1521. Turci osvajaju Beograd. Dio te vojske, pod 
zapovjedništvom velikog vezira Ibrahim-bega, krenuo je uzduž 
Dunava na sjever. U ruke Turcima najprije padaju: Zemun, 
Mitrovica, Slankamen, pa Petrovaradin, Ilok i Osijek 

Slijede krbavska katastrofa (1493), pa mohačka (1526). 
Nesloge među slavonskim feudalnim staležima, sukobi oko pri- 
jestolja između ,kralja češkog i nadvojvode austrijskog" Ferdi- 
nanda i mađarskog velikaša Ivana Zapolje idu u prilog Turcima 
te oni nemilosrdno žare i pale po Slavoniji. 

Tmurni dani Broda počinju 1536. godine kada je grad 
pregazila turska vojska. 

Osvajač Broda, Mehmed-paša, tek što se našao u ,,srcu 
zlatne posavske doline" izdao je ,,ferman"' o oslobođenju seljaka, 
uz uvjet da pristanu uz Turke i Ivana Zapolju. Turci, naime, vode 
tada politiku pridobijanja kmetova i plemstva, a suprotnosti 
feudalnog društva koriste za svoja dalja osvajanja. | dok je Savom 
plovio leš posljednjeg feudalnog gospodara Broda koji je svoju 

izdaju (šurovao je s Turcima i predao im se bez borbe) platio 
vlastitom glavom, i dok su se nad obroncima Dilja i Papuka vukle 
magle od dima i krvi, Turci osnivaju u Slavoniji svoje sandžakate, 
najprije u Požegi i Čazmi, zatim u Pakracu odnosno u Cerniku 
nedaleko od Nove Gradiške. U Brodu, najvažnijoj obrambenoj 
točki požeškog sandžakata, Turci odmah rekviriraju Berislavićeva 
imanja, a u brodsku utvrdu stavljaju jaku posadu od 1.500 vojnika. 

Požegu su Turci zauzeli 1537. g. i prvobitno su u njoj osno- 
vali svoju nahiju (kotar), a zatim kadiluk (sudski okrug). Sredi- 
štem sandžakata (pokrajine) postala je Požega već 1538. g. po 
čemu se može zaključiti da je to za Osmanlije bio važan grad. 
Taj je sandžakat, opet, bio u sklopu veće administrativno-teri- 
torijalne jedinice koja se zvala vilajet. Na čelu vilajeta nalazio se 
veliki vezir. Požeški sandžakat pripadao je bosanskom vilajetu 
(najpoznatije sjedište bosanskih vezira bio je Travnik, od početka 
18.stoljeća sve do kraja turske vlasti u Bosni). 





Jelačićev trg (danas Trg maršala Tita). U vrijeme Turaka na ovom 
prostoru bilo je njihovo groblje. 

Iurski čardak na desnoj (bosanskoj) obali Save. Služio je 
za smještaj pograničnih straža. 


U narodnom predanju dugo se čuvala uspomena na petnaest 
paša koji su, iz Požege, vladali Slavonijom. Među njima bio je 
osobito zloglasan Murat-paša koji je izvještajima sultanu dodavao 
odsječene noseve i uši protivnika. Osim o braći Jahiji i Arslanu 
narod je volio pripovijedati, s ironijom, o debelom Skender-begu 
koji je sam mogao pojesti pečena ovna. Ime paše koji je 1595. 
g. vodio borbu protiv pobunjenih seljaka nije zapamćeno, ali je 
znano ime njegova ubojice, čuvenog slavonskog hajduka Franje 
Ilića. 


Vladavinu Turaka u Slavoniji neprekidno su ugrožavali ili 
domaći ustanici ili austrijska vojska. Gotovo da _i nema godine 
u kojoj se ne spominju ustanci, hajdučki prepadi, atentati na 
paše. O tome govore i brojne narodne pjesme iz tog vremena, 
primjerice: 


. Turski zulum dotešćao raji, 
Bog visoko, a car je daleko, 
Nitko nama pomoći ne dade . 

Godine 1683. veliki vezir Kara—Mustafa na čelu goleme 
vojske od 250 tisuća haračlija i tristo topova poražen je pod zidi- 
nama carskog Beča. Tada se svjetlo polumjeseca počinje mračiti. 

Opadanjem osmanlijske moći, međutim, otežava se položaj 
raje, povećavaju dažbine, pojačavaju naselja turskih aga i paša. 
Prema izvorima iz onoga vremena, hajdučke čete broje tada i preko 
tisuću ljudi, a zauzimaju čak i utvrđene turske gradove. Tako su 
1688. g. slavonski ustanici pod vodstvom fra Luke Ibrišimovića 
potukli Turke kod Požege. Iste godine u Brod su upale čete grofa 
Adama Zrinskog, sina bana Nikole Zrinskog i praunuka istoimenog 
sigetskog junaka. Zrinski je osvojio tursku utvrdu u Brodu, a zatim 
porazio pred Brodom i Huršan—pašu koji je s velikom vojskom 
prodro iz Bosne da bi ponovo zauzeo Brod. 

Turci su se ipak još jedanput vratili u Brod, 1690. g. Tek 
1691. g. Brod je napokon oslobođen, a njegovi oslobodioci, 
Austrijanci, stacionirali su_u Brodu svoj vojni garnizon. 

Zabilježimo još to, da se Brod u tursko doba — prema zapisi- 
ma Brlićevim — sastojao iz jedne duge ulice pokraj Save u kojoj su 
stanovale turske obitelji, dok je domaće stanovništvo bilo grupira- 
no na mjestu gdje je danas Mesićeva ulica. Cijeli današnji Trg 
maršala Tita bio je tursko groblje, o čemu svjedoči i podatak da 
su 1883. g. prilikom gradnje Brlićeve nove kuće u kojoj se danas 
nalazi arhiv ove ugledne brodske obitelji, ovdje iskopane mnoge 
ljudske kosti i tursko nadgrobno kamenje sa čalmom. 

U Brodu su Turci imali i svoju džamiju, od koje nije ostao 
materijalno vidljiv trag. 

Ugao Ulice kralja Aleksandra i Berislavićeve ulice. Danas je ovdje 
trg s novim stambenim zgradama i prodavaonicama na uglu 
Omladinske i Gupčeve ulice. 





Zašto je 1536. g. 
Brod ,šaptom pao" 


Poznata uzrečica ,,Šaptom Bosna pade“ potječe iz 15. 
stoljeća i u vezi je sa slomom srednjovjekovne bosanske države. 
U proljeće 1463. g. kralj Stjepan Tomašević predao se Turcima, 
u Ključu na rijeci Sani, uz uvjet da mu bude pošteđen život i 
zajamčena sloboda. Po kraljevoj zapovijedi, u nekoliko dana 
Turcima se predalo sedamdesetak gradova i utvrda. A posljed- 
njeg bosanskog kralja dao je sultan Mehmed II pogubiti pred 
svojim taborom u Jajcu. 


Analogija s Brodom, odnosno padom ovoga grada pod 
Turke, nije bez osnove. 
Pođimo njezinim tragom. 


Na prijelomu 15. i 16. stoljeća vladao je Vladislav II, koji 
je iza svoga imena davao u poveljama ispisivati cijelu  litaniju 
svojih naslova: ,,Milošću Božjom kralj Ugarske, Češke, Dalmacije, 
Hrvatske, Soli. Bosne, Srbije, Galicije i Bugarske". Jedan od 
najutjecajnijih njegovih podanika u redovima ,,cvijeta hrvatskog 
plemstva" nalazio se u Slavoniji, u Brodu, i zvao se (u službenim 
ispravama) Francisco Berizlo de Grabarya. Postavši kraljevskom 
odlukom 1503. g. i ,bano nostro de Jaycza"', isti, Franjo Beris- 
lavić, okružit će se sjajem i bogatstvom u sjedištu svoje banovine 
Jajcu, a o svojoj vojnoj snazi pisat će (mletačkom providuru u 
Splitu): ,,Sada ja držim Jajce i povjereni mi grad, svega dosta ima 
što mu treba, i momčadi i hrane i bojne sprave; ako Turci na me 
udare, uzdam se u Boga, da neće dalje odavle poći. Ako li pako 
moj grad obiđu, te provale u vaš kotar, evo vam vjere moje da 
ću Vam u pomoć priskočiti"'. U tom pismu (pisanom hrvatskim 
jezikom), on se zove  Ferenac, a uz ime su njegove titule ,,ban 
bosanski i gospodar posavski". 

Smrću toga Berislavića (1517, kada mu nijedan sin više 
nije bio živ) velika obiteljska baština i privatna njegova imanja 
postaju uzrokom nesuglasica i trvenja. O imovinu se otimaju 
njegova (treća) žena Margita i njegovi rođaci, despot Stjepan i 
majka potonjeg Marija, žena također već pokojnog despota Ivana 
Berislavića. Sudske vlasti, pak, smatraju da sva ostavština treba 
ponovo pripasti kralju. Međutim, pošto su Turci u to vrijeme 
bili već nadomak Srijemu i Slavoniji, Vladislavov nasljednik Ludo- 
vik II pokušao je, uplitanjem u odnose među brodskim feudalci- 
ma, usporiti unutrašnje rasulo. Ali, očito, nije imao dovoljno 
snage da drži uzde u rukama. 

Rekonstrukcijom ovih zbivanja neposredno uoči turske 
invazije, postaje nam jasnije u kakvim okolnostima je posljed- 
nji despot Brodskog Posavlja dočekao dolazak Osmanlija. 

Da li su vojno-strateški razlozi nagnali Stjepana Berislavića 
na spregu s nadirućim osvajačima, ili je, pak, njegovo šurova- 
nje s Turcima imalo cilj da im se dodvori i postane njihov vazal, 
nije rasvijetljeno. Povijesno je utvrđen samo podatak da Stjepan 


data st Radiću 14 


Ča uZales she 





Ugao Ulice Ivana pl. Zajca i savske obale (uz koju su Turci imali 
svoje nm) ihanove). Danas je tu zgrada stručnih službi SIZ-ova 
društvenih djelatnosti. 

Berislavić, nekoliko godina prije definitivne uspostave turske 
vlasti u Brodu, dopušta osvajačima da preko njegova područja 
prodiru u Slavoniju radi haranja i pljačke. Osim toga, Berislavić je 
uz pomoć Turaka napadao plemiće koji su podržavali kraljevsku 
nominaciju Habsburgovca Ferdinanda. 

Mehmed—paša odužio se Berislaviću kratkim postupkom, 
naredivši da mu se odsiječe glava. 

Dodajmo svemu ovome i jednu legendu koja se još danas 
čuva u Bosni, a povezana je s događajima što ih spominjemo na 
početku ovih zapisa. 

Kada su Turci, prije opsade Jajca i Ključa, ušli u Bobovac, 
tadašnju prijestolnicu kralja Tomaševića, Mahomet—paša naredio 
je da pred njega dovedu kraljevu ženu Mariju koja se nalazila 
među zarobljenicima. Udaljivši potom vojnike, paša se šuteći 
zagledao u kraljičine oči što su ga gledale s prkosom i prezirom. A 
kad od svoje zarobljenice nije mogao doznati gdje joj se nalazi muž, 
silnik je pozvao dželate i naredio im: ,,Toj prokletoj kaurki izvadite 
oči!" Legenda kaže da je kraj oko tvrđave Bobovac dugo nosio 
ime Zenica upravo po iskopanim očima bosanske kraljice. A 
kad je poslije, nedaleko odatle, niklo novo naselje, ono je preuze- 
lo to ime. 

Ovo je, dakako, samo legenda (žena Tomaševićeva, još 
uoči turskog pohoda na Bosnu, sklonila se sa svojom maćehom 
Katarinom u Hrvatsku). 

Možda bismo, da je «Stjepan Berislavić ostavio za sobom 
neku ,,junačku" legendu, imali dovoljno razloga da uspomenu 
na posljednjeg feudalnog gospodara Broda sačuvamo u nazivu 
ulice koja se u naše vrijeme zove Gupčevom. 

Pod austrijskom 
okupacijom 


Konac 17. stoljeća. Mutno listopadsko jutro. Pred zidine 
brodske tvrđave u oštrom vojničkom maršu stigla je soldateska 
pod zastavom Habsburga. Nad Savom su lutali oblaci, i prve 
kapi kiše pale su na paradni šinjel vojvode de Croya upravo u 
trenutku kada je ovaj vojskovođa crno-žute monarhije izdao 
komandu za napad na tursku posadu u tvrđavi. Ta je komanda 
bila suvišna. Turski askeri koji su imali zadatak da ovdje vrše 
ulogu pogranične straže umornog Osmanlijskog carstva, pod 
zaštitom noći umakli su preko Save. 


Nekadašnji Berislavićev grad sada je jedna od glavnih austrij- 
skih ratnih baza za obranu od Turaka. 


Poslije Karlovačkog mira 1699. g. Turci napokon napušta- 
ju Slavoniju, ali — ostaju u blizini. To povećava stratešku ulogu 
Broda, gdje se nastavljaju fortifikacijski radovi. U austrijsko-tur- 
skom ratu 1715—1718. u Brodu se odigrava jedna od odlučujućih 
bitaka s Osmanlijama. 


Ljeti 1716. g. bosanski su Turci prešli Savu i zauzeli Brod, 
ali ih je otuda ubrzo istjerao banski namjesnik Ivan Drašković s 
hrvatskim četama. Tada su slavonski graničari prodrli i u naselje 
na desnoj savskoj obali koje se zvalo Turski Brod ili Busud, razorili 
ga i zaposjeli. Od toga vremena pa sve do 1739. g. područje na 
kojem se Bosanski Brod danas nalazi koristit će Brođanima s ove 
strane Save kao obradivo zemljište, pošto nakon mira u Požarevcu 
(1718. g.) dio Bosanske Posavine od Une do Drine pripada Austri- 
ji. Potom će to_ područje opet doći u turske ruke i u njemu će 
započeti naseljavanje. (Već 1780. g. Bosanski Brod ima pedesetak 
kuća i utvrđenu kulu, a naseljem upravlja aga). 

Sredinom 18. stoljeća, za vladanja Marije Terezije, Slavonija 
je pripojena Hrvatskoj. Posavina je preuređena u Vojnu krajinu s 
tri pješadijske regimente: gradiškom, brodskom i petrovaradin- 
skom. Krajinom ili, kako je narod u Slavoniji govorio Granicom, 
upravlja Carsko ratno vijeće, a svu vlast u njoj imaju njemački 
oficiri. Stanovnici Vojne krajine tj. graničari žive u zadrugama, a 
obiteljski život odvija se oko domaćeg ognjišta, uz obavezu stalne 
vojne službe. Po selima su bile stacionirane kumpanijske (četne) 
komande, a svaku kumpaniju sačinjavalo je ljudstvo iz nekoliko 


sela. Kumpanijske komande bile su po brojevima od 1 do 12, 


ovako raspoređene: Podvinje, Trnjani, Garčin, Andrijevci, Sikirevci, 
Babina Greda, Ivankovo, Cerna, Vinkovci, Nijemci, Županja, 
Drenovci. 

Za stanovništvo Vojne krajine austrijske su vlasti izradile i po- 
sebne propise, tzv. vojničke artikule, a uz njih graničarske koman- 
de izdavale su i svoje ,,zapovidi". O strogosti ovih propisa može 
svjedočiti ,,artikula“' koja glasi: ,,Koji se svom oficiru u zapovidi 
protivi ima život izgubiti“. Zapovijedalo se čak da graničari moraju 
i svoje brkove ,,na jednu felu rihtovati''. U kojoj mjeri su se grani- 
čarske komande miješale u obiteljski život pokazuje i ova ,,zapo- 
vid“: ,Kod ženidbe se ne smiju mnogi troškovi niti zapojke držati. 
Koji gazda više potroši bit će poslan na kaštigu (kaznu). U svatovi- 
ma ne smije više od šest svata biti. Neka se na konje maramice ne 
vežu, niti da se darovi dile. Po sokacima se ne smije ići sa svićama 
nego sa fenjerom. Vidi se da se divojki i po 5, 6 i po 10 kolača 
nosi, a to je veliki trošak i uzrokuje rasap. Isprošena se divojka 
ima po dogovoru s novim prijateljem do konca studenoga u mom- 
kovu kuću odvesti“. 

Brod se u to doba nalazi u sklopu tzv. Srednje slavonske 
granice što se protezala od Jasenovca do Račinovaca kod Županje. 
Upravno je. spadao pod komandu 7. Brodske regimente sa sjediš- 
tem u Vinkovcima, a imao je (od 1755. g.) status Vojnog komuni- 
teta, tj. slobodne vojne općine (Freimilitir Cummunitšt). 

Demografski podaci, što ih je na temelju arhivske dokumen- 
tacije obradio njemački povjesničar Wilhelm Wagner, pokazuju da 
su u Brodu 1780. g. živjela 1.574 stanovnika (1.500 rimokatolici, 
74 pravoslavci). Taj se broj 1843. g. povećava na 2.593 (rkt 2.237, 
Pravosl. 246, protestanti 4), u 1870. g. raste do 3.380 (rkt. 2.908, 
pravosl. 317, protestanti 50, muslimani 99), da bi na izmaku 

prvog desetljeća po ukinuću Vojne krajine, tj. 1880. g. kretanje 
stanovništva bilo ovako: ukupno 4.468 stanovnika u 690 obitelji, 
od toga. 3.386 slavenskog življa, 718 njemačke narodnosti i 364 
mađarske, a po vjeroispovijesti 3.697 rkt, 358 pravoslavnih, 115 
ata i 263 muslimana. ja 

di kida Vojne krajine Brođani su bili oslobođeni vojničkih 
dužnosti, birali su svoju gradsku upravu, a sudstvo se temeljilo na 
austrijskom građanskom (a ne vojničkom) zakonu. 

Nekoliko zanimljivih podataka: 

Poslije oslobođenja od Turaka i u Brodu počinje novo 
razdoblje, iako teže nego što je itko mogao pretpostaviti, pošto 
je gradom zavladala austrijska vojska i bečki carski dvor. Naselja- 
vanjem Nijemaca, prvih stranaca koji su počeli seliti u slavonsku 
Krajinu, tu ,krvavu haljinu", započeo je proces germanizacije. 
Prema popisu stanovništva iz 1843. g. u Brodu je uz 2.593 doma. 
ća stanovnika nastanjeno i 85 Nijemaca. Već 1880. godine broj 
njemačkih stanovnika je 718, a 1910. godine penje se na 1.399. 
Iza Nijemaca naseljuju se u 19. stoljeću Madžari, a koncem toga 
stoljeća Židovi, i to kao trgovci. 
i. “ag 





Austrijska kara ula iz vremena Vojne krajine, nu ušću Mrsunje. 
Srušena u drugom svjetskom ratu. 

Brod pod austrijskom upravom, na granici turskog carstva, 
razvija se ne samo preko spomenika profane arhitekture unutar 
starog utvrđenog grada, nego i u gospodarskom, a posebno u 
kulturnom pogledu na širem planu. Grad u kojemu dolazi do raz- 
voja zanata sa jakom organizacijom cehova i obrtničkih udruženja, 
postaje i značajan prosvjetni, odnosno školski centar. 


Razvoj školstva u Brodu i okolici usko je povezan s organiza- 
cijom 7. Brodske krajiške pukovnije, koja je postojala od 1730, 
do 1873. godine. Prema knjizi ,,Povijest pedagogije" (Basariček) 
i ,Građi za povijest školstva kraljevine Hrvatske i Slavonije“ 
(Cuvaj) na području brodske pukovnije prve su škole osnovane za 
vrijeme carice Marije Terezije. U ,,Građi za povijest" stoji da je 
pobudu za organizaciju njemačkog školstva u Krajini dao grof 
Mercy d“ Argenteau. O prvim školama nalazi se u toj knjizi ovo: 
U Vinkovcima je osnovana škola 1762, u Ivankovu, Lukačevu, 
Šamcu i Velikoj Kopanici 1764, u Nijemcima 1766, u Podvinju 
i Sibinju 1767, u Otoku i Privlaci 1772, u Cerni 1774, u Babinoj 
Gredi 1775, u Lazama 1777, u Vrpolju 1780. godine. 


Na str. 263 ,,Građe za povijest školstva" spominje se da jeu 
Brodu postojala škola već 1709. godine. O toj školi, kao i o 
osnivanju drugih odgojno-prosvjetnih institucija u Brodu tokom 
18. i 19. stoljeća bit će govora u napisu ,,Spomenici starog 
Broda". 


Pored školstva razvijale su se_u Brodu toga doba i ostale 
kulturne djelatnosti. Ne raspolažemo podacima o putujućim 
kazališnim i artističkim družinama što su dolazile u Brod, jer ih 
nitko nije zabilježio, ali se zato zna da su već u prvoj polovici 19. 
stoljeća u Brodu prikazivani na amaterskim pozornicama igrokazi 
koje je s latinskog i njemačkog jezika prevodio Ignjat Alojzije Brlić. 
Značajno je za kulturnu prošlost Broda, da u vrijeme ilirskog 
preporoda, kada malograđanski provincijski slojevi nisu još imali 
razvijenu narodnu svijest i kada pravog radničkog proletarijata nije 


još bilo, Brođanin I. A. Brlić izdaje ,,Hirski kalendar" (od 1836. do 
1855. g.). 


Među zanimljivim događajima iz toga doba spomenut ćemo 
Vojnu pobunu do koje je došlo 1735. g. kada su vojnici brodske 
regimente ubili (u Orljavcu kod Požege) svoga komandanta i neko- 

Brod početkom ovoga stoljeća, pogled s Vatrogasnog tornja 
(Dobrovoljno vatrogasno društvo osnovano 17. travnja 1872). 


liko oficira. Vrativši se u Brod, pobunjeni su se vojnici, kako piše 
Brlić, ,,na Zverincu — ulogorili i po Brodu pljačkali. Istom poslije 
nekoliko dana pošlo je generalu grofu Khevenhilleru i patru 
Antunu Žderiću za rukom da ih umiri i kućam povrati“. 


Godine 1768. u Brodu je boravio car Josip Il, sin Marije 
Terezije. Prošavši kroz Vrpolje, Čajkovce, Andrijevce, Sapce, 
Garčin, Trnjane i Bukovlje, car i njegova pratnja razgledali su grad 
i tvrđavu, a prisustvovali su i misi u franjevačkoj crkvi. 

Godine 1820. Brod je carskim ukazom proglašen po drugi 
puta slobodnim vojničkim gradom, što je ostao sve do 1873. a. 
kada je Vojna krajina razvojačena i kada je formirana Brodska 
imovna općina sa sjedištem u Vinkovcima. 

U tome je razdoblju najznačajnija 1878. g. u kojoj dolazi 
do sastanka evropskih velesila na kongresu u Berlinu, gdje se 
rješavalo pitanje onemoćalog Osmanlijskog carstva kojemu su 
evropske diplomacije već odavno dale dijagnozu ,bolesnik na 
Bosporu". Sve je zapravo počelo rusko-turskim ratom (1877. g.) 

kada je evropskim silama postalo jasno da bi ruskom pobjedom 
bila poremećena ravnoteža na starom kontinentu. Ruska ekspan- 
zija. nije odgovarala interesima Austro—Ugarske koja je i sama 
htjela ostvariti davnašnji san o daljem prodoru na Balkan. Zato je 
rješenje balkanskih prilika, za zelenim stolom u Berlinu, nađeno 
na taj način da je Srbiji, Crnoj Gori, Rumunjskoj i Bugarskoj 
potvrđena nezavisnost, dok .je Austro—Ugarska stekla pravo da 
okupira turske pokrajine Bosnu i Hercegovinu. 

Brod postaje bazom austrougarske ekspanzije. Okupacijske 
snage na čelu s generalom Josipom Filipovićem, bivšim oficirom 
Jelačićevog korpusa koji je sudjelovao u gušenju mađarske revolu- 
cije, kod Broda prelaze Savu, da bi nakon teških borbi sa Sma- 
il—-begovom vojskom i muslimanskim stanovništvom Bosne razvili 
u Sarajevu crno-žutu habsburšku zastavu. 


Iz toga je vremena sačuvana i pjesma koju je ispjevao narod 
ovih krajeva, a koja započinje stihovima ; 


Ide lađa Savicom, 
Filipović granicom, 
/ on nosi barjak crni 
Tursku silu da obrni. 


Pod Austro—Ugarskom monarhijom Brod će se nalaziti sve do 
1918. g. tj. do proglašenja Kraljevine _ Srba, Hrvata i Slovenaca 
(1. XII 1918.) 


a > 

Brod u starim 
kronikama 


Prvi kroničarski zapis o Brodu nastao je početkom 17. stolje- 
ća, a potječe iz pera Bartola Kašića. Putujući kao isusovački 
misionar krajevima okupiranim od Turaka, pisac prve hrvatske 
gramatike (,,Institutiones linguae lilyricae"', 1604) svoj doživljaj 
naselja na lijevoj obali Save sažeo je u rečenici: ,,Brod est locus 
fertilis virorum polentium vitute ac ingenio“, tj. ,,Brod je mjesto 
koje obiluje ljudima bogatim krepošću i duhom". 


USPOMENE 
NA STARI BROD 


zabilježio oko godine 1838. 


I. A. Brlić 
bivši gradjanin i trgovac brodsiti 


izdao mu sin 


DrniG. BRLIĆ 


gradjanin i odrietnik u Brodu. 


7 
etike 


BROD NS. 
Brzotiskom 1. Sehulmana 
1885. 





Za Brlićeve ,,Uspomene'' povjesničar R. Horvat napisao je 
da su najbolji izvor za povijest grada Broda 

Brod spominju i turski ,,tefteri" toga vremena. Godine 
1620. veliki vezir Ibrahim-paša Merinbegović, obilazeći svoj vilajet, 
opisao je s vojnoa stajališta prilike u Požeškom sandžakatu, 
kojemu tada (uz Osijek, Viroviticu, Vukovar, Đakovo, Orahovicu, 
Veliku, Slatinu, Voćin) pripada i Brod. U tome prikazu za Brod 
se kaže: ,Brod u čarobnom kraju, mjesto ima na broju kuća 
osamdeset, ljudi pod oružjem isto toliko. Onamo dospije kadgod 
sandžak. Kadija prebiva stalno. Daleko je od Požege za jedan dan.“ 

Izvještaj franjevca Petra Nikolića iz 1660. g. sadrži podatke 
o crkvama u Brodu: ,,U selu ili trgovištu Brodu bijaše nekada 
katolička crkva sv. Marka. Ovu su staru crkvu Turci pretvorili 
u muslimansku džamiju. Izvan tvrđave nalazi se pak stara kato- 
lička crkva sv. Antuna. Ova je crkva sagrađena od kamena. U 
Brodu postoji također franjevački samostan, koji ima župnu 
crkvu sv. Ivana. Ova je crkva lijepo uređena i opskrbljena svim 
potrebnim stvarima. Za župnu crkvu brinu se časni oci fra- 
njevci. . ."“ 

S kraja 17. stoljeća sačuvan je izvještaj austrijskog vojsko- 
vođe Croya, koji je 11. listopada 1691. zauzeo Brod. Zanimlji- 
vost toga izvještaja kojim Croy obavještava cara Leopolda | 
o osvajanju Broda, upućuje nas na širi izvod koji glasi: ,,Put od 
Osijeka do Broda bijaše veoma naporan jer je vodio kroz močvarne 
krajeve gdje su loše ceste. Kada dođosmo pred Brod, dadoh udariti 
tabor duž podulje i duboke grabe koja se tamo nalazi. Brzo sam 
opazio da su Turci u Brodu uplašeni, jer se nisu nadali našem 
dolasku, o čemu nisu dobili nikakve obavijesti. Turci počnu doduše 
odmah iz malenih topova pucati na naše konjaništvo koje se nala- 
zilo s ove strane opkopa. Na sreću našu, gađahu Turci veoma loše, 
te je ranjen samo jedan dragun iz sasko-gotske pukovnije. Kada smo 
svoj tabor posve izgradili i straže postavili, pođoh rekognoscirati 
prema Brodu. Opazih da je grad dosta dobro utvrđen. Zato se ne 
usudih odmah udariti na tvrđu, jer bih sigurno svoje vojnike izvrgao 
preteškim gubicima. 

Kad je pala noć, naložih pukovniku Nehemsu da sa 400 
vojnika obave sve poslove, kako bismo mogli jednu bateriju topova 
postaviti nedaleko od grabe. Istodobno sam rackim hajducima 
povjerio da odvežu onih nekoliko lađa što ih je neprijatelj imao na 
Savi priređene za prijevoz. Čim su Turci čuli kako naši vojnici rade 
postave za bateriju, brzo se odlučiše na uzmak preko Save. Još iste 

noći počnu Turci svoje vojnike i bojne sprave prevoziti preko Save 
na bosansku stranu. Kako bijaše gusta magla, nisam mogao sprije- 
čiti ovaj uzmak Turaka. Nemajući dosta lađa, nisu mogli Turci 
prevesti niti svu municiju. Tako sam narednoga dana u tvrdi 
brodskoj našao dva turska topa i cijelu tonu puščanoga praha. 
Turci se od straha gurahu u lađe tolikom brzinom da su mnogi 
popadali u vodu. . ."“ 








Dvije stambene drvene prizemnice skošenog zabata, pokrivene šindrom, 
u Filipovićevoj ulici. Srušene u drugom svjetskom ratu. 


Prema njemačkom povjesničaru Friedrichu W. Taubeu, Brod 
je u 18. stoljeću ,,vrlo loše građeno trgovište i ima zajedno sa 
vojnom posadom oko 3.000 stanovnika. Razvijena je trgovina s 
Bosnom. Glavni trgovački artikli su stoka, sirova koža, vuna, 
duhan i željezo. Zbog uvoza iz Bosne i postojećih epidemija, na- 
ročito kuge koja je harala i širila se prema sjeveru, u gradu su 
postojale besplatne karantene da bi se zarazne bolesti i njihovo 
širenje spriječilo." Prema Taubeovu mišljenju, važnost Broda 
bila je u njegovu strateškom položaju, i ovaj grad bio je određen 
da štiti austrijsku plovidbu na Savi. Na savskom pristaništu i u 

luci bilo je naoružanih lađa koje su krstarile i kontrolirale rijeku. 
Brodska luka služila je ujedno za utovar i istovar robe. 


Ignjat Alojzije Brlić je u svojim ,,Uspomenama"' zabilježio 
da je Brod u tomu razdoblju bio izložen jakim zemljotresima te 
učestalim poplavama i drugim vremenskim nepogodama. Najveća 
poplava Save zbila se 1775. g. kada je od 30. svibnja do 30. lipnja 
,narasla Sava tako velika, da se ni srednjim sokakom nije moglo 
prolaziti; savska ulica bila je sva u vodi““. 


Prema pisanju C. Hietzingera (,,Statistik der Militargrenze"', 
Beč ,1908) Brod je 1820. g. imao 486 kuća i 2. 177 stanovnika. 
Stanovništvo se uglavnom bavilo trgovinom i zanatima. U Brodu 
toga doba statistički je registrirano 49 trgovaca, 143 obrtnika 
i 145 obrtničkih pomoćnika te 13 gostioničara. 

Događaj iz 1820. g. kada je Brod po drugi put zadobio svoju 
samostalnost, u ,,Uspomenama“"' Ignjata Alojzija Brlića ovako je 
opisan: ,,Dne 1. maja god. 1820. sakupila su se gospoda i množina 
naroda pred stanom brigadira generala Stanisavljevića, koji je 
zajedno sa vojnim komesarom budućim inspektorom magistrata 
Haidom stanovao u Jarićevoj kući, odkuda su pošli kao u proce- 
siji u Župnu crkvu, gdje se najprije odpjevao , Veni sancte“, zatim 
je velika misa čitana tečajem koje je iza evangelija pukovnijski 
ađutant i nadporučnik Posavac pročitao previšnji reškript kojim 
se Brod uzpostavlja od danas c. kr. slobodnim vojnim komuni- 
tetom. Iza službe božje odpjevan je “Te deum' pod neprestanom 
pucnjavom topovah; za tim je pukovnik brodske pukovnije pred 
crkvom držao govor pozdraviv i čestitav Brođanom da im je 
želja izpunjena; na koji je govor odgovorio i odzdravio građanin 
Tomo Jarić uz urnebesni živio na cara, na prejasni vladajući dom, 
na dvorski vojni savjet, na generalkomandu i ostale oblasti i gospo- 
du. Po tom se vratiše u najljepšem redu u Jarićevu Žutu kuću; 
ovdje je čitana još jedanput previšnja riešitba i pošto je pukovnik 
Pichler odrešio Brođane njihove prisege i poslušnosti prema brod- 
skoj. pukovniji, zakleli su se na viernost prema caru, zemaljskim 
zakonom i poslušnost prema ustrojiti se imajućem magistratu. 
Još u aprilu predali su 149 Brođana prošnju da budu primljeni 
u popis građanah, te ih je generalkomanda i potvrdila; ovi građani 
položiše baška u dvorani Žute kuće građansku zakletvu. Zatim 
su izabrani jednoglasno za senatore ili magistratske viećnike i to: 
za prvog Tomo Jarić, za drugog Gjorgje Popović, za trećeg Jakob 

Muravić, za četvrtog Franjo Riedegger; ovi se odmah kao takovi 
zakleli i magistrat ustrojili. . . 

Opisujući običaje i društveni život u Brodu 19. i početkom 
20. stoljeća, I. A. Brlić tvrdi da su Brođani tada ,,veseljaci bili 
i združevno živili, svaku sgodu tražeć da zajedno veseli budu". 
U to vrijeme, po Brliću, širila se među stanovnicima i legenda 
o postanku Broda prema kojoj su opkopi oko grada nastali 
oranjem. 

Bit će zanimljivo citirati odlomak iz stare brodske kronike: 

,Oboran pako reći će da se negdi u vele staro doba dva- 
'najst u podpunoj djevojačkoj dobi čistih i od mužkog netaknutih 
djevicah golih svuklo, pod plug se upreglo i pjevajuć velike litanije 
Brod oboralo, štono kugi i svakoj prilepljivoj bolesti nedade u 
varoš unići." 

Ostavivši po strani ovu, kao i druge legende kojima je 
narodna mašta objašnjavala okolnosti pod kojima se razvijao 
ovaj grad, ostaje činjenica da se kuga nije nikad pojavila u Brodu, 
pa ni 1812. g. kada je susjedni Bosanski Brod, turski zvan Busud, 
bio zahvaćen epidemijom te okrutne bolesti. 





ma o a ec x“ ke , 
i Koangeanl, bro L4t, : x * : t kme (VPR 


Ulica Nikole Zrinskog, koju Brođani oduvijek jednostavno 
zovu — Zrinjska. Na tome mjestu danas su nove obiteljske kuće br. 7 i 9. 

O grbu 
grada Broda 


Izvori o postanku 
brodskog grba nisu sa- 
čuvani, pa stoga ni nje- 
gov prvobitni, originalni 
izgled nije poznat. 
Veliki požar što se zbio 
1859. g. zameo je trag 
dokumentima o njego- 
vu postanku i značenju. 

Pokušaji da se 
dođe do prijepisa origi- 
nalnih dokumenata nisu 
riješili pitanja oko grba. 
U vezi s tim pitanjima, 
naime, Gradsko načel- 
stvo Broda na Savi 
(tako se Slavonski Brod 
službeno naziva još u 
prvim desetljećima na- 
šeg stoljeća) obratilo se 
1933. 4. Državnom 
arhivu u Zagrebu,. Kraljevskom državnom arhivu u Budimpešti, 
te Državnom arhivu i Ratnom arhivu u Beču Završilo se sve na 
tome da je grb nastao (po mišljenju austrijskih stručnjaka) između 
1775. i 1820. godine. Ovo razdoblje uzima se, dakle, kao vrijeme 
nastanka grba. 

U Statutu grada iz 1883. g. zabilježeno je da se na grbu grada 
Broda ,,vidi čaplja stojeća u polju na jednoj nozi, u drugoj držeći 
komad trske, a u kljunu ribu. | ova zuri u mjesec i zviezde"'. Takav 





Varijanta grba (sjedne cehovske zastave) 
iz 1828. godine 

faksimil grba nalazio se u počasnoj knjizi građana Broda iz 1820. g. 
Njegov se izgled podudara sa službenim grbom u Statutu grada iz 
1883. g. koji sadrži i ovu varijantu: ,,Sastojeći se od četverokutna 
polja, kojemu su kutovi malo zaokruženi, u tom polju stoji biela 
čaplja, koja je uprla glavom i očima u nebo na kojem se vidi mjesec 
i pred njim pet zviezdah““. 

S tim službenim grbom podudara se i opis grba Broda na 
Savi u knjizi povjesničara Emila Laszowskog ,,Grbovi Jugoslavije“', 
samo što se_po Laszowskom na grbu nalazi ždral (ptica selica, koja 
se gnijezdi u sjev. Evropi i Aziji, a prezimljuje u Africi), a ne 
čaplja, karakteristična ptica močvarica Brodskog Posavlja. Laszow- 
ski, naime ovako opisuje grb: ,,U modrom polju na zelenom 
tlu stupa na desno ždral, praćen gore desno srebrnim polumje- 
secom i pet (tri, dva) zlatnim šesterokrakim zvijezdama'". 

Izgled grba grada Broda što ga je 1910. g. izradio ak. 
slikar Josip Muravić, rođeni Brođanin, ističe se po novim likovnim 
rješenjima u koja se, pomoću vijugavog toka Save i piramidalnih 
obronaka _Motajice, uklapaju  geografsko-morfološke osobine 
Brodskog Posavlja. 





Muravićev grb iz 1910. upotrebljava se do danas 

Ugao Mesićeve i Vukotinovićeve ulice. D anas je tu velika 
stambena zgrada tzv. ,končarica 

Stari 
brodski nazivi 


Brodska tvrđava sa svojim golemim i tokom vremena do- 
trajalim zidinama kronološki bilježi mnoge događaje koji su se u 


Brodu i oko njega odigrali. Njene zidine su autentična svjedo- ' 


čanstva za proučavanje historije Broda, jer je historija ove tvrđave 
u uskoj vezi s historijom samoga grada. 


Ali zato ova tvrđava nije, bar što se tiče starije historije, 
i jedini spomenik Slavonskog Broda. Njene zidine nam pokazuju 
jedino, za ono vrijeme, snagu jedne ogromne i nepristupačne vojne 
utvrde oko koje se osnovao i razvio Brod, a nikako kako je Brod 
nekada izgledao. Ono što danas predstavlja ne može se usporediti 
sa živim spomenicima starog Broda, kojih ima još dosta i koji 
slikovito i zanimljivo govore o tome kako je izgledao nekadašnji 
Brod. To su stare brodske ulice, koje imaju, pored muzejske, i 


historijsku vrijednost, pošto su svojim postankom i nazivima 
vezane za određeno historijsko razdoblje, za neki historijski 


događaj ili zaboravljenu ličnost iz prošlosti. 


Unatoč oskudnim izvorima pokušat ćemo prikazati i objasni- 
ti imena nekih ulica i perifernih dijelova grada. Osim Ignjata Alojzi- 
ja Brlića, uglednog starog Brođanina i književnog radnika iz prve 
polovice 19. stoljeća, nitko nije ozbiljnije ni ulazio u tu materiju. 
Brlićeve ,, Uspomene na stari Brod“' nisu, međutim, potpuno pouz- 
dan ključ za rješavanje dileme oko nekih starih naziva.: 


Razumljivo je da je 150-godišnje tursko gospodstvo u Brodu 
moralo ostaviti svoje tragove. Ali unatoč tome ostaje samo pret- 
postavka da je Lutvinka dobila ime po _spahiji koji je, navodno, 
imao svoje posjede na tom području, a zvao se Lutvan-beg. Sličan 
slučaj je i sa nazivima koji su nastali u doba austrijske uprave. 


46 


Ulicu u kojoj se rodio pjesnik Branko Radičević stari Brođa- 
ni i danas zovu Mucvanj. Tu je, kažu, za vrijeme Austrije, bila 
jedna mala gostionica kojoj je vlasnik bio Mato Alasić, poznat po 
nadimku Moca. Njemački oficiri koji su dolazili u tu Mocinu 
gostionicu prozvali su njegovo vino Moca-Wein, a Brođani su tu 
riječ iskrivili najprije u Mocvajn, a onda u Mucvanj. Borba za 
prevlast koja se već godinama vodi između besmrtnog Branka, 
velikog pjesnika prirode i ljubavi, i gostioničara Moce, još uvijek 
je aktualna. | danas ćemo na tom mjestu čuti oba imena, nažalost 
dosta često uz prevladavanje imena starog gostioničara i njegova 
vina. | dok je Branko Radičević sav u težnji da stvori nešto novo u 
našoj književnosti na Vukovim osnovama pravog i zdravog narod- 
nog jezika, dotle je njegov ,,konkurent“ često manipulirao i lošim 
mezetlucima i vještačkim vinom. A paradoksalno je da prednost 
ima taj dovitljivi gostioničar u odnosu na velikog našeg Branka, 
koji živi kao div u jugoslavenskoj književnosti. 

Ulica Branka Radičevića (u kojoj se 27. ožujka 1824. rodio 
ovaj veliki pjesnik ). 

Neki podaci o starim brodskim ulicama mogu izgledati nevje- 
rojatni i samim Brođanima koji, zbog veoma brzog razvoja svoga 
grada, nemaju dovoljno vremena da i o tome vode brigu. U stvari, 
Slavonski Brod spada među one gradove u Slavoniji u kojima se 
neke ulice, kao _i periferni dijelovi grada, i danas zovu starim i 
starinskim nazivima. Ti nazivi su u tolikoj mjeri već stekli pravo 
građanstva, da se bez njih ljudi teško orijentiraju u Brodu. Slučajni 
putnik izgubit će mnogo vremena tražeći, na primjer, Njegoševu 
ulicu, ako _ne zna da se ona nalazi u predgrađu Broda koje se zove 
Mali Pariz. Pa i u samom centru grada lakše ćemo se snaći, recimo, 
ako pitamo za Berislavićevu, a ne za Gupčevu ulicu. Stari Brođani 
zovu Berislavićevu ulicu po tome što su ovdje, u srednjem vijeku, 
kada je Brod bio glavni grad Posavine, bili prvi feudalni gospodari 
Broda plemići Berislavići, potomci bosanskog bana Borića. 

Masarykovu ulicu kojom je prošla austrijska vojska s baru- 
nom Filipovićem, odnarođenim potomkom ličke graničarske 
porodice koja je austrijskoj vojsci dala niz oficira i podoficira, 
stari Brođani i danas zovu Filipovićevom. 

Uspomena na Turke ostala je i u nazivu otočića koji dijeli 
korito Save u dva uska i plitka rukava. Taj otočić, koji Brođanima 
s jedne i druge strane Save služi kao omiljena ljetna plaža, zove se 
i danas Ada, što turski znači otok. 

Fenomen obilježavanja ulica i pojedinih dijelova grada na 
osnovi naziva koji su često postali slučajno, nije nešto što bi 

. karakteriziralo razvitak Broda u najširem smislu. Ima, međutim, 
objekata iz prošlosti koji su davno izčezli, dok se njihov naziv uspio 
očuvati kroz desetljeća. Na mjestu gdje je danas upravna zgrada 
Sekcije za popravak kola i lokomotiva, nalazila se nekad, po 
pričanju, gostionica ,,Mali Pariz" koju je otvorio neki povratnik iz 
Francuske. Mnogi poslovni ljudi, pa i oni građani iz tzv. elite starog 
brodskog društva, provodili su tu dane i noći uz domaći rizling, 
gurmanske mezetluke i kartanje. Po nazivu te gostionice čitavo je 
naselje prozvano Mali Pariz, pa se i danas tako zove. 

Pored starih naziva koji su se toliko afirmirali da je njihova 
zamjena novim imenima već — potpuno isključena (Lutvinka, 
Mucvanj, Vijuš, Poloj, Mali Pariz, Klasija) susrećemo se u starim 
kronikama i s nekim nazivima koji su se izgubili iz uporabe. Tako 
se današnja Gundulićeva ulica zvala nekad Ciganski sokak, jer su 
tu bili grupirani Cigani sa svojim čergama. Za Karadžićevu ulicu 

postojao je naziv Srpski sokak, jer su se ovdje poslije izgona Turaka 
iz Slavonije u grupama naselili Srbi. Oni su tu (1780. g.) osnovali 
svoju parohiju, a oko nje crkvu i groblje. U dvorištu te crkve, koju 
su za vrijeme okupacije srušili ustaše, mogla su se prije vidjeti dva 
nadgrobna natpisa iz 1786. i 1787. g. na kojima je, pored imena 
umrlih, stajalo da su rođeni u Makedoniji. 

; Starčevićeva ulica je, po pripovijedanju starih Brođana, nosila 
naziv Banski sokak, i to zato što se otuda u svojoj kočiji provezao 
grof Ladislav Pejačević, ban Hrvatske, Slavonije i Dalmacije, koji 
je u Brodu dobio i povelju počasnog građanina. Današnja Omla- 
dinska ulica zvala se_u staro doba Širokim sokakom, kasnije 
Širokom ulicom, a zapisano je da su ovdje u 18. st. postojali 
čančevi koji su pripadali staroj brodskoj tvrđavi Vukovac. 

Starčevićeva ulica br. 91 i ugao Ulice sv. Florijana. Danas je na tome 
mjestu moderna stambena zgrada. 


U Brlićevim ,,Uspomenama*' spominju se i _ciglarska, šinters- 
ka, lončarska i balatinska ulica, koje su navodno postojale u 
starom Brodu, zatim pašnjak Zverinac, koji se prostirao između 
Broda i Podvinja, pa pašnjak Balatin između današnje Karadžićeve 
ulice i potoka Glogovice, i pašnjak Lipica iza franjevačkog samosta- 
na. U staroj brodskoj kronici spominje se i tzv. Jelaska ćuprija, 

za koju 1. A. Brlić tvrdi da se zvala i ,Fricovka'", jer ju je sagradio 
preko Glogovice komandant brodske tvrđave barun Johan von 
Trenk, koga su zbog pruskog porijekla tadašnji stanovnici zvali 
Fric. Po prezimenu oca pandurskog vođe Franje Trenka polovica 
pašnjaka  Zverinca se početkom 18. st. naziva »Trenkovka", jer 
postaje vlasništvo toga pruskog oficira. 

Ne objašnjavajući porijeklo i značenje imena Glogovica, 
1. A. Brlić nam saopćava da je u periodu između 1808. i 1816. g. 
obavljena regulacija ove rječice, tj. izgrađen njen novi kanal u 
Savu i da su tom prilikom srušena u Brodu tri stara mlina: Brašnića 
mlin, Mali mlinac i Trenkov mlin. 


Ako je riječ o brodskim ugostiteljskim objektima, onda tre- | 


ba konstatirati da je broj 3 bio skoro presudan za nazive mnogih 
poznatih gostionica u starom Brodu. Tako je Zajčeva ulica bila 
poznata po tome što se tu nalazila gostionica ,,Tri gavrana“ s 
odličnom domaćom kuhinjom, u kojoj su se naročito ukusno 
pripremali riblji paprikaši. Ovdje su se, osim zabava, održavale 
sjednice raznih društava i organizacija u Brodu. | Branislav Nušić, 
poznati srpski komediograf, odsjeo je u toj kavani prilikom propu- 
tovanja kroz Brod 1919. g. i, služeći se obilno domaćim sirom, 
kajmakom i šunkom, ispričao je, kažu, pred većim brojem prisutnih 
gostiju nekoliko na brzu ruku smišljenih anegdota na račun brod- 
ske elite pa i samog gradonačelnika. 

U gostionici ,,Kod tri kestena'' sastajali su se goniči stoke, da 
bi tu naručivali zakusku od suhog mesa i 3 del vina, što se plaćalo 
2 seksera. Gostionica ,,Tri vesela druga" bila je opet poznata po 
izvanrednim vinskim gulašima. 


Osim gostionica sa markantnim obilježjem broja 3 u naslovu 
firme, Brod je imao i drugih ugostiteljskih lokala. Zanimljiv je 
podatak da se u imenu većeg broja gostionica nalazio naziv za 
neku boju kao atribut: Žuta kuća, Crvena kuća, Bijela lađa, Zeleni 
dvor, Crna mačka, Geografska imena služila su isto tako često kao 
nazivi nekih lokala u Brodu: Sava, Primorje, Velebit, Mitrovica, 
Zemun, Rusija, Port Artur, Šangaj. 

Vrlo visokoj ugostiteljskoj reputaciji Slavonskog Broda 
krajem prošlog i u prvim desetljećima ovog stoljeća doprinijele 
su i gostionice ,,K lovcu" i ,K janjetu" (kasnije preuređena u 
noćni bar Central"). U ugostiteljsku kroniku tog vremena ulaze 
još: popularna ,Građanska kasina“ te hoteli ,,Grand" i ,Jan- 

komir". Vinara Ante Berkovića (osnovana 1900. kao prva i najveća 
u Brodu) te ,,Vinogradarska zadruga d. d." dobavljale su svima 
tim sai ite? sortna domaća vina _(kadarka, rizling, burgundac 
sovinjon), zadužujući time n j i ' 
ak pj ioni a svoj način bogatu slavonskobrodsku 
Kako je došlo do imena Klasija, danas poznatog parka u 
centru grada? Riječ ,,klasija" u stvari je iskrivljena francuska riječ 
glacis, a znači strmi, položeni teren ispred i oko neke utvrde. 
Početkom 19. stoljeća svaka vojna utvrda imala je svoju klasiju, pa 
je sisi doge čaši no klasija i ispred tvrđave u Brodu. ; 
e stare nazive postoje različi ja, č 
čna. Mesićevu ulicu stari dg Vo na St Ev 
drugom svesku svojih ,,Uspomena"", u vezi sa ovim predana miami 
Zona »Kada se 1716. godine počela sadašnja tvrđa graditi 
1 e su i preseljene sve kuće koje su se nalazile na ovo 
mjestu gdje je danas tvrđa: ovi ,,razseljenici " naselili su _r b. 
Imenica rasol ovdje se izvodi iz glagola raseliti. Postoji nain 
tumačenje, koje prihvaća i prof. Antun Milinković, jedan od 
novijih kroničara Broda, da _ je to ime ostalo od turske riječi 
reis-ul, Što znači pobožan čovjek, kršćanin. Tu se polazi od činje- 
nice da su Turci za svoga gospodstva u Brodu imali svoje rand 


m 
j Put aštn o 
ao A p_i 


# a sa taz 
jeka. dot ča soka fa S ža 
GB sre vi žešočkan niska lpdotčnaka | opna sonate 
E pera 3 zoja daa. 

pokraj Save, dok je kršćansko stanovništvo imalo kuće u današnjoj 
ulici Matije Mesića. To kršćansko naselje zvali su Turci reis-ul, a 
poslije su to stari Brođani iskrivili u Rasol. Autor ove druge teze 
nije, međutim, imao u vidu da u turskom jeziku reisul-ulema ozna- 
čuje starješinu islamske vjerske zajednice. A pošto su Turci u Brodu 
imali svoga hodžu i svoju džamiju koja je stajala usred trga, ne- 
ćemo griješiti ako naziv ,,rasol"' dovedemo s tim u vezu. 

Osim ovih naziva za obilježavanje ulica i drugih objekata 
starog Broda, u govoru stanovnika Slavonskog Broda i okolice do 
danas su zadržane mnoge tuđice i to naročito iz turskog jezika, 
kao: ćuprija, avlija, kapija, kandžija, odžak, trpeza, peškir, kašika, 
pendžer. Dosta se zadržalo i iz njemačkog jezika: špajz, fruštuk, 
šporet, štrudla, haustor, tirštok, feder-meser, cušpajz. 

Ove i slične riječi zadržale su se na našem govornom područ- 
ju, premda su, davno prošli, da tako kažemo, i turski vakat i švapski 
cajt. 





Mesićeva ulica (nazvana po povjesničaru i prvom rektoru hrvatsko g 
* sveučilišta, Matiji Mesiću, koji se 19. veljače 1826. rodio u Brodu). 

Gostionica ,,K lovcu “ nalazila se na mjestu gdje je ' Bos 
hotel ,,Brod"'. 





ga Teja Raka Kala Mne 

O brodskoj tvrđavi 
i oko nje 


Teško je danas, u stvari nemoguće, govoriti o tome kako je 
izgledala stara brodska tvrđava na ušću Mrsunje i Glogovice u Savu. 
Zna se samo to da su je podigli Berislavići, koji su u srednjovjekov- 


nom Brodu imali i svoju bansku palaču. Njezin naziv _ neki kroni- 
čari dovode u vezu s imenom Vuk, kako se navodno zvao jedan 


knez koji je vladao teritorijem bivše Marsonije. 


. Godine _ 1691. tu tvrđavu su na juriš zauzele austrijske trupe, 
i tom prilikom ona je zapaljena i potpuno uništena. 


Poslije odlaska Turaka Slavonija je pala pod upravu bečkog 
dvora, a ta vlast je bila toliko nasilna i pljačkaška da je Luka Ibri- 
Ššimović, razočaran žalosnim stanjem nakon teških bojeva za 
oslobođenje, držao da austrijska vlast ne vodi računa ,,o spasu 
Slavonije, nego o njezinu zatoru“'. | kad je car Karlo VI, na prijed- 
log princa Eugena Savojskog, izdao 1714. naredbu za gradnju 
nove tvrđave u Brodu domaće stanovništvo nije tim korakom 
carske uprave bilo oduševljeno. To se, između ostalog, vidi i po 
tome što se doseljenici iz Bosne, iako kršćani, radije vraćaju natrag 
u Bosnu pod tursku vlast, nego da trpe teške namete u Austriji. 


Prema zapisima Ignjata A. Brlića temeljni kamen današnjem 
brodskom festungu postavio je 1722. barun Johan von Trenk, 
otac glasovitog vođe slavonskih pandura Franje Trenka. Gradnja 
je trajala do 1739, odnosno do 1741. g. kada je tvrđava svečano 
predana austrijskoj vojsci na uporabu. 

U vezi s gradnjom ove tvrđave ostavio nam je I. A. Brlić 
neka zanimljiva svjedočanstva. Jedan od bedema tvrđave, jugo- 
istočni, nazvan bastionom sv. Mihovila, nekoliko puta se rušio, a 

1803. g. prilikom svečanosti kod komandanta tvrđave umirovljenog 
generala Wolffa, u taj je bedem udario tako jak grom da je 
iznova popucao. Tada su taj bedem učvrstili na dvostrukim teme- 
ljima na kojima stoji i danas. Ostala tri bastiona nosila su nazive: 
sjeverozapadni — Karlov (po Karlu VI), sjeveroistočni — Elizabetin 
(po ženi carevoj) i jugozapadni — Eugenov (po Eugenu  Savoj- 
skom). 


Otac baruna Franje Trenka, pruski pukovnik Johan von 
Trenk, vlasnik velikih imanja širom Slavonije, bio je ujedno i prvi 
komandant brodskog festunga. Od Trenka pa do vremena u kojemu 
nastaju Brlićevi zapisi, u tvrđavi se izmijenilo 35 komandanata; od 
toga su svega dvojica bila hrvatskog porijekla i prezimena. Tako je 
1766. g. za komandanta tvrđave imenovan kapetan brodske pukov- 
nije Marijan Terzić, a 1835. godine umirovljeni general Draženović. 

Stratešku važnost ove tvrđave osobito su cijenili austrijski 
vojskovođe, pa je tako 1878. g. festung poslužio generalu Josipu 
Filipoviću, komandantu austrijskih okupacionih snaga, kao oslonac 
za prodor u Bosnu i Hercegovinu. | neki drugi podaci ukazuju na 
to da je značaj ove tvrđave u prošlosti bio velik. Na primjer, jedna 
od kasarni unutar tvrđave zvala se Begovom kulom po tome što je 
tu, 1832. g. našao sigurno sklonište čuveni ,,Zmaj od Bosne" 
Husein-beg Gradaščević, vođa opozicije bosanskih feudalaca protiv 
reformi sultana Mahmuda II. Godine 1886. pred glavnim ulazom u 
brodski festung zaustavila se i četvoroprežna carska kočija Franje 
Josipa I, koji se vraćao sa velikih vojnih manevara iz Slavonske 
Požege. Zanimanje ,, ,,Njegovog Cesarskog i Kraljevskog Apostol- 
skog Veličanstva“' bilo je svestrano, pa je Franjo Josip s jednakom 
pažnjom razgledao unutrašnjost tvrđave i slušao raporte svojih 
činovnika i ađutanta o sistemu gradnje te tvrđave, koja je gotovo 
dva stoljeća predstavljala bazu austrougarske ekspanzije. 

Na to vrijeme, tursko i austrijsko, vrijeme Vojne Krajine i 
slavonskih graničara, i danas podsjeća ova tvrđava, dakako samo 
jednim svojim dijelom, zapadnim, ja su zidovi koji su opkoljavali 
grad sa tri kopnene strane razrušeni. 

Ostaci stare vojničko-obrambene organizacije Hrvata postoje 
širom Slavonije. Tu gdje nalazimo ove ostatke bile su u srednjem 
vijeku utvrde koje su služile za obranu, a upotrebljavane su i kao 
skloništa stanovništvu u slučaju opasnosti. U starom, sredovječ- 
nom Brodu takvu je ulogu vršila već spomenuta tvrđava Vukovac. 

Jaka obrambena utvrda nalazila se u srednjem vijeku i u Slavon- 
skom Kobašu, koji je u to doba, uz Brod i Tomicu bio najvažnije 
naselje u srednjoj Posavini. Tu tvrđavu izgradili su feudalci Giletići, 
a njezin zadatak je bio da brani naselje i prijelaz preko Save. 
Provalom Turaka uništene su i utvrde o kojima je riječ, a prema 
ostacima koji su se sačuvali do danas teško je dati ocjenu njihove 
obrambene moći. 





Kasarne i park ispred njih u tvrđavi. Desna kasarna srušena u drugom 
svjetskom ratu. 


lako s temeljima od čvrstog materijala, ove su utvrde bile 
zidane s mnogo drvene građe. Slavonija je tada bila puna hrastovih 
šuma, pa je razumljivo što se bogatstvo tih šuma eksploatiralo i u 
obrambene svrhe. Što se tiče samog bogatstva tih šuma u ono doba, 
o tome najbolje svjedoče i danas imena mjesta koja su nastala 
prema imenu drveta kojim je obilovao pojedini predio. Evo nekih 
primjera: Drenovac, Cerovac, Grabarje, Ljeskovica, Breznica, Bres- 
tovac. To potvrđuju i imena koja podsjećaju na šumu: Šumanovci, 
Lužani, Granje itd. 

U vrijeme nastajanja ovih utvrda za obranu od Turaka i neki 
današnji nazivi bili su drukčiji. Prema jednom zapisu Josipa Butur- 

ca iz 1927. g. Dilj-gora se tada zvala Gvešče, a ime Dilj, što znači 
međa, postalo je od toga što je ta gora dijelila Požešku kotlinu od 
brodskog i đakovačkog kraja, odnosno Vojnu Krajinu od ostale 
Slavonije. Budući da starosjedioci izgovaraju riječ ,,dijeli" kao 
»dilji"", onda je to ime vjerojatno tako i nastalo. 

Za razliku, međutim, od srednjovjekovnih utvrda iz predtur- 
skog razdoblja kojima možemo naći samo ostatke, neki stari 
turski spomenici sačuvali su se do danas. 

Jedan od takvih spomenika je turska česma u Oriovcu. U 
spomenici oriovačke župe nije zabilježeno kada je ova česma 
podignuta, a nećemo to naći ni u povijesnim izvorima. Tu imamo 
samo zapis slijedećeg sadržaja: ,, Oriov ili kasnije Oriovac bijaše 
u XV vijeku znamenita tvrđava, koja već 1529. pade Turkom u 
ruke, te bude 1687. od Turaka iz temelja porušena“. Ispred česme 
teče voda. U župnoj spomenici je zapisano da je 1877. g. uspostav- 
ljen vodovod zaslugom generala Molinarya, zapovjednika Vojne 
Krajine, a na trošak državne blagajne. ,,Nabavljene su nove cijevi 
iz tuča — kaže se u spomenici — pošto su stare drvene posve već 
istrunule bile i vodovod do blizu 30 godina prekinut bio". 

Turska česma u Oriovcu svjedok je mnogim događajima koji 
su vezani uz ovo selo i ovaj kraj. Godine 1878. odmarali su se u 
hladu ove česme umorni austrijski vojnici koji su prolazili kroz 
Oriovac za Brod, da bi odatle otpočeli okupaciju Bosne i Hercego- 
vine. A 1891. g. stajao je pred tom česmom i zloglasni ban Khuen 
Hedervary, koji je u toku putovanja po požeškoj županiji posjetio 
i Oriovac, ostavivši i svoj potpis na jednoj neispisanoj stranici 
spomenice oriovačke škole. 

Turci su prodirali u Slavoniju, kao što vidimo na primjeru 
Oriovca, i prije nego što je smederevski paša Mehmed osvojio 
Berislavićev grad Brod. Osobito su se Turci približili brodskom 
području nakon osvajanja Brčkog i Jajca, dviju istaknutih točaka u 
istočnom, odnosno zapadnom dijelu Bosne. Pošto Stjepan Beris- 
lavić tada šuruje s Turcima, oni već 1530. godine izgrađuju svoju 
vojnu utvrdu kod Slavonskog Kobaša, koja im služi kao važan 
mostobran za daljnje prodiranje u srednju Slavoniju. 

Kada je 1604. g. u Slavoniju upala vojska Zrinskog, kojoj 
su u borbama s Turcima pomagali i slavonski hajduci, turska 
utvrda u Kobašu pala je u ruke poznatom hajdučkom vođi Franji 
Kolakoviću. Ovaj je tom prilikom odsjekao glavu Osman-agi i otje- 
rao Turke preko Save, ali je uskoro umro od kuge. 

Jedan od bunara u Kontumacu, u Vrazovoj ulici. Više ne postoji. 


Ivan Špear, župnik u Sesvetama i pisac prve povijesti na 
hrvatskom jeziku, opisuje u svojoj knjizi ,,Ogledalo \liriuma"“ 
(1842) pored već navedenog događaja, još jednu zanimljivu zgodu. 
Djevojka Mara Margetić iz Kobaša savladala je 1611. g. kod ove 
utvrde jednog turskog stražara , obukla njegovu uniformu i tako 
otišla u Slavonsku Požegu u namjeri da ubije požeškog pašu Husei- 
na. Poginula je ne došavši do Husein-paše, ali je prije toga ubila 
tri Turčina. 

Tako se, eto oko tih utvrda stvaraju legende koje, s manje ili 
više stvarnih fakata, govore o mukama i borbi koju su ljudi ovoga 
kraja u svojoj prošlosti vodili. 

Legenda 
koja to (i) nije 


Cigani, s napuklim žicama na violinama, rukavima svojih 
kaputa obrisali su s usana zaostale kapi vina. Okruženi crvenim 
kabanicama i visokim crnim kapama Trenkovih pandura raštimano 
su zasvirali mađarski čardaš. | popraćeni pucnjavom iz kubura 
ušli su u kuću na kojoj je lepršala zastava od konjskog repa. 

Tako je, prema predaji, započinjalo bančenje glasovitog 
vođe slavonskih pandura Franje Trenka, suvremenika pisca ,,Satira"' 
M. A. Reljkovića i, po pričanju u narodu, jednog od ljubavnika 
carice Marije Terezije. 

Stara kuća s brojem 33 u ulici Vuka Karadžića bila je 
brodska rezidencija zapovjednika pandurske regimente. Obila- 
zeći svoja imanja, on bi s vremena na vrijeme dolazio u tu kuću 
s masivnim zidovima i visokim krovom, i, u društvu svojih ađu- 
tanata i sumnjivih žena, bančio ovdje po nekoliko dana i noći. 

Vino i lelujavi zvuci violina bili su omiljeni oblici razo- 
node pandurskog vođe. Poznat i na bečkom dvoru po silovitoj, 
svađalačkoj ćudi, pijančevanju i kartanju, ali i po izvanrednoj 
hrabrosti, barun Franjo Trenk je znao čak improvizirati otmicu 
ciganske mladenke, da bi je nakon orgija na nekom od svojih 
imanja širom Slavonije vraćao u Ciganski sokak, kako se nekad 
zvala današnja Gundulićeva ulica gdje su bili grupirani Cigani 
sa svojim čergama. Volio je cigansku glazbu i u alkoholnom transu 
bacao bi srebrne krune u jato polugole, čupave cigančadi. 

Predaja o Trenku i njegovim pandurima još je živa u Slavo- 
niji, osobito u požeškoj ,,zlatnoj dolini“ gdje postoji i selo Tren- 
kovo i u njemu dvorac nekadašnjeg pandurskog vođe. 


Prema Juliju Kempfu, povjesničaru Požeške kotline, i drugim 
izvorima, Franjo Trenk rodio se 1711. u Reggiu (Ređu) u Italiji, 
kao najmlađi sin pruskog oficira Johana von Trenka. Otac ga je 

Kuća u kojoj je stanovao vođa slavonskih pandura barun Hranjo Trenk 


često vodio sa sobom, pa je rano upoznao vojnički život i naučio 
baratati oružjem. U vojsci je poslije školovanja postao zastavnikom, 
ali je i kao vojnik ispoljavao nemiran duh, opijao se i često izazivao 
dvoboje i kavge. Navršivši tridesetu godinu napustio je vojsku, 
oženio se kćerkom austrijskog feldmaršala Tillera i došao u Ple- 
ternicu. Poslije smrti svoga oca, zapovjednika brodske tvrđave, 
preuzeo je upravu njegovih imanja i postao najmoćniji vlastelin 
u Slavoniji. 

Smatrao se Slavoncem, a takvog ga je prihvaćao i narod u 
ovim krajevima. 

Kada su mu od kuge umrli žena i četvoro djece, Franjo 
Trenk se javio u vojsku, ali ga zbog loših karakteristika nisu 
htjeli primiti. On je, tada, ljutit, pošao u Rusiju i ponudio se da 
ratuje protiv Turaka. Kao konjanički major ruske carske vojske 
jednom prilikom je pred čitavom pukovnijom udario njezina 
zapovjednika, pa je osuđen na smrt. U posljednji trenutak pomi- 
lovan je i protjeran iz Rusije. Izbijanjem austrijsko-pruskog rata, 
ponudio je svoje usluge carici Mariji Tereziji, obećavši da će u 


Slavoniji stvoriti dobrovoljačku jedinicu od tisuću vojnika. Marija ' 

Terezija je 1741. prihvatila Trenkov prijedlog, i tada su stvoreni 
glasoviti Trenkovi panduri. 

Trenkovi panduri, među kojima je bilo i silom regrutiranih 
slavonskih hajduka, bili su obučeni na turski način. Nosili su plave 
hlače, modre bluze, crvene kabanice i visoke crne kape, a mjesto 
čizama obuvali su opanke s kajišima. Naoružanje im se sastojalo iz 
puške, dva para kubura, krive sablje i handžara. Pod vratom su 
nosili crvenu maramu, koja se kasnije proširila u Evropi i nosila 
kao ukras. Pored slikovite uniforme panduri su imali i posebnu 
zastavu, konjski rep na dugom koplju, a uvijek ih je pratila glazba 
zvana ,,banda"" sastavljena od dvanaest glazbenika. 

Ratujući za interese bečkog dvora, Trenk je postigao niz 
krupnih vojnih uspjeha, a za zasluge unaprijeđen je u pukovnika. 


.Za njegove je pandure karakteristično, kako pišu kroničari, da su 


svojem vođi bili bezgranično odani i da su bez pogovora prihvaćali 
njegovu komandu. 

Taktika Trenkova ratovanja bila je pomalo neobična. Primje- 
rice, jedan grad u Bavarskoj panduri su osvojili tako da su noću 
krenuli u napad sa silnom vikom i bukom, glazbom i zapaljenim 
bakljama. Posadu su pozivali na predaju i ona je, zastrašena, predala 
grad bez borbe. Drugom prilikom, opet, opsjedajući jednu prusku 
tvrđavu, Trenk je oko njezinih zidova postavio stotine snopova 
žita obučenih u pandurske uniforme. Branitelji su — ustuknuli 
pred tolikim brojem pandura i — izvjesili bijelu zastavu. 


U jednoj bici s Prusima barun Trenk je zarobio šator 
Friedricha II s kraljevskom blagajnom, a to je njegovim neprijate- 
ljima poslužilo ga da optuže za izdaju. Proširena je vijest da je 
pandurski vođa, podmićen velikim svotama novca, pustio pruskog 
kralja iz zarobljeništva, i to je bilo dovoljno da ga vojni sud osudi 
na smrt. 

Marija Terezija pomilovala je Trenka, i on je upućen na 
doživotnu robiju u Spielberg kraj Brna, gdje je u teškim uvjetima 
živio dvije godine. Umro je 1749. u tridesetosmoj godini života. 

Prema pisanju Luke Ilića — Oriovčanina (,,Barun Trenk i sla- 
vonski panduri", 1845), pandurski vođa Franjo Trenk imao je 
za sobom 102 bitke, 14 puta je ranjavan i dva puta suđen na smrt, 
a sa svojim pandurima zarobio je i pobio oko 10.000 Prusa, Bava- 
raca i Francuza. 

Vratimo se predaji. 

Jedan od najstarijih dijelova grada — M ucvanj 


Oko Trenka i njegova konaka u Karadžićevoj ulici u Slavon- 
skom Brodu kruži i danas poneka anegdota. Predaja tvrdi i to da 
su panduri ovamo dovozili bačve vina iz kutjevačkih vinograda 
za svoga vođu, ljubitelja dobre kapljice. A u poznatom  kutje- 
vačkom podrumu i danas postoji okrugao kameni stol sa stoli- 


cama od bačvica za koje se u narodu priča da potječu od Trenka 


i da je tamo barun Trenk pio sa caricom Marijom Terezijom. 

Spomenici 
starog Broda 


Turci su uništili sve građevinske objekte i tragove kulture u 
Slavoniji. Zbog toga i imamo danas vrlo malo podataka o predtur- 
skom razdoblju naše povijesti, a posebno povijesti Slavonije. To 
vrijedi i za Brod. 


Osim tvrđave najveća stara građevina u Slavonskom Brodu je 
franjevački samostan sa crkvom sv. Trojstva. Ova golema jedno- 
katna barokna zgrada kraj same obale rijeke Save podignuta je u 
18. stoljeću, a početak njezine izgradnje kroničari povezuju s 
gradnjom tvrđave. Prema zapisima I. A. Brlića, radovi oko podiza- 
nja samostana otpočeli su godine 1723. kada je srušena drvena 
crkva koju su franjevci sagradili u Brodu poslije oslobođenja od 
Turaka. Temeljni kamen toj građevini postavio je tadašnji zapovjed- 
nik brodske tvrđave pukovnik Trenk, a zasluge za potpuno i konač- 
no dovršenje samostana pripisuju se fra Marijanu Jaiću, poznatom 
piscu ,,Vinca bogoljubnih pisama“. 


Od najstarijih franjevaca u Brodu prije gradnje današnje sa- 
mostanske zgrade spominju se u starim kronikama o. Ivan Ančić 


1662. g. i fra Luka Ibrišimović između 1680. i 1694. g. Prema 


narodnoj predaji, Luka Ibrišimović je bio rodom iz Sibinja kod 
Broda, premda je on sam pisao da je Požežanin. U knjizi ,,Dva 
hrvatska junaka" (1888. g.) Radoslav Lopašić navodi da je Luka 
Ibrišimović obavještavao cara Leopolda I io kretanju turske vojs- 
ke i da mu je kurirom bio neki Relja, koga su Turci 1684. g. uhva- 
tili i zatim ga zajedno s Ibrišimovićem bacili u tamnicu. Zaslugom 
franjevaca _ Luki [brišimoviću je uspjelo da pobjegne iz zatvora. 
Kasnije se istakao kao vođa ustanka za oslobođenje Slavonije od 
Turaka, pa mu je u Slavonskoj Požegi podignut spomenik. 

Prvi predsjednik tzv. franjevačke rezidencije u Brodu bio 
je Augustin Jarić (1694. g.). a prvi gvardijan Ivan Bijela (1708. g.). 


.Princ Eugen Savojski je fra Augustina Jarića 1691. g. imenovao 


prvim zapovjednikom Broda pod austrijskom upravom. 

Crkva uz samostansku zgradu imala je u početku samo 
glavni oltar posvećen sv. Trojstvu, kao što je bilo i u staroj drvenoj 
crkvi. Godine 1730. postavljena su još četiri oltara (djevici Mariji, 
sv. Ivanu Nepomuku, sv. Franji Serafinskom i sv. Antunu Pado- 
vanskom), a kasnije još dva (žalosnoj Majci Božjoj i njenoj majci 
sv. Ani). Propovijedaonica je izgrađena 1740. g. kao i oltar sv. 
Josipa i sv. Križa. Iste godine nabavljene su i prve orgulje sa šest 
registara. Iznad crkvenih vrata nalazi se natpis iz _ 1728. g. s teks- 
tom na latinskom jeziku: ,/sta favore dei, plebis pietat, benaque 
cura fraterna surgunt fastigia templi“, što u slobodnom prijevodu 
znači: ,,Vrhunac ove crkve uzdiže se milošću Boga, darežljivošću 
puka i dobrom bratskom brigom". 

U starim spisima pohranjenim u Brlićevu arhivu, spominje se 
da je 1709. g. u Brodu bila otvorena i prva javna škola. Učitelji su 
bili redovnici brodskog franjevačkog samostana, a davale su se 
pouke iz čitanja, pisanja i računanja, te latinskog jezika. Ne zna se 
točno da li se nastava obavljala u samostanu ili u nekoj privatnoj 
kući, jer je tek 1730. g. podignuta prva školska zgrada. 


Da je ova škola odigrala značajnu ulogu u širenju pismenosti u 


starom Brodu potvrđuju, između ostalog, i memoari baruna 
Franje Trenka. Osuđen na doživotnu robiju od austrijskog vojnog 
suda, vođa slavonskih pandura je pisao da je naučio čitati i pisati u 
Brodu. 

Po odredbi carice Marije Terezije 1775. g. uređena je u 
Brodu, kao i u drugim graničarskim mjestima, njemačka škola 
tzv. Trivialschulen, i tada je škola franjevaca ukinuta, stara školska 
zgrada prodana, a nova izgrađena nedaleko od župne crkve. Prvi 
učitelj bio je Čeh David Peterka, dotadašnji laik jezuitskog kolegi- 
ja u Slavonskoj Požegi. Godine 1787. kada je školstvo u Brodu 
preuzela regimenta, škola je ponovo uspostavljena u samostanu, a 
1806. g. pukovnijska komanda premjestila je trivijalnu školu iz 
Broda u Podvinje. 

Ne raspolažemo podacima o sudbini prve i najstarije školske 
zgrade u Brodu. Zna se da je 1810. g. na današnjem Trgu maršala 
Tita, odlukom hrvatsko-slavonsko-dalmatinske zemaljske vlade, 

Franjevci su 1723. g. srušili drvenu svoju crkvu i samostan i počeli 
graditi (sadašnju) veliku crkvu sv. Trojstva i uz nju ogromnu 
samostansku zgradu. 


podignuta nova školska zgrada, i to na mjestu gdje je 1818. g. 
otvorena gimnazija. Ta škola zvala se Oberschule, a prvi tzv. 
nadučitelj bio je Antun Čivić s godišnjom plaćom od 240 forinti. 
U ovu školu morala su dolaziti djeca iz Podvinja, Gornje i Donje 
Vrbe i _Ruščice, a nastava je vršena na njemačkom jeziku, pošto 
su odatle regrutirani podoficirski kadrovi za pukovnijsku adminis- 
traciju. Među značajnim ličnostima starog Broda, koje su stekle 
obrazovanje u ovoj školi, spominju se: pjesnik i slikar Stjepan 
Marjanović, povjesničar i prvi rektor zagrebačkog sveučilišta Mati- 
ja Mesić, odvjetnici dr Andrija Brlić i dr Ignjat Brlić, pukovnik 
Josip Benčević i provincijal Marijan Jaić. Trgovac Ignjat Alojzije 
Brlić, koji nam je ostavio ove podatke, bio je veliki prijatelj škole, a 
dvadesetak godina vršio je i dužnost školskog nadzornika u Brodu. 
Zapisi koje je ostavio svjedoče da se bavio metodičko-didaktičkim 
problemima. Njegovom zaslugom podignuta je u Brodu 1834. g. i 
Državna djevojačka škola. 


65 


Kao posljednji nadučitelj spominje se Martin Kuček do 


godine 1871, kada je u Brodu bila osnovana Građanska škola (Bur- . 


gerschule) ikada se ime trivijalna ili carska škola", koje je u nas 
postojalo gotovo punih stotinu godina prestalo išeiraiina do 
Iste godine je kotarskim školskim nadzornikom za brodsku pu 
niju i grad Brod bio imenovan nadučitelj Ivan Spudić s plaćom a 

1.000 forinti. Dužnost kotarskih školskih nadzornika bila je a 
inspiciraju rad škola na svom području, da održavaju E . 
školama i da daju savjete učiteljima u nastavnom procesu. kol- 
skim zakonom od 1888. g. građanskoj školi bio je promijenjen 
naslov u Viša pučka škola, kojoj su bila pripojena i 4 razreda 
osnovne škole. Ta škola prestala je s radom 1917.9. a radi potreba 
obrta i industrije otvorena je 1924. g. nova Građanska škola. na 
školske i odgojne ustanove toga doba podižu se ovim redom: 
1880. g. osnovano je zabavište za predškolsku djecu, 1885. g. 
tkalačka škola, a 1923. g. Državna muška osnovna škola. 





Kroničar brodske gimnazije zabilježio je: ,,N uredbom Kraljevske ' 
hrvatsko-slavonsko-dalmatinske zemaljske vlade, odjela za bogoštovlje 
i nastavu od 21. veljače 1918, određeno je da se koncem mjeseca | 
veljače 1918. ukine V i VI razred Više pučke škole u Brodu na Savi 
i da se istodobno privremeno otvorili N razred realne gimnazije. 
Na slici: zgrada Državne realne gimnazije, a desno ,,Žuta kuća 
(prvi i dugo najveći ugostiteljski objekt u starom Brodu). 

Uz nekoliko stambenih zgrada iz perioda Vojne krajine, 

kao što su stare kuće na savskoj obali i u Starčevićevoj ulici, 
sačuvale su se do danas u jugoistočnom dijelu grada zgrade Kon- 
tumacije sa solarom i carinarnicom. Kontumacija je imala zadatak 
da u starom Brodu sprečava širenje zaraznih bolesti, osobito kuge. 
*Stara graničarska arhiva, u kojoj se između ostalog nalaze i do- 
kumenti o epidemiji trbušnog tifusa i dizenterije 1806. g. intere- 
santna je u tolikoj mjeri da bi je trebalo posebno obraditi, naročito 
period karantene koji je trajao od 1739. do 1872. godine. 
Do danas se sačuvao i stari bunar u parku nedaleko od 
samostana. Kroničar je zabilježio da je ovaj nadsvođeni bunar s 
velikom drvenom koloturom bio oštećen 1878. g. kada je u Brodu 
bilo stacionirano dvadesetak tisuća austrijskih vojnika koji su se 
pripremali za prodor u Bosnu i Hercegovinu. General Filipović, 
komandat okupacionih snaga, izdao je doduše strogo naređenje 
svojim ađutantima da paze na ovaj bunar koji je služio za snab- 
dijevanje vojske pitkom vodom, ali unatoč tome došlo je do 
njegova oštećenja. Gornji dijelovi ovoga vjerojatno najstarijeg 
bunara u Brodu nalaze se danas u vrlo trošnom i napuštenom 
stanju. 

Niz građevinskih objekata starog Broda uništeno je stje- 
cajem okolnosti. Brod je tokom 19. stoljeća doživio 37 zemljotresa 
i nekoliko požara, u kojima su stradale mnoge stambene zgrade 
i spomenici kulture. Tako je u velikom požaru 1859. g. izgorio i 
stari gradski magistrat, a tom prilikom je propala i dragocjena 
arhiva sa poveljom kojom se gradu dodjeljuje grb. Upravo zato i 
o samom grbu nedostaju podaci koji bi objašnjavali njegovo 
značenje i simboliku. 

Hram pripadnika izraelitičke konfesije (srušen za vrijeme drugog svjetskog 
rata). Na donjoj slici je zgrada u kojoj se danas nalazi Služba 
društvenog knjigovodstva. 

Sava spaja, 
a ne razdvaja 


».Ništa_ nije vrednije od mostova". Upravo tu misao Ive 
Andrića, pisca čuvene ,,Travničke kronike" i romana ,,Na Drini 
ćuprija", kao da je imao na umu predsjednik slavonsko-brodske 
općine Ivo Borevković, kada je — u povodu 30. godišnjice 
oslobođenja Slavonskog i Bosanskog Broda — izjavio (u listu 
Borba", 18. travnja 1975): ,,Suradnja dvaju dijelova jednog 
grada, vezanih mostom na Savi, nije obična, klasična, već nešto 
više, nešto što postoji desetljećima, što za ove ljude život znači." 

Stara i poznata istina da Sava ne razdvaja dva Broda, već 
naprotiv, da spaja najveće naselje slavonske Posavine s ,,Vratima 
Bosne" uočena je još u dalekoj prošlosti. O zbližavanju ovih 
dvaju istoimenih gradova, geografski i sudbinski tijesno povezanih, 
bio je već prije pola stoljeća snimljen i dugometražni film, premi- 
jerno prikazan 2. listopada 1934. g. u tadašnjem kinu ,,Hrvatski 
dom" u Slavonskom Brodu. 

Od toga dokumentarnog filmskog prvenca koji je nosio 
patetičan naziv ,,Srce zlatne posavske doline" (snimatelj Ledić, 
iz Zagreba), do u naše vrijeme ekranizirane storije o dva Broda 
pod naslovom ,,Ipak jedan grad"' (režiser Mitrović, iz Beograda) 
prolazile su godine, mijenjale se osnove društva i život ljudi, a 
Slavonski i Bosanski Brod, iz mnogih razloga kroz historiju upućeni 
jedan na drugog, razvijali su se u znaku trajnih veza. 


Zanimljivo je zabilježiti da su Bosanski Brod od Slavonskog 
Broda rastavili u prošlosti povijesno-politički razlozi, i to 1699. 
g. poslije mira u Sremskim Karlovcima, kada su se Turci povukli 
iz Slavonije pred austrijskom soldateskom. Okupacijom Bosne 
i Hercegovine 1878. g. nestalo je granice na Savi i tada je iznova 
otpočeo proces zbližavanja tih gradova. 

Vraćajući se vremenu koje je prethodilo izgradnji posli- 
jeratnih dvaju mostova između Slavonskog i Bosanskog Broda 
(prvi, drveni, podignut je šest mjeseci nakon oslobođenja, a drugi, 
željeznički, ovaj sadašnji, potkraj 1961), podsjetit ćemo najprije 
na činjenicu da je rijeka Sava još u prethistoriji bila značajna 
panonska prometnica kojom se odvijao prijevoz robe i ljudi. Kada 
je riječ o brodskom području, valja reći da je u doba rimske vla- 
davine vodio odavde prometni put u srce Bosne i da je preko oto- 
čića Ade prelazila rimska cesta. Ada je, prema najnovijim pretpo- 
stavkama (Nedeljko Pandžić: ,,Mostovi na Savi kod Slavonskog 
Broda kroz povijest", 1981), imala već u najstarijem povijesnom 
razdoblju ulogu tranzitnog punkta. Iz ranog srednjeg vijeka i 


razdoblja dolaska Slavena o tome nema materijalnih tragova, 


ali Pandžićeva pretpostavka o postojanju rimskog pontonskog 
mosta kod Broda nije bez osnove. U doba ugarsko-hrvatskih 
kraljeva područja oko oba Broda pripadaju Berislavićima, pa im 
otuda i jedinstven naziv Berislavića Brod, po skeli koja je na tome 
mjestu spajala Slavoniju s Bosanskom Posavinom. 

Taj je punkt imao stratešku i trgovačku važnost tokom 
čitavog srednjeg vijeka: Turci su na desnoj obali Save, već od 
početka okupacije, imali vojnu posadu i odatle su, radi pljačke, 
upadali u Slavoniju. 

U pisanim izvorima premošćivanje Save spominje se tek u 
prvoj polovici 16. stoljeća. U historiografskom spisu Alekse Ivića 
»Istorija Srba u Ugarskoj"' (1914) čitamo: ,,Sredinom 1536. godine 
udari bosanski paša Husrev-beg sa vojskom na posjede despota. 
Turci najprije osvoje Dobor, a kad su njega osvojili načine most pa 
pređu preko Save". U vezi s mostovima na ovome području u 
».Hrvatskoj enciklopediji" zabilježeno je: ,Bosanska vojska Husrev- 
begova najprije je osvojila Berislavićev Dobor, a onda Brod i_pre- 
šavši Savu na novim mostovima kod toga mjesta i kod Kobaša, pro- 
valila je u Slavoniju gdje se, kod Đakova, spojila s turskom voj- 
skom koja je od Cerne i Ivankova napredovala dalje na zapad.“ 

Krajem 17. stoljeća između dviju savskih obala izgrađen je 


vojni most. Ležao je na lađama, a koristio se njime princ Eugen 


Savojski 1697. g. u svom osvajačkom pohodu na Sarajevo. 


Za komuniciranje preko Save upotrebljavale su se tokom 18. 
i 19. stoljeća samo kompe i brodovi. Tako je bilo sve do 1878. g. 
kada su Austrijanci podigli kod Broda, nedaleko od franjevačkog 

samostana, pontonski most preko kojega će okupacijske snage 
generala Josipa Filipovića (18.000 vojnika, 22 artiljerijske baterije 
sa 48 topova i 900 konja) prijeći na bosansku stranu. 

Uzgred zabilježimo, bila je to posljednja značajna vojnička 
funkcija što ju je naselje na desnoj obali Save odigralo u tome 
povijesnom razdoblju. Prije ovoga događaja, strateško značenje 
Bosanskog Broda najbolje ilustriraju ova dva podatka: 1688. g. 
austrijska je vojska preko Bosanskog Broda prodrla u Bosnu da 
bi kod Dervente (koja je dobila ime od  perzijsko-turske riječi 
derbend, što znači utvrda) teško porazila Turke. Istovjetnu ulogu 
odigrao je Bosanski Brod 1716. g. kada su ga zauzeli slavonski 
graničari koji su do temelja uništili obrambenu tursku utvrdu u 
već spomenutom begovskom gradu Derventi. 





Poplava u Bosanskom Brodu 


O tome kako je Turski Brod (ili Busud, kako su ga Osman- 
lije zvali) izgledao neposredno pred Filipovićevu invaziju, kazuje 
nam engleski putopisac A. J. Evans koji se u njemu zatekao 1875. 
g. i ovako ga opisao: ,,Mračna pozadina, prljave i uzane ulice, 
drvene kuće i stari, vremenom istrošeni drveni minareti. . ." 

Ako bismo, međutim, pošli tragom arheoloških nalaza, 
suočili bi se s činjenicom da je ljudsko naselje na području da- 

našnjeg Bosanskog Broda postojalo već u dorimsko doba. To po- 
tvrđuju, osim ostalog, otkrića do kojih su došli sarajevski arheolozi 
u okolici Bosanskog Broda. To su lokaliteti prthistorijskih naselja, 
među kojima su najznačajnija kod Gornjeg Klakara, u Laništu, 
zatim u Grčkom Polju, Brusnici i Vrelima. Antička imena bosan- 
skih rijeka (Sans, Savus, Unus, Drinus) podsjećaju na prastanovni- 
ke ovih krajeva. | u starom nazivu za rijeku Ukrinu  (Valdasus) 
koja kod Bosanskog Broda utječe u Savu, sačuvana je uspomena na 
Rimljane koji su na tome području imali svoje vojne formacije. 
Razumljivo je da su slavenska plemena zauzela i to područje te 
da su uz obalu Ukrine i Save iznikle tada, u 7. stoljeću, i prve 
stambene kolonije naših davnih predaka. 

Godine _ 1525. pao je Bosanski Brod pod Turke. Kao_ i 
Derventa, u kojoj je Husrev-beg podigao 1535. g. jaku tvrđavu, i 
Bosanski Brod smatrao se u to vrijeme jakom obrambenom toč- 
kom, i zato su Turci imali u njemu svoj graničarski centar za 
cijeli sektor od Kobaša do Šamca. U kratkotrajnom razdoblju od 
1718. do 1739. g. nalazio se u rukama austrijskih okupatora, 
a otada je pod turskom upravom sve do _ 1878. g. kada ga zauzima 
general Filipović. 

Jedaa od novijih kroničara, Ivan Tomac, ovako opisuje taj 
događaj: 

»Pod hladevitom krošnjom topole, koja je posječena poslije 
drugog svjetskog rata, naduti austrijski general odbio je da primi 
predstavnika turske komande u Bosanskom Brodu, nosioca protest- 
ne note. Okrenuvši se svome ađutantu, general Filipović naredio je 
da se odmah razoruža turski garnizon u Bosanskom Brodu, koji je 
prelaz neprijateljske sile dočekao nepripremljen, sa svega 45 _vojni- 
ka. Podigavši topolovu šibu, general je pokazao na sjever: 

— Tamo ćemo podići gvozdeni most. . . Vlakovi će ići preko 
njega!" 


Most kojega je najavio ,,naduti austrijski general" hrvatskog 
porijekla a germanskog duha, građen je od listopada 1878. do 
srpnja 1879. g. Radovi na njemu traju doduše sve do jeseni 1884, 
ali već 1. rujna 1879. g. preko mosta prelazi prvi vlak. Time je 
preko Slavonskog i Bosanskog Broda bila uspostavljena prometna 
veza od Beča, Budimpešte, Osijeka i Vinkovaca do Sarajeva. Zah- 
valjujući tome događaju, kao i nešto kasnijoj izgradnji željezničke 
pruge od Slavonskog Broda preko Novske do Siska i Zagreba, 

»Raspružio se poput dugačka i prostrana hodnika preko široke, 
tihe Save"', zabilježio je jedan putopisac potkraj prošlog stoljeća, 
»U sredini Save na tom se_mjestu izdigao dugoljast otočić. 
Sam most uzdiže se znatno nad obalu i površinu rijeke, pa se već 
izdaleka opažaju visoke, bijelo oličene željezne prečke koje sa 
strana i odozgo prepleću most." 


značenje ovih dvaju gradova još više je poraslo u gospodarskom i 
prometnom pogledu. 

Ovaj most — zabilježimo i to — bit će za vrijeme drugog 
svjetskog rata, prilikom zračnih napada, nekoliko puta oštećen, 
a dva puta je srušen: 12. travnja 1941. minirat će ga jugoslavenska 
vojska, a travnja 1945. dignut će ga u zrak Nijemci bježeći pred 
jedinicama 23. udarne divizije II Jugoslavenske armije. 

Ugaona prizemna zgrada u kojoj je bila trgovačka radnja Ben čević. 
Na istom mjestu (ugao Omladinske ulice i Trga maršala Tita) nalazi se 
danas robna kuća ,,Bambi'. 

Grad 
radničkog prkosa 


»,Nekada u Brodu ako je netko htio kupiti neku robu ma s 
koje strane svijeta, mogao ju je kupiti kod gazde Colomana, trgovca 
na uglu korza i negdašnjeg 'Širokog sokaka'. Isto je tako 
mogao nabaviti ili popraviti makar kakav kovni predmet, odnosno 
dati otključati svaku pa i najzapleteniju bravu kod majstora pri 
kraju današnje Mesićeve ulice, koji se nije badava zvao Dietrich, 
što hrvatski znači — otpirač“. 

Tako glasi jedan zapis ,,Iz starog Broda“ poznatog slavonskog 
publiciste Antuna Matasovića. 

Pokušat ćemo se približiti tome vremenu, točnije društve- 
nom životu Slavonskog Broda u prvim desetljećima našeg stoljeća. 
Dakako, registrirat ćemo samo neke detalje, karakteristične. 

Područje Slavonskog Broda bilo je početkom 20. stoljeća 
znatno uže nego danas, jer su nenaseljeni dio zauzimale oranice, 
livade, močvare, vrtovi i pašnjaci. Izložen u prošlosti djelovanju 
triju jakih faktora, mađarskog, turskog i germanskog, Brod u to 
vrijeme nije bio jače topografski razvijen. Zbog vojničke funkcije 
koju je vršio sve do konca 19. stoljeća, u njemu se nisu smjele 
zidati zgrade od cigle i kamena u dometu topova iz tvrđave. 

Nekoliko statističkih podataka (prema dr Ivi Rubiću): 
Brod ima 1900. godine 7.310 stanovnika. Taj broj se 1910. g. 
penje na 9.142, dok 1920. g. u njemu živi 10.623 građana. Privre- 
dna karakteristika: prvo desetljeće je ,,zlatno doba“ zanatstva, 
dok je drugo u znaku razvitka industrije. 

Kao grad obrtnika Brod je odavno poznat. Već početkom 
18. stoljeća, naročito u vrijeme gradnje tvrđave, u nj su došli brojni 
strani obrtnici, talijanski i francuski, koji su se većim dijelom i 
trajno ovdje naselili, pa njihovi potomci i danas žive u Brodu. 
Do povećanja obrtnika došlo je početkom 19. stoljeća kada se 

postavljao nasip uz Savu od _Kobaša do Klakara. Već sredinom 
toga stoljeća obrtnici i zanatlije zauzimaju vodeća mjesta u zani- 
manjima stanovništva. Zabilježit ćemo (prema podacima iz Grad- 
skog arhiva što ih je obradio W. Wagner) da je u Brodu tada posto- 
jalo 6 cehovskih podružnica koje su po strukama obuhvaćale ove 
zanate: 1. krojači i gajtnari, 2. drvodjelci (staklari, užari, bačvari, 


kolari, stolari, zidari, dimnjačari, bojadisari, tesari), 3. Kožari: 


(čizmari, cipelari, štavljači), 4. radnici vatrom (kovači, bravari, 
pekari, puškari, kotlari, lončari, te  šeširdžije i zlatari), 5. 
prerađivači krzna (krznari, remenari, sedlari, ribari), 6. opančari. 
Od 1843. do 1870. g. broj brodskih majstora popeo se sa 241 na 
291. 

Godine 1909. u Slavonskom Brodu je osnovan Savez hrvat- 
skih obrtnika, a u povodu 25-godišnjice njegova postojanja (1934. 


g.) priređena je bila Zanatska izložba. Izdan je i prigodni Katalog. 


u kome je, između ostalog, zapisano da je 1922. g. u Brodu bilo 
500 obrtnika, dok ih je te, 1934. g. registrirano 370. Neki obrti 
počeli su u tom razdoblju propadati (npr. opančarski, kada je 
1924. g. firma ,,Bata" počela proizvoditi gumenu obuću), tako 
da je uoči drugog svjetskog rata (1940. g.) broj obrtnika u Brodu 
bio oko 350. 

Uz obrtnike jačao je u Brodu i trgovački stalež. O njego- 
voj snazi najbolje nas obavještava podatak da se od 1820. do 
1870. g. broj brodskih trgovaca popeo s 20 na 60. Sredinom 
19. stoljeća došli su u Brod i Židovi kao trgovci (broj pripadnika 
ove konfesije popeo se sa 2 u 1857. na 99 u 1870. g. da bi već 
1880. g. broj Židova u Brodu bio 263, a 1934. g. taj broj se popeo 
na 449). Židovi su 1873. g. osnovali u Brodu svoju bogoštovnu 
općinu, a 1896. g. izgrađen je i njihov hram — Templ. 

Dakako, u današnjem Brodu nemoguće je prepoznati onaj 
Brod s početka ovog stoljeća. 

Brod je u to vrijeme pod okriljem cesarsko—kraljevske 
Monarhije. Država je Franc—Jozefova, a s njom i građani. 
Ali — Bog visoko, car daleko. Blizu su samo gospoda feldvebli i 
cuksfireri, koji kartaju i lumpuju u birthauzu kod Mate Alasića — 
Moce. Toči se, i nikad da se istoči, moca — vajn, rujno brodsko 
vino i, eto, zašto onda taj periferni dio grada, po Moci i njegovu 
vinu tj. vajnu, ne bi _bio ukrašen imenom Mucvanj. 

U ulici Franje Josipa br. 13 (današnja Omladinska ulica) 
Josip Mateković, vlasnik trgovine mješovitom robom, besplatno 
dijeli vlastitu pjesmaricu ,,Svoj k svomu" odštampanu brzotiskom 
H. Schulmana, s ovim početnim stihovima: 


Ako kupit štogod hoćeš, 
Mateković Jozi doć ćeš, 
Pa se čudi, mili brate, 
Što sveg Jozo ima za te. 


Lijepe Brođanke izvrsne su plivačice. Tako piše na jednom 
plakatu iz tog vremena. Na savskom otočiću Adi život teče ... 
Brodsko vinogorje je omiljeno izletište . . . Berba. Mošt vrije . . . 

Zabava ima za izvoz. Vašari. U ,budama" se prodaje slado- 
led, pivo, vino, mesnati zakusci, kolači. Ma — što srce zaželi. A sve 
to zbiva se _,,u sjenama naše drage Klasije“,u  ,,Cvijićevom vrtu", 
pa u Jankomiru, šumici uz željezničku stanicu. 

1907. g. u Jankomiru je održan cvjetni korzo, 1909 poklad- 
ni, 1914. opet cvjetni. 1910. g. izvode se i ,,seljački svatovi“. Pa 
natjecanja u kuglanju. Javni koncerti s vojničkom glazbom. Sokol- 
ske svečanosti. 

Na trgu sa dičnim imenom baruna Josipa Jelačića od Bužima, 
bana hrvatskoga, slavonskoga i dalmatinskoga, održavaju se javne 
tombole, e da bi Brođani što ugodnije proveli nedjeljno poslije 
podne. Pred zgradom Prve hrvatske štedionice starica u dronjcima 
moli milostinju i priča kako je bila generalska kći, roditelji da su 
joj umrli, a imetak i obiteljski spisi izgorjeli u požaru. U Udruzi 
brodskih vinogradara vrednuju profit, a Joza-pandur, inače gradski 
bubnjar, pandurskom palicom protjeruje prosjake iz grada. 


U Kasini, Žutoj kući, Centrali: kod ,,Tri gavrana" svakog 
mjeseca po jedna čajanka. A da čaj bude slađi i prihod veći servira- 
ju ga mlade, nalickane brodske kćeri pod okriljem svojih majčica. 

Pa onda — zabave u predvečerje sv. Nikole, jer eto ovaj 
nebeski ugodnik legendarni je dobotvor sirotinje i pripada mu 
kult poštovanja. Na ,,Nikolinjskom sajmu“' pojavi se i sam svetac 
u bijelom plaštu, sa biskupskom kapom i štapom, pa _krampus sa 
dugim crvenim jezikom. 

Ni smjena stare i nove godine nije zaboravljena. Silvestarske 
večeri ,,Hrvatskog gospojinskog društva", ponoćni pozdravi novoj 

godini uz budnice i ,,Te Deum" omiljena su atrakcija u kojoj se 
do iznemoglosti iživljava elita brodskog društva. : 

Vatrogasna ekipa vrši neumorne egzibicije na tornju kraj 
Save. A pošto je svaka prva misa događaj od vanrednog značenja 
za grad pun popova i fratara, na trgu kod samostana peče se čitav 
vol i u volu očišćeno janje. 

Tu je i 22. siječanj, dan sv. Vinka. Pa patron župne crkve sv. 
Stjepan, 20. kolovoza, kada sinovi gospodski uz svirku gajdaša 
daruju licitarska srca svojim odabranicama. 

A tek pokladne ceremonije. Opet senzacija. Menueti, rokoko, 
bauern-balovi, ples cigana, španjolski ples. Zaista — ma svašta. 
Kako je to bilo dopustimo da ilustrira citat jedne kronike iz 1930. 
godine: ,,Ograđen je poseban četverokut ispred bine. Svuda kao 
ograda dobro zamišljen ukras. Viši i manji stupovi, isprepleteni 
girlandama zelenog lišća i cvijeća. Prvi stupa na scenu ,,major 
domus"', u osobi impozantne dame koja svojim žezlom dirigira 
cijeli arangement. Iza nje ulazi 12 pari u otmjenim rococco 
kostimima. Razvija se ples, vanredno dotjeran i uvježban, dame i 
gospoda izmjenjuju naklone, flirtuje se to da je divota gledati.“ 
Zatim se u istoj kronici s prizvukom tuge zaključuje da u Brodu 
,.nema više one gospode koja su svojedobno na Dvoru Luja XIV 
točila pjenušava vina pjevajući: 


,,Sampanjac pjeni se, 
da svak razigra se. . .““ 


Pokrovitelj ovih manifestacija i počasni član svih društava, 
naravno, nije nitko drugi nego gospodin gradonačelnik, uvijek 
sa očinskim smiješkom za svoje sugrađane, ali i s -obvezatnim 
rekvizitima svoga položaja: frakom, cilindrom i ordenom dične 
kraljevine ispod crne leptir-kravate. 


Slavonski Brod toga doba, međutim, ima i drugu stranu 
medalje. Pogledajmo je., 

Početkom 20. st. u Brodu dolazi do stvaranja prvih _indus- 
trijskih poduzeća (,,Slavonija"" 1904. g. i dr). U to vrijeme u rad- 
ničkom pokretu SI. Broda sve veću ulogu dobiva industrijski pro- 
leterijat, pojavom kojega jača klasna borba, dolazi do prvih štraj- 
kova (,,Slavex"' 1904, koju godinu možemo obilježiti početkom 
radničkog pokreta). 

Godinu dana ranije tj. 11. svibnja 1903. brodska policija 
hapsi Đuru Đakovića (tada ovaj revolucionar prvi put dospijeva u 
zatvor). 


Pa Ta BA 





i steriančet sh. be bI 





Stam bena jednokatnica s trgovinom (u sredini) i prizem ne zgrade 
u Ulici Ante Starčevića, srušene u drugom svjetskom ratu. Danas je 
tu park ispred zgrade društveno -političkih organizacija. 


1906. g. osnovana je Socijal-demokratska stranka u Brodu. 
1907. g. u mjesecu lipnju izbija veliki štrajk u poduzeću ,, Slavo- 
nija". Glavni zahtjevi radnika odnosili su se na 10-satni radni dan, 
reguliranje nadnice, plaćanje prekovremenog rada, te priznavanje 
radničke organizacije i 1. maja. Miloš Krpan, učitelj iz Dubovika 
i jedan od prvih intelektualaca uopće koji su prišli radničkom 
pokretu, u svojim bilješkama o ovome štrajku između ostalog kaže: 
«Po priznanju protivnika radnička ideja prikupila je pod svoj 
barjak preko 6.000 sljedbenika i pokazala svojim protivnicima što 


. vrijedi njihov novac , a što radničke ruke. Mi smo udarili svoj 


tabor na glavnom trgu i odlučili po svaku cijenu i preko mrtvih 
glava postići ono za što smo se već po drugi put podigli.““ 

1912. godine, kada je izgrađen Radnički dom, prvi u Hrvat- 
skoj, održana je u Brodu velika proslava 1. maja uz pjevanje 

,Marseljeze"“ i ,,Internacionale"'. Na velikom zboru 1914. g. brod- tj. 
ski radnici zahtijevaju opće i tajno pravo glasa, uvođenje porote 
u sudove, slobodu govora, štampe i sastajanja. 

1918. g. održan je sastanak brodskih radničkih prvaka, na 
kojemu se Đuro Salaj zalaže za proširenje i jačanje radničkog 
pokreta. Iste godine održana je i godišnja skupština Organiziranog 
radničkog saveza. 

1919. g. vlasti kraljevine SHS zabranile su održavanje Kon- 
gresa ujedinjenja u Brodu, gdje je trebalo biti riješeno pitanje uje- 
dinjenja svih radničkih partija u jedinstvenu partiju proletarijata. 
Za vrijeme proslave 1. maja te godine brodskim ulicama su krsta- 


komunistička. Ova konferencija posvetila je pažnju i nacio- 
nalnom pitanju o čemu svjedoči i napis s konferencije u listu 
«Nova istina" (br. 11, 30. X 1919. g.), gdje se osim ostalog kaže: 
,,Sada se radi po cijelom svijetu da nestane ratova među naro- 
dima uopće, i da svi narodi žive u miru i slozi, a kod nas se mi 
svađamo oko gluposti tko je Hrvat, a tko Srbin. Neka se zove 
tko kako hoće, glavno je da smo svi ljudi, braća, drugovi, i da ne 
pljačka jedan čovjek drugoga." 

Krajem 1919. g. dolazi do stvaranja mjesne organizacije 
SKOJ-a u Brodu (prvi sekretar Josip Dabčević), a nakon toga 


uslijedit će formiranje skoj i ći i io- 
rili vojnici s golim bajunetima. Iste godine, nedugo iza kongresa : Mima Prva oak obada SKaJe bio je inje oh posu 
Socijalističke radničke partije Jugoslavije (komunista), formirana je \ 1920 Đ Na brodskoj Gimnaziji najjače otrtstkta abe ne 

i Kar 3 Me ska. i . g. o ni ' 

nav BEE Slavne mje toni jja je Literarno društvo ,,Mesić" (djelovalo sve do 1939. kada je, 
mjesne' parti i j : : ak. 
aktualnim političkim problemima. Tom prilikom kritiziran je rad ok osnutka Banovine Hrvatske, ukinuto policijskim dekre- 
građanskih stranaka i istaknuto je da je jedina stranka koja se ' t 


dosljedno bori za prava radnog čovjeka socijalistička partija, 





Nekad: Kotatsko načelstvo u Brodu. Danas: Informativna ustanova 
»Brodski list — Radio Brod"'i prodavaonica »Auto—Hrvatska". 





Radnički dom u Slavonskom Brodu otvoren je 20. listopada 1912, 
a najstariji je u Hrvatskoj, podignut dobrovoljnim radom samih 
radnika. Na slici: detalj s otvorenja doma brodskih proletera. 


Iz lista ,,Nova istina" (br. 71. 1920. g. u članku potpisanom 
inicijalima komuniste I. M.) vidi se pod kakvim uvjetima su u to 
vrijeme djelovali aktivisti radničkog pokreta u Slavonskom Brodu: 





80 .81 





,... Na 5. maja obavili su mi u stanu premetačinu, kao i u Rad- 
ničkom domu. Pokupili su spise i knjige podružničke. Džela- 
tovske sluge opet su me uhvatili kao i druga Kahlera, skinuli 
me do gola te su nas pretraživali. Uzalud! Mene su dulje zadrža- 
li pred nekim šefom policije Vasiljevićem . . . Ovaj Vasiljević, 
kukavica, počeo me u prisutnosti tamošnjeg predstojnika Falo- 
dya šakački tući skupa sa svojim psićima špijunima, tako da su 
njih trojica tukli mene jednog . . . otpratiše me u sudski zatvor 

menaža svakih 24 sata jednom . . . malo prokuhanog graha 
u jednoj šalici od pet kašika hrane. . ." 

Unatoč teroru, 1920. g. prilikom općinskih izbora i izbora 
za Konstituantu, brodski komunisti dobili su 15 od ukupno 24 
mandata za Gradsko zastupstvo, nasuprot listi Demokratske 
stranke, Pučke stranke i Hrvatske zajednice, koje su dobile svaka 
po 3 zastupnička mjesta. Na izborima za poslanike u Konstituantu 
za Požešku županiju izabran je, na listi KPJ, Đuro Salaj. 

Početkom 1921. g. monotoni pejzaž iza posljednjih kolo- 
sijeka brodske željezničke stanice pa do obronaka Vinogorja 
počeo je mijenjati fizionomiju. Na dotad depresivnim livadama i 
oranicama stale su nicati hale geometrijskih oblika, magazini i 
jedan visoki dimnjak. Godinu dana kasnije tvornički dimnjak se 
zadimio. Sirena je najavila početak rada Prve jugoslavenske 
tvornice vagona, strojeva i mostova, koja je ubrzo postala presudan 
faktor u razvitku Sl. Broda, ostavši to i danas pod imenom najve- 
ćeg slavonskog industrijskog giganta ,,Đuro Đaković“ (po revolucio- 
naru Đuri Đakoviću, rođenom 1886. u predgrađu Broda, Brods- 
kom Varošu, koji je od jeseni 1926. do svibnja 1927. radio u toj 
tvornici, a na dužnosti organizacionog sekretara KPJ mučki ubijen 
1929. g. na jugoslavensko-austrijskoj granici). 

1921. g. premda je KPJ Obznanom od 29. XII 1920. g. 
otjerana u ilegalnost, održana je također velika prvomajska proslava 
u Brodu, a tada je počelo još jače proganjanje boraca za radnička 
prava. 

U nizu štrajkova naročito je zapažen od radničke klase 
čitave Jugoslavije štrajk radnika Tvornice vagona, koji je buknuo 
18. XII 1922. g., a trajao je puna 42 dana. Taj štrajk pozitivno je 
ocijenila ,,Borba" od 23. XI1 1922. g, a ,Radnička štampa" od 
20. | 1923. g. pisala je da je proleterijat Jugoslavije sakupio za 


štrajkaše 100.000 dinara. 

1923. g. odlukom Pokrajinske uprave zatvoren je Radnički 
dom, te su zaplijenjene sve društvene knjige i imovina sindikalnih 
podružnica. Tim povodom je u listu ,,Borba"' 6. ožujka izašao 
članak pod naslovom ,,Nova Obznana u Brodu", u kojemu između 
ostalog piše: ,,Pokrajinska vlada i policija naprosto pljuju na 
zakon, pljuju na Ustav, i radničku klasu proglašavaju izvan svih 
zakona. Vlada spori radničkoj klasi pravo na goli život. Radnici 
se pretvaraju u bespravno roblje." 

i 1924. :g. za vrijeme velikog štrajka u »Slavexu"', koji je 
vodio Đuro Salaj, štrajkašima je iz susjednih sela stizala pomoć 
ibi i to je mnogo pridonijelo pobjedonosnom završetku jednog 
m štrajkova u Slavonskom Brodu za vrijeme bivše 

1927. 9. izlazi u Brodu tjednik ,,Narodna volja" kao glasilo 
Radničko-seljačke sloge. U svom prvom broju (izišla su svega 
tri broja) ,Narodna volja" objavljuje proglas ,,Radnom čina 
sela i grada“ u kojem se, osim ostalog, kaže: Radni narod grada 
i sela Živi danas_u najvećoj bijedi i bespravlju, jer većina radnika 


oi seljaka nemaju uslijed teške privredne krize i loše privredne i 


poreske politike vladajućih stranaka i grabežljivosti kapitalista i 
veleposjednika, niti toliko dohotka da se mogu do sita doii 
kruha". Za sve to, kaže se dalje u ovom listu iza koga je stajala 
brodska partijska organizacija, krivi su ,,beogradski vlastodršci 
koji pomažu gospodske stranke koje su bile u vladi i spremaju 
se opet da uđu u vladu“, ali jednako je krivo i »gospodsko lastao 
Hrvatske Seljačke Stranke (radićevaca i nikićevaca) koje je izdalo 


interese hrvatskog seljačkog naroda i poplj j i i 
daenadh popljuvalo svoj republikanski 


ARODNA. VOLJA 


Glasnik Radničko-Seljačke Sloge. 
dao dh ana šo s loi ša 


o 
olaradsa Kolja“ izlazi sabaton. glasi se računaju po umjerenoj cijeni. 


LJ 
Uredaičtva i ugrana: -u štampariji D. Zdravković, Malinarana šetalište ke. &. 





: sirina 

Broi 1. Brod na Savi, 15. siječnja 1927. Godina 4 
e ĆŽ-_/|__ Ž—LČP—L, - : 

___. 


Prvi broj lista ,,Narodna volja“ nosi datum 15. siječnja 1927 
(drugi izašao 22. siječnja, a treći, posljednji, tek 26.svibnja).. 

MARTIN KAMINSKI 


O odnosu KPJ prema seljačkom pitanju do 
1927. godine i o tjedniku ,Narodna volja“ 
(Slav. Brod) 


U Slav. Brodu početkom 1937. god. počeo je izlaziti tjednik »Na 
rođna volja« i izašla su svega tri broja. List su izdavali Nezavisni radni 
ci, odnosno partijska organizacija u Slav. Brodu neposredno pred oblas 
ne (23. I 1927) i skupštinske (11. IX 1927) izbore kao »Glasnik radničko- 
-seljačke sloge«. Ovaj list još do danas nije u našoj bibliografiji zabilje- 
žen kao list iza kojega je stajala organizacija KPJ u Slav. Brodu. 

Da bi se bolje shvatila platforma lista »Narodna volja« i jednog 
niza listova koji su u to vrijeme izlazili sa gotovo identičnom platfor- 
mom, iza kojih je stajala KPJ, smatram da je potrebno u glavnim linija- 
ma razmotriti odnos KPJ prema seljačkom pitanju, onako kako je te- 
kao, razvijao se, mijenjao i sazrijevao od stvaranja SRPJ (k) 1919. pa do 
1927. god., do pokretanja »Narodne volje«. Taj proces je i dalje sazrije- 
vao i nakon 1927. god., pa su u tom razvoju imali značajnu ulogu IV kon- 
gres KPJ (1928) i, naročito, IV zemaljska konferencija KPJ (1934) koja 
ije posvetila posebnu pažnju seljačkom pitanju. Taj proces-će trajati i 
dalje, ne samo do 1941. god. već i za vrijeme NOP-a. 















O listu ,,Narodna volja" prvi je u nas pisao prof. Martin Kaminski, 
u .,Zborniku" Historijskog instituta Slavonije, br. 5, Slavonski Brod, 
1967. (Na početku teksta u ,,Zborniku“, str. 223, tehničkom 
omaškom otisnuta je 1937. umjesto 1927. godina). 


Tako su, eto, tekli događaji u Slavonskom Brodu, gradu 
radničkog prkosa i bunta. Čajanke s davorijama i rizlingom i 
progoni boraca za radnička prava. Cvjetni korzo i demonstracije 
protiv nenarodnog režima. Planovi o venecijanskoj noći na obali 
Save s vatrometom, bengalskom rasvjetom, vožnjom po Savi u 
ukrašenim gondolama i zapečaćena vrata Radničkog doma. Sveti 
Nikola i borba za vlast proletarijata. 

Tko su Brlići 


Na mjestu gdje se danas nalazi arhiv Brlić u Slavonskom 
Brodu bila je već prije dvjesta godina podignuta kuća ove obitelji. 
Kako bilježi Ignjat Alojzije Brlić u svojim ,/,Uspomenama na stari 
Brod" iz 1838. g. (svezak Il, str. 11) stara Brlićeva kuća spominje 
se 1786. g. u nalogu tadašnjih vojnih vlasti da se sve brodske 
kuće moraju srušiti i preseliti na pašnjak Balatin. Stotinu godina 
kasnije, 1882, ta je kuća izgorjela i na njenom mjestu je sagrađena 
današnja zgrada. 

Prije bilježaka o tome što se sve zbivalo u toj kući i oko 
nje, izdvojit ću i osvijetliti neke ličnosti iz ove stare slavonsko 
brodske obitelji koja je dala mnoge ugledne javne i kulturne 
radnike. 

Poznato je da su Brlići, prešavši najprije iz Hercegovine u 
Bosnu, a zatim u Slavoniju, u današnje selo Davor, početkom 18. 
stoljeća došli u Brod. Prema obiteljskim i javnim dokumentima, 
koji se nalaze u Brlićevu arhivu, prvi doseljenik bio je MATO 
BRLIĆ (1724—1784). On je kao desetogodišnji seljački dječak 
došao ovamo da izuči krojački zanat. O njemu inače nema mnogo 
podataka. Poznat je, osim nekih privatnih dokumenata, samo 
jedan nadgrobni natpis koji je ovom prvom brodaninu iz obitelji 
Bnić sastavio M. A. Heljković, pisac ,,Satira“ . ' 

Oa mnogin ličnosti iz ove opitelji koje su poznate u našoj 
knjizevnoj, kulturnoj i političkoj nistoriji, prvi se isiiče ANDRIJA 
ANTUN BRLIĆ (1757—1804). Postoji podatak da je pio dak 
tadašnje franjevačke gimnazije u Brodu. Kazališna igra ,,Judiva 
i Holoferno", koju su đaci te škole izvodili 1770. g. prepisana je 
njegovom rukom, a sam je u njoj i sudjelovao. Taj se prijepis 
i danas nalazi u Brlićevu arhivu. Od njega je ostala i jedna pjesma 
iz 1778. g. pod naslovom  ,,Pisma o junačtvu vitezova iz Gradić- 

svinarackoga"'. Tu on, u desetercima, opisuje pohod ,,slavonskih 
vitezova“ na Banjaluku i na ,,pašu Bosne ravne“. 

IGNJAT ALOJZIJE BRLIĆ (1795—1855), sin Andrije 
Antuna, iako po zanimanju trgovac, bio je veliki ljubitelj knjiga i 
muzikalija, a osim toga aktivno se bavio književnim i lingvističkim 
radom, te se družio s mnogim književnicima: Marijanom Jaićem, 
Matijom P. Katančićem, Ivanom Filipovićem, Vidom Došenom i 
drugima. U Brlićevu arhivu sačuvana je korespondencija I. A. Brlića 
s ovim i drugim tadašnjim piscima i kulturnim radnicima (Vukom 
Karadžićem, Preradovićem, Mesićem, Gajem, Miklošićem). U živoj 
korespondenciji bio je I. A. Brlić naročito sa sinom Andrijom 
Torkvatom. Ta je korespondencija vođena najprije na latinskom 
jeziku, a kada je Andrija Torkvat prešao iz vinkovačke gimnazije u 
zagrebačko sjemenište pa onda u Beč, pisao mu je otac ,,ilirskim"“, 
»,slavonskim" i ,,naškim" jezikom. Vrijednost tih pisama je tolika 
da je danas uspoređuju s vrijednošću dopisivanja Strossmayer- 
Rački (izdala Jugoslavenska akademija u četiri knjige). Brlićeva 
pisma koristan su izvor za poznavanje 19. stoljeća naše historije, 
poput pisama Ljudevita Gaja, Stanka Vraza i najvećeg slaviste svih 
vremena Vatroslava Jagića, koji je najplodniji naš epistolograf. 
Ta pisma, pohranjena u Brlićevu arhivu, štampana su u Zagrebu 
u dvije knjige (izdanje Hrvatskog izdavačkog bibliografskog zavoda, 
u zbirci ,,Hrvatska riječ i misao kroz stoljeća", sv. 3 i 7, Zagreb, 
1942/43), s predgovorom i bilješkama dr Ivana Brlića. Prva knjiga 
sadrži 98 pisama, koja su pisana od 28. Il 1836. do 15. III 1848. 
godine, a druga knjiga sastoji se od 84 pisama, koja su pisana iz 
Slav. Broda od 29. Ill 1848. do 8. IV 1855. g. 

Pisma I. A. Brlića, kao što se vidi, pisana su u doba hrvatskog 
preporoda, i to od njegova početka sve do pobjedonosne 1848. 
godine, odnosno sve do prve polovice onoga zlokobnog deset- 
ljeća habsburškog apsolutizma. Kako se iz ovih pisama zaklju- 
čuje, otac je htio da mu sin bude svećenik, ali sin je upao u vrtlog 
političkih događaja i sasvim se uključio u politički život. 
Otac je sve to sa strepnjom pratio, pa su najljepša upravo ona 
pisma gdje otac daje sinu savjete za život (pismo 117) ili oprav- 
dava svoje postupke (pismo 128). Ovdje imamo sukob dviju 
generacija, sukob između oca i sina, koji je iznesen psihološki 
duboko i neposredno. Premda u ovim pismima ima obilje građe 
za noviju hrvatsku kulturnu i političku historiju, ipak se ona čitaju 
više kao zanimljiv psihološki roman nego kao pomoćni povijesni 

priručnik. Ta pisma nisu bila namijenjena javnosti, a jezik je 
narodni, pa je umnogom to najbolje pisana knjiga našeg prepo- 
rodnog vremena. 

Skupljajući podatke I. A. Brlić je napisao već spomenute 
«uspomene na stari Brod", koje je izdao njegov sin dr Ignjat Brlić. 
Glavno mu je djelo ,,Gramatika ilirskog jezika, kako ga govore u 
Bosni, Dalmaciji, Slavoniji, Dubrovniku i Iliri u Banatu i Mađar- 
skoj"" (Budim, 1833, Zagreb 1842. i 1850). Popis njegovih ruko- 
pisa i štampanih djela nalazimo u Zoch-Mencinovu ,,Rječniku 
sveopćeg znanja" (1866). Istakao se i kao prevodilac, a osobito 
je zaslužan kao izdavač ,,llirskog kalendara", što ga je uređivao 
devetnaest godina, od 1836. do 1855, tj. do smrti 





Salon IBM (poslije drugog svjetskog rata restauriran po brodskim 
majstorima: stolaru S. Hajnalu i tapetaru C. Stefaniću). Na zidu 
originali ilustracija Vladimira Kirina za ,,Priče iz davnine" 


Razvoj obitelji Brlić nosi sve karakteristike razdoblja u 


kojemu se odvija proces stvaranja građanske klase u Hrvatskoj. 
Rezultati ovog procesa su osam generacija u toku 250 godina. 
Čitav taj razvoj ogleda se u zbirci muzejskog, arhivskog, knji- 

žnog, slikarskog pa i arheološkog materijala koji je u toku ta dva 
i pol stoljeća sabran i sačuvan u kući gdje se danas nalazi arhiv 
Brlić. 

Kako se taj razvoj odrazio u smjeni generacija, vidi se već 
iz podataka da je Andrija Antun Brlić, sin prvog doseljenika Mate 
Brlića, postao tako imućan trgovac da je za vrijeme Napoleonovih 
ratova mjesecima iz vlastitih sredstava i zaliha prehranjivao brodsku 
vojnu posadu, koja je u ratnoj krizi ostala bez novaca. Sin Andrije 
Antuna, Ignjat Alojzije Brlić još je trgovac, ali unatoč tome 
književni i kulturni radnik opsežnog formata. Njegovi sinovi: 
Andrija Torkvat i dr Ignjat Brlić; unuci: dr Vatroslav i dr Dobros- 
lav Brlić; praunuci: dr Ivan i prof. Zvonimir Brlić, te pra-praunuk I. 


A. Brlića veterinar Dobroslav Brlić — to su četiri generacije aka- 
demski obrazovanih potomaka obitelji Brlić, od kojih je većina 
igrala znatne političke i kulturne uloge. 


Kao najznačajnija ličnost od petoro djece I. A. Brlića u 
obiteljskim spisima i javnim ispravama izdvaja se ANDRIJA 
TORKVAT BRLIĆ (1826—1868), koji je, po usmenoj i pismenoj 
predaji, ovako. prikazan: ,Darovit, temperamentan, žive i ljubazne 
ćudi, a osjetljive duše, neumoran u svojoj djelatnosti, a nemiran. 
u traženju uvijek novih puteva". Takav je A. T. Brlić bio kao 
20-godišnjak i ostao sve do svoje 42. godine, kada ga je bolest 
slomila, a tako opisuje i Ivana Brlić-Mažuranić ovoga ,,živahnog i 
tipičnog predstavnika hrvatskog i slavenskog idealizma“. 

Andrija Torkvat Brlić počeo je studirati i apsolvirao je teo- 
logiju, ali je,kao što već rekosmo, u burnoj 1848. g. skinuo man- 
tiju i odao se politici. Kuća u kojoj je danas arhiv Brlić bila je za 
njegova života istaknuti centar političkih zbivanja. Ta je kuća u 
to doba bila stjecište ne samo hrvatskih i srpskih rodoljuba, nego 
političkih i kulturnih ličnosti iz čitava slavenskog svijeta. A. T. 
Brlić je imao uske političke kontakte s poljskom emigracijom, 
ruskim  slavjanofilima, francuskim diplomatima i političarima, 
s kojima se povezao kao emisar bana Jelačića u Francuskoj. Prema 
studiji Vase Bogdanova ,,Hrvatska ljevica u godinama revolucije 
1848/49" (Zagreb; 1949), on je i u Parizu i u domovini aktivno 
sudjelovao u revoluciji i ustrajno bio na lijevom krilu revoluci- 
onarnog gibanja. 

Postoje dokumenti da je današnja kuća Brlićeva preko 
Andrije Torkvata bila u uskoj vezi s glavnim akterima revolucije 

u Hrvatskoj: Kušlanom, Kukuljevićem, Mažuranićem pa Stross- 
mayerom. S biskupom Strossmayerom vodio je bogatu korespon- 
denciju koja je, većim dijelom,do danas sačuvana. 

A. T. Brlić je čitava života bio pod stalnom prismotrom 
austrijske vojne i civilne policije, pa je i sama kuća bila objektom 
policijskih istraga. Tako je, prema postojećim dokumentima, 10. 
V 1864. g. graničarska policijska služba izvršila u toj zgradi kućnu 
premetačinu. Saznavši nekim kanalima da će doći do pretresa, 
A. T. Brlić je legao u bolesnički krevet, a sve svoje političke 
spise i korespondenciju uložio je u krevetnu strunjaču pod sobom, 
tako da su se policijski agenti morali povući bez materijala za 
krivično gonjenje. Potkraj života A. T. Brlić je postao član tajne 
revolucionarne organizacije za Bosnu, tzv. Propagande, pa je 
Brlićeva kuća bila u to vrijeme sastajalište razgranate mreže ove 
organizacije. U arhivu se o tome nalazi obilje dokumenata, pa i 
šifriranih. 

Od ostalih značajnih ličnosti iz obitelji Brlić spomenut 


ćemo u ovom zapisu još MARIJU AGATU BRLIĆ (1824—1897), 
koja se, pored Andrije Torkvata, najviše istakla od djece I. A. 


Brlića. Marija Agata, u književnosti poznata kao Jagoda Brlićeva, 
objavljivala je pjesme u ,,Kolu", ,,Danici Nirskoj“, ,,Zori Dalma- 
tinskoj'" i drugim časopisima onoga doba te u Senoinu ,,Vijencu 
izabranih pjesama" (1873). Posljednje potpuno izdanje njezinih 
pjesama uredio je 1919. g. dr Branko Vodnik, a objavljene su u 
izdanju Hrvatskog štamparskog zavoda u Zagrebu. 


U kuću Brlića ušla je 1892. g. IVANA BRLIĆ MAŽURANIĆ 
(1874—1938), unuka pjesnika i hrvatskog bana Ivana Maržuranića 
i kćerka također poznatog pisca Vladimira Mažuranića, a tada 
supruga brodskog odvjetnika i političara dr Vatroslava Brlića. 
Ona je gotovo cijeli radni vijek provela u Slavonskom Brodu 
(1892—1937). Tu su nastala i njezina djela. 

U književnosti se Ivana Brlić Mažuranić javila 1903. 
zbirkom pripovjedaka i pjesama za djecu ,,Valjani i nevaljani"". 
Slijede zatim knjige: Škola i praznici" (pripovjetke i pjesme iz 
dječjeg života, 1905), ,,Slike" (pjesme, 1912), ,,Cudnovate zgode 
i nezgode šegrta Hlapića" (1913), ,,Priče iz davnine" (1916), 
..Knjiga omladini" (crtice, 1923), ,Dječja čitanka o zdravlju" 
(stihovi, 1927), ,Jaša Dalmatin, potkralj Gudžerata“ (povijesni 
roman, 1937), ,,Srca od licitara" (pripovjetke i pjesme, 1938), 

,.Basne i bajke" (1943). U vezi s genezom porodice Brlić izdala 
je i tri knjige ,,Iz arhiva obitelji Brlić u Brodu na Savi" (1934—35). 





Djela Ivane Brlić Mažuranić štampana su u stotinjak izdanja, 
u zemlji i inozemstvu. Najveću popularnost postigla je ,,Pričama 
iz davnine“ koje joj u svijetu i danas donose glas ,,hrvatskog Ander- 
sena“. 

Englesko izdanje toga djela izišlo je pod naslovom ,,Croa- 
tian Tales of Long Ago" (Hrvatske priče iz davnine"), a talijansko 
pod naslovom ,,Legende croate"' (,,Hrvatske legende"). Bila je 
prva žena — čan Jugoslavenske akademije znanosti i umjetnosti. 
U dva navrata predlagana je i za Nobelovu nagradu. 

Ivana Brlić Mažuranić i muž njezin Vatroslav imali su tri 
sina: Ivana, Vladimira i Nikolu (posljednja dvojica umrli su kao 
djeca) i četiri kćerke: Nadu (udatu Ružić), Zoru (udatu Milčić), 

Zdenku (udatu Benčević) i Nedu (udatu Mohaček). Živa je još 
Zdenka, sadašnji kustos obiteljskog arhiva Brlić. Unuk Ivanin a 
sin pokojne Nede, Božičko Mohaček, bit će nasljedni čuvar ove 
,.kuće uspomena“. 

U posebnom odjelu arhiva Brlić nalazi se i deset svezaka 
pisama Ivane Brlić Mažuranić djeci i roditeljima, koja osim 
ostalog govore o političkim i kulturnim stremljenjima i djelovanju 


dra Vatroslava Brlića (1862—1923), dugogodišnjeg narodnog 
zastupnika u Hrvatskom saboru i delegata Hrvatske u mađarskom 


saboru u Pešti. Iz ovih se materijala može vidjeti da je kuća Brlić . 


tada bila jedno od žarišta otpora protiv bana Khuena Hedervarya. 

Niz Khuenovih protivnika, stranih i domaćih političara i 
publicista, posjećivalo je u to vrijeme Brlićevu kuću, kao: dr 
Folnegović, Supilo, Potočnjak, Bunjavčić, Tuškan, Starčević, 
Strossmayer, Prebeg, Harambašić, Stadler, pa Budisavljević, Pribi- 
čević, francuski književnik Charles Loiseau i drugi. Obaranje 
Khuenova režima (1903), Riječka rezolucija, stvaranje hrvatsko- 
srpske koalicije, Friedjungov veleizdajnički proces — sve to okuplja 
u Slavonskom Brodu narodne snage oko Vatroslava Brlića. 

Za vrijeme prvog svjetskog rata Brlićeva kuća opet je centar 
žive političke aktivnosti. Vatroslav Brlić bio je izabran za pred- 
sjednika Narodnog vijeća u Brodu i bio u stalnim dodirima s 
prvacima radničkog pokreta, između ostalih i sa Đurom Salajem. 

O kulturnom 
značenju Broda 


Kulturno značenje Broda u ranom srednjem vijeku, kada se 
ovo naselje prvi puta spominje kao ,,vila Broid" u posjedu feuda- 
laca Berislavića, a posebno u tursko doba uglavnom je neispitano 
i nepoznato, ali se unatoč oskudnim izvorima može pretposta- 
viti da Brod tada nije vršio samo vojničko-obrambenu funkciju. 
Istraživanje ovog razdoblja za nas, doduše, ne bi mnogo značilo, 
jer je tadašnja kultura bila isključivo muslimansko-turska, ali bi 
koristilo općem poznavanju prilika i uvjeta _u kojima su stanovnici 
ovoga grada i okolice bili lišeni svih društvenih i kulturnih prava. 

Za razliku od samoga grada, okolica Slavonskog Broda 
obiluje mnogima ostacima prošlosti, i to najviše ostacima građe- 
vinske — kulture iz prethistorijskog, ilirskog i rimskog doba, te 
srednjeg vijeka. To su ostaci najstarijih naselja (Novigrad, Gornja 
Bebrina, Klakar, Klokočevik) i gradina (Gardun nedaleko od 
Garčina, Kula i Gradac kraj Kindrova, Petnja nedaleko od Sibinja, 
već spomenuti Mrsunjski Lug kraj Brodskog Stupnika itd.). 

Romanička crkva sv. Martina u Lovčiću, koja je preživjela 
najezdu Mongola u 13. stoljeću, te gotički objekti sakralne arhi- 
tekture (crkva sv. Marije u Slav. Kobašu, sv. Stjepana u Glogovici, 
sv. Petra u Zdencima i sv. Dimitrija u Brodskom Drenovcu), 
sretnom okolnošću pošteđene od ratnih razaranja za vrijeme 
turske okupacije, svjedoče o bogatoj građevinskoj djelatnosti 
i kulturnom životu na području Brodskog Posavlja u srednjem 
vijeku. 

Pod austrijskom upravom, kako smo već pisali, došlo je do 
razvoja školstva i osnivanja odgojno-prosvjetnih institucija. 


U to vrijeme baroknu arhitekturu na području Brodskog 
Posavlja predstavljaju: crkva sv. Ilije u Velikoj Kopanici, sv. Ivana 
Krstitelja u Vrpolju, sv. Imena Marijinog u Svilaju, sv. Krstitelja u 

Kobašu, sv. Mateja u Garčinu (18. st.), te crkva sv. Jakoba u 
Klakaru i sv. Mateja u Gundincima (19. st.),a klasicizam i secesija 
19. stoljeća odrazili su se u gradnji crkava u Babinoj Gredi, Andri- 
jevcima, Oriovcu, Podcrkavlju, Sikirevcima i Čajkovcima. Ova 
posljednja, crkva sv. Mateja u Čajkovcima, donekle čini izuzetak 
među klasicističkim sakralnim građevinama, sa oktogonalnom 
lađom s poligonalnim svetištem. 

Pod konac 19. stoljeća kulturni rad u Brodu oživljuje djelo- 
vanjem raznih društava, među kojima se ističe Hrvatsko dobro- 
tvorno gospojinsko društvo. Osnovano 1895. godine, na inicijativu 
,obrštara" Andrije Olujevića, ovo je društvo odigralo značajnu 
ulogu u kulturnom životu grada, i to najviše zaslugom Ivane Brlić- 
-Mažuranić, koja je u početku bila prva tajnica društva, zatim 
potpredsjednica, pa dva puta predsjednica, da bi je konačno 1929. 
g. glavna skupština proglasila doživotnom počasnom predsjedni- 
com. Kako se može vidjeti iz kronika toga doba, tadašnje vlasti 
nisu sa simpatijom gledale na rad i djelovanje ovoga društva, 
iako ono nije imalo nikakvu političku tendenciju, nego samo kari- 
tativno-humanistički i kulturni program. Bilo je to u vrijeme 
zloglasnog režima _ Khuena Hedervarya. 

Za ilustraciju kazališnog amaterizma u Brodu koncem 19. 
i početkom 20. stoljeća navest ćemo neke značajnije amaterske 
manifestacije. 1898. g. izveli su brodski glumci — amateri dva 
kratka izgrokaza; veselu jednočinku pod naslovom ,,Musme" od 
Fridriha Walisa i ,,Recept protiv punica" od V. Langea. Godine 
1900. prikazan je igrokaz ,,Pozvat ću k sebi majora" od francuskog 
pisca Labichea, a 1902. komad Ivane Brlić — Mažuranić ,,Nova 
godina i njezina ministarstva", 1907. godine izvedena je vesela 
igra ,Žetelice u slavonskom selu" sa oko 40 lica u narodnim 
nošnjama, a prizor se izvodio pjevanjem, dijalozima i običajima 
prilikom žetve. 1908. godine u dvorani ,,Kasina" prikazana je 
,.Charleyeva tetka" Thomasa Brandona. Od dramskih predstava 
novijeg datuma spomenut ćemo najvredniju po scenskoj interpre- 
taciji i efektu. To je izvedba duhovite engleske komedije 
,Neek-end" Noela Cowarda, koja je održana 1930. i o kojoj su 
tadašnje ,,Brodske novine" donijele vrlo pohvalnu rezenziju. 


U muzičkom životu toga vremena prednjačilo je pjevačko 
društvo ,,Davor", utemeljeno još 1871. godine ,,Davoru" će se, 
kasnije, pridružiti i Limena glazba željezničara (osnovana 1932. g. 


94 





u okviru Željezničke čitaonice). Pored niza javnih i zatvorenih: 
koncerata ovih dvaju društava, na priredbama s muzičkim progra- 
mom sudjelovali su i poznati umjetnici, kao npr. svjetski virtuoz 
na cellu Josip Stano, prvakinja Beogradske opere Kornelija Nin- 
ković — Grozdano i drugi. 

U analima ,,Davora" zabilježeno je da je 1896. g. održana 
u Brodu proslava 25-godišnjice rada ovoga društva. U okviru pro- 
slave bila je obavljena i svečana posveta društvene zastave pod 
pokroviteljstvom Josipa Jurja Strossmayera, đakovačkog biskupa i 
počasnog građanina Broda. Na koncertu, održanom tom prili- 
kom, sudjelovalo je pored ,,Davora"' 9 pjevačkih društava, i to: 
»Kolo" i ,Merkur" iz Zagreba, ,,Preradović" iz Đakova, »,Slavuj" 
iz Petrinje, ,Dunav" iz Vukovara, ,,Lipa"' iz Osijeka, ,,Nada"" iz 
Mitrovice, ,,Vijenac"' iz Požege, te ,,Dvojnice" iz Bjelovara. Tada 
je u Brodu održana i skupština Saveza hrvatskih pjevačkih društava, 
kojoj su uz već spomenuta društva prisustvovali i predstavnici 
društava ,,Primorski Hrvat" iz Trsta, ,Jadranska vila" iz Sušaka, 
»,Zora“ iz Karlovca, ,,Zvono" iz Križevaca, ,,Trebević" iz Sarajeva, 
.Majevica" iz Tuzle, ,,Sloga"' iz Zagreba, te ,,Odjek" iz Zemuna 
i ,Neven'"' iz Petrovaradina. 

Uz ovo vrijeme vezan je i početak rada Muzeja Brodskog 
Posavlja u Brodu. Ova reprezentativna kulturna ustanova, osnovana 
1933. godine, prikazuje historijat geografske jedinice koju od 
novijeg vremena zovemo Brodskim Posavljem. U obilju arheolo- 
škog, etnografskog i drugog materijala, te studija o kulturno- 
historijskim spomenicima našeg kraja, pohranjena je i zbirka 
starog novca koju je sakupio i poklonio muzeju njegov osnivač 
Julije Hoffman. 

Podaci o razvoju štampe u Brodu sežu u 1894. g. kada izlazi 
tjednik ,Posavska Hrvatska", najprije kao organ brodske filijale 
Starčevićeve Stranke prava, a uoči drugog svjetskog rata kao 
glasilo HSS. U razdoblju između dva svjetska rata u Brodu je 
izlazilo dvadesetak listova. Budući da su se pojedini listovi pojav- 
ljivali sa svega nekoliko brojeva, s promjenama stranačkog obilježja 
i redaktorskog sastava, navodimo samo njihove nazive kronološ- 
kim redoslijedom: ,,Brodske novine" (1919—1925), ,,Hrvatska 
zajednica" (1921—1922, 1924—1926), ,,Sporazum"" (1925—1926), 
«Brodski glasnik" (1926), ,,Hrvatski glas" (1926), ,,Hrvatska 
svijest" (1926), ,,Hrvatski blok" (1927), ,,Narodna volja" (1927), 

Posavska štampa" (1929),  ,,Brodske novosti“ (1929—1930), 
Kurir" (1930—1931), ,,Narodni glasnik" (1930—1931), ,,Brod- 
ska tribuna" (1930—1931), ,,Brodsko novo doba" (1931), ,,Iust- 
rirani brodski glasnik“ (1931—1932), Jugoslavenska sloga" 
(1932—1936), ,,Naš borac" (1935), ,,Seljačka riječ“ (1935—1936), 
,Istina" (1935—1939), ,,Brodska riječ“ (1939—1940). 

Zaglavlje prvog broja prvog brodskog lokalnog lista 


U izdavačko-publicističkoj djelatnosti u Brodu, koja se 
mogla razvijati zahvaljujući postojanju nekoliko štamparija (H. 
Schulmanna, D. Zdravkovića i, kasnije, V. Buka) zabilježen je 
rijedak događaj 1918. g. pojavom radova Miloša Krpana: ,,Bog 
Mamon, zlatna kiša i sinovi bune", te ,,Umovanja starog griješ- 
nika Jude Iskariota"', Borac za prava radničke klase, iako opte- 
rećen utjecajima malograđanskog socijalizma i utopizma, Miloš 
Krpan je zauzimao ispravan stav u pitanju nacionalne borbe Hrvata 
za vrijeme Austro-Ugarske monarhije, bratstva naših naroda i 
građanskih stranaka onoga vremena. Zato njegov rad i djela pre- 
laze lokalne okvire i stavljaju ga među osnivače radničkog pokreta 
u Slavoniji i Hrvatskoj. 

Od posebnog je značenja izlaženje časopisa ,,Savremeni 
pogledi" u Brodu 1935. i 1936. godine. lako mjesečnik za knji- 
ževnost, nauku i umjetnost, ,,Savremeni pogledi" su tretirali 
i društveno-političke, a naročito tadašnje teške ekonomske prilike, 
i to ,,sa stanovišta najširih masa". Suradnici ove napredne pred- 
ratne revije bili su mnogi poznati književnici: Čedomir Minderović, 
Mijo Mirković, Tanasije Mladenović, Jovan Popović, Tone Seliškar, 
Ivan Goran Kovačić, Mato Lovrak, Juš Kozak, Mile Klopčić, 
Ive Ćaće, Drago Gervais, Ivo Frol, Grigor Vitez, Dragutin Tadi- 
janović, Dušan Matić, Aleksandar Vučo i drugi. Pokretač, izdavač i 
urednik časopisa bio je profesor Josip Berković (rođen 1905. u 

Slavonskom Brodu, gdje je i umro 1944; objavio knjigu, ,,Misli i 
djela", Slavonski Brod, 1941). : 

U izdanju ,,Savremenih pogleda" izišla je 1935. g. publikacija 
Julija Tomića -,,Iz naših dana" (19 crteža i linoreza), a 1936. g. 
zbirka pjesama Marijana Matijaševića ,,I licu gnjevnom“". 

Međuratnoj izdavačko-publicističkoj djelatnosti u Slavon- 
skom Brodu (koja do danas nije sistematizirana ni proučena) 
treba dodati i humorističke listove Osa", ,Njuškalo" i ,,Ondu- 
lirani jež“ te esperantsku reviju ,,La suda Stelo" ( Južna zvijez- 
da"), U izdanju ove revije (izlazila od 1932. do 1938. g.) objavljen 


je u Brodu 1933. g. i esperantski prijevod Mažuranićevog epa 
Smrt Smail-age Čengića", 





Drvena ugaona jednokatnica u Ulici: Ante Starčevića br. 18. 

Oj Brode moj 
na hladnoj Savi... 


Pjesme Brođanina HUGE BADALIĆA (1851-1900) pojavile 
su se u listovima i časopisima osamdesetih godina 19. stoljeća, 
u vrijeme kada je hrvatsko pjesništvo najvećim dijelom bilo 
,patetična truba političkih koncepcija borbenog malograđanstva, 
organiziranog u pravaštvu"" (E. Štampar). Prije njegove pojave, iz 
grada na lijevoj obali Save i brodskog kraja poteklo je nekoliko 
pjesnika, među kojima se ističu: Marijan Jaić (iza Kanižlića najbolji 
slavonski pisac duhovne lirike, izdao ,,Vinac bogoljubnih pisama“", 
1827), Stjepan. Marjanović (autor ,,Vitija"' ,triju knjiga lirskih 
pjesama, 1839-1840), Mato Topalović (jedan od najvatrenijih 
iliraca iz Slavonije, pokretač književnog časopisa  ,,Jeka od 
Osijeka"', objavio pjesničku zbirku ,,Odziv rodoljubnog srca" i 
knjigu narodnih pjesama iz Slavonije ,,Tamburaši ilirski“, obje 
1842), Stjepan llijašević (pjesme su. mu sabrane u četiri knjige: 
Izabrane pjesme“ 1876, ,,Nove pjesme“ 1884, Šala i satira" 
1892, ,,Zimzelenke"' 1901), i Jagoda Brlić (patriotskim i lirskim 
pjesmama predstavljena u ,,Vijencu izabranih pjesama" kojeg je 
1873. uredio A. Šenoa). 


Radi uvida u slavonskobrodsku književnu situaciju, spomi- 
njem da je ovo područje dalo našoj književnosti (do Huge Badalića) 
i ove pisce: Antun Bačić, Ivan Velikanović, Marijan Lanosović, 
Josip Stojanović, Vid Došen, Blaž Tadijanović, Josip Stjepaii 
Reljković, Ignjat Alojzije Brlić, Luka I\lić-Oriovčanin, Fran Gund- 
rum, Andrija Torkvat Brlić, Matija Mesić, Vjekoslav Klaić. Njima 
se pridružuju: Tomo Matić, Zlata Kolarić-Kišur, Sofija Hirtz-Mara- 
ković, Josip Berković, Marijan Matijašević i Dragutin Tadijanović, 
koga njegovo pjesničko djelo stavlja u sam vrh suvremene hrvatske 
književnosti. 

Ugao Mesićeve i Šenoine ulice. I drugi poznati pisci imaju ,,svoje"' ulice 
u Brodu, pa iHugo Badalić (imenom ovoga pisca, rođenog Brođanina, 
zove se ulica koja spaja Gajevu s Gundulićevom ulicom). 


Hugo Badalić privukao je pažnju političkom budnicom 
,Panem et circenses"', kojom osuđuje postojeću stvarnost i ističe 
težnju za slobodom. Njegov pjesnički opus omeđen je zbirkama 
»Zlatno doba" (1889) i ,,Izabrane pjesme"" (1896). Sastavljač 
je ,,Hrvatske antologije" (1892), prvog značajnijeg zbornika 


hrvatske lirike poslije Šenoine ,,Antologije pjesništva hrvatskoga 
i srpskoga“ (1876). 


Hugo Badalić bio je emocionalno trajno vezan za Slavonski 
Brod, Kostajnicu (gdje je proveo dio djetinjstva) i Zagreb (službo- 
vao do smrti, kao profesor). O tome svjedoči njegov pjesnički 
ciklus ,,Spomen-slike“'. U ovome se ciklusu nalazi i pjesma ,,Tri 


grada" iz koje izdvajam fragment u kojemu pjesnik evocira uspo- 
menu na rodni grad. 

Oj Brode moj na hladnoj Savi, 
Ti zavičajno moje drago mjesto 
Tek slika mi se tvoja javi 

/ već u tebi živjeti sam presto. 


Al“ uvijek rado do tebe se svratih: 
Proživjeh mnoge sretne čase. 

Nek dobra kob ti za sve dobro plati, 
Budućnost nek ti slavom sja se! 


Stihove što ih je Hugo Badalić, koji se oglašava potkraj 
Šenoina razdoblja u hrvatskoj književnosti, posvetio svom ,,za- 
vičajnom dragom mjestu" samo su jedan od pjesmotvornih ma- 
nifesta o Slavonskom Brodu. 

Evokacije djetinjstva provedenog u gradu na lijevoj obali 
Save imaju u Badalićevoj lirskoj sintagmi značenje ,,konkretne"' 
pjesnikove veze sa srcem rodnog podneblja, a u slučaju ZLATKA 
GORJANA, ponekad pretenciozno misaonog lirika, samo se 
ponavlja ,,ono toliko puta izrečeno, da je svako književno djelo 
rođeno u tajnama djetinjstva'" (D. Švagelj). Jer, Gorjan nije rođeni 
Brođanin već se kao dijete obreo u tom gradu i polazio u njemu 
osnovnu školu. 

Pjesnik ,,Putovanja i proplanaka" (tako se zove prva Gor- 
janova poslijeratna zbirka), radoznali skitalac (Pariz, London, 
Tokio, Berlin, Beč, Rim, Warszawa, Helsinki i dr.) i jedan od 
najznačajnijih jugoslavenskih prevodilaca s evropskih jezika u koje 
je transliterirao i nekoliko izuzetno vrijednih naših pjesničkih djela 
(npr. Goranovu ,Jamu" na njemački), Zlatko Gorjan rođen je u 
Sremskoj Mitrovici 1901, a umro je u Zagrebu 1976. Pred _smrt 
je žalio što mu se ne može ispuniti želja da još jedanput vidi ,,svoj 
Brod". U nekrologu Švagelj je zabilježio da Gorjanu ,,nikada 
iz srca nije iščezla mala ptica iz jedne veže kuće starog Broda. 
Taj ostatak prošlih dana, sačuvan i stvarno na zidu kao ostatak 
davne cjeline, bio je i ostao, baš kao i za Frana Mažuranića, trajni 
simbol kutka sreće, kojemu se ma samo na tren s toliko čežnje 
htio vratiti". 

Mislim da pjesma iz koje donosim fragment nije tiskana 
ni u jednom časopisu niti je uvrštena u njegove zbirke. Napisana 

je 1932, a objavljena u ,,Brodskom listu"' 28. ožujka 1969. kada je 
pjesnik Zlatko Gorjan posljednji put posjetio grad svog djetinjstva. 


GRAD NA SAVI! 


Druga je obala pusta, ta krajina inokosna. 

Ko kraden slatkiš na usta dječja skoči riječ: Bosna! 
Ide bijela procesija, padaju latice ruža. 

Jezičke plina povija vjetar, i noć je tad duža. 


Ulicom kroz dan i noću snijeg sipa bijele bombone, 
A nedjeljom u samoću pojure naše saone. 

Ponovo zvono puni noć, igračke jutrom se bude. 
(Da mi je u svijet dalek poć među odrasle ljude). 


DRAGUTIN TADIJANOVIĆ rođen je 1905. u Rastušju 
nedaleko od Broda, u zadruzi iz koje potječe i prvi slavonski 
jezikoslovac Blaž Tadijanović (1728-1797), autor prve hrvatsko- 
njemačke gramatike ,,Svašta po malo ili kratko složenje imena i riči 
u ilirski i njemački jezik“ (1761). Pjesnik ,,civiliziranih seljaka“ 
(Ive Mihovilović, 1933) koji svoja osjećanja ispisuje ,,jednostavnim 
riječima, prirodno i istinito“ (Ivo Bogner, 1971), Dragutin 


Tadijanović počeo je objavljivati 1922, a prvu knjigu pod naslovom 


»abirika"' štampao je 1931, da bi dvije godine kasnije izdao zbirku 
»Sunce nad oranicama“. Slijede zatim knjige: ,.Pepeo srca" (1936), 
»Dani djetinjstva"" (1937), ,,Tuga zemlje“ (1942), ,,Pjesme"" 
(1951), ,Blagdan žetve"" (1956), ,,Srebrne svirale" (1960), 
«Prsten"" (1963), ,,Pjesme i proza" (1969), ,,Poezija"" (1973), 
,»Vezan za zemlju““ (1974), ,,Sabrane pjesme" (1975). 

»Idući u Brod u školu, od jeseni 1916. do proljeća 1920, 
hodio sam svaki dan pješice iz Rastušja u Brod pa natrag, blizu 
petnaest kilometara" — kaže Tadijanović u svojim autobiograf- 
skim zapisima. Iz tih zapisa saznajemo i ovo:,,Kad je u ožujku 
1918. u Brodu osnovana niža realna gimnazija (prva je matura 
bila 1923. u lipnju), ja sam po završenom prvom poljeću šestog 
razreda više pučke škole prešao tada u drugi razred realne gimna- 
zije. Ali ovdje bih želio istaknuti treći moj razred, kad sam zapo- 
čeo, ako se dobro sjećam, pisati pjesme." 

U Berislavićevoj (danas Gupčevoj ulici) br. 7 u Slavonskom 
Brodu đak-podstanar i budući velikan modernog hrvatskog pjes- 
ništva živi do 1925. godine. U toj prvoj fazi Tadijanovićeva pjes- 
nikovanja nastala je i njegova ,,Vrtna zabava“. Neprilagođavanje 


Ovaj portret Dragutinu Tadijanovića izradio je slikar Jerolim Miše s kojim 
je pjesnik, kao jednim od najintimnijih prijatelja, drugovao u Brodu. 

gradskom ambijentu (dakle, tema otuđenja) i tragika unutrašnjeg 
sukoba koja rezultira svojevrsnom pjesničkom pobunom protiv 
malograđanskog života i ponašanja — to su bitna obilježja ove mla- 
denačke pjesme Tadijanovićeve. 


VRTNA ZABAVA 


Kraj samostana, pod krošnjatim stablima, 
Zabavljaju se gospoda građani; 

Piju žuto vino, domaće. 

1 jedu. I plešu. A večer prolazi. 


Gospođe motre, ispod oka, potajno, 
Kako im se kćerkice ponašaju 
Kad šetaju i plešu s kavalirima. 


Baci li tkogod u zrak raketu 
/ ona zasvijetli rujno ili zeleno, 
Građani svrate poglede s čaša na nebo. 


Nebo je crno, prljavo, 
Od masnih pogleda građanskih. 


Brod, 5. 8. 1923. 


Za BORU PAVLOVIĆA rečeno je, čak u nekim antologijama 
(npr. ,Mare nostrum") da je Slavonac samo po rođenju, a po ,,na- 
rodnosti" Trešnjevčanin, što, ipak, ne stoji. Prelistamo li ,,Liriku o 
Slavoniji" (uredio Grigor Vitez, Osijek, 1956) i ,,Slavonske 
minijature" (izbor Miroslava Mađera, Osijek 1975), naići ćemo na 
nekoliko originalnih slavonskih varijacija Pavlovićevih, a i u 
najznačajnijim samostalnim njegovim — zbirkama  (,,Tišina", 
»bjubav", ,Jutro u travnju“) susrećemo se s motivima kraja u 
kojem, kako pjesnik kaže, ,šušti negdje slama i žito zlatno". 
Prihvatljiva je, dakle, tvrdnja književnog kritičara D. Jelčića da je 
Boro Pavlović (Slavonska Požega, 1922) ,, po svojoj pjesničkoj 
plodnosti bliži slavonskoj njivi nego škrtoj ličkoj zemljici iz koje 
vuče lozu". 

Pavlovićeva pjesma s reminiscencijama na stari Brod nastala 
je 1954. g. prilikom gostovanja grupe književnika (Frano Alfi- 
rević, Salih Alić, Boro Pavlović, Dragutin Vunak, Vesna Parun, 
Zlatko Tomičić, Ivan Raos, Joja Ricov, Vladimir Rem, Anđelko 
Barbić, Kazimir Urem) u gradu na lijevoj obali Save. 


PIŠEM ODU O BRODU 


Neće biti teško da ja ko publicist 
zapišem, tako, o Brodu kakav poetski list, 
kakvu malu odu, 

kako se ovaj Brod zaustavio uz vodu, 
zaustavio uz Adu, 

kako to historici dobro znadu. 

Rimljani su držali ovdje koloniju 
takozvanu Marsoniju, 

pravac do Sirmiuma, 

trebala im je cesta, jer tuda prolazi šuma. 
/ tako se ovaj Brod nalazi na čvoru ceste 
gdje se smjerovi mrijeste: 

jedan od stare Segeste, 

drugi odozdo s juga 

ko velika transverzala jadranskih pruga, 
što kroz Sarajevo do Dubrovnika vijuga, 
Tu gdje sad raste trava 

bila je u Mrsunjskom lugu granica Tomislava. 
Tu je u svoje vrijeme, u srednjem vijeku, 
gdje se Mrsunja i Glogovica sijeku, 

pleme Berislavića bilo u punom jeku. 

Tu je bila kontrola i čuvenih turskih splavi 
dolje, po čitavoj Savi, 

i poslije uporište, 

gdje su i konji carski znali da zavrište. 

A danas, poslije rata, 

Brod na sve strane širi sva svoja vrata, 

da preko čeličnog mosta 

u poeziju i _ijuk primi nesuđenog gosta. 

vlaga : » A su a f ora as So 

Klasija (u monarhističkoj Jugoslaviji Šetalište kraljice Marije). 

Na prostoru gdje se nekad nalazilo sajmište s gradskom vagom 
danas je robna kuća ,,Vesna''. 

Nad slikama 
Vasilja Antipova 


Ako je itko od brodskih 
likovnih stvaralaca bio, i ostao 
do kraja svoga životnog traja- 
nja, zarobljen ovim gradom kao 
slikarskom preokupacijom, 
onda je to Vasilj Petrovič Anti- 
pov. Po zidovima stanova starih 
Brođana vise i danas mnoge 
njegove slike i crteži, eksponati 
neponovljivo prostodušnog ob- 
likovanja autentičnih gradskih 
motiva, 


Prije V. P. Antipova koji u 
Slavonski Brod dolazi 1929. g. 
brodsko slikarstvo oskudijeva 
radovima s ovom temom. U 
stvari, u prvim desetljećima 20. 
stoljeća Slavonski Brod i nema 
svoj likovni krug. U Brodu je 
u to doba jedini slikar s aka- 
demskim obrazovanjem Josip * 
Muravić, čije se slikarstvo, 


saM Mai Vasilj Antipov 

uglavnom pejzažno i portretno, (pd slikara Alberta Grubera, 1940) 
nadovezuje na umjetničku baš- 

tinu 19. stoljeća kada se i 

stvara jača tradicija likovne 

kulture u Slavoniji. 


106 











Prvi poznati brodski slikari bili su Stjepan Marjanović 
(1802-1860) i Stjepan Kovačević koji djeluje potkraj stoljeća. U 
ostavštini Marjanovića, koji se uz slikarstvo bavio književnošću 
(pisao pjesme i drame, prevodio s njemačkog) pažnju privlače 
pejzaži sela i zemlje, dok Kovačević prikazuje stari Brod, Adu 
na Savi , brodsku tvrđavu i druge lokalne objekte. 

Slikarica Fani Daubachy (1830-1882), udata Brlić (po 
mužu Andriji Torkvatu), inače Zagrepčanka, u svom opusu ima 
nekoliko crteža s brodskim motivima (npr. ,,Sava uz franjevački 
samostan“, ,,Carinarnica u Turskom Brodu", ,,Prijelaz generala 
Filipovića u Bosnu"). Brođanin Josip Muravić (1865-1946) dao 
je svojim portetima i crtežima u ulju vrijedan prilog likovnom 
fundusu ovoga grada i kraja. Muravić je autor grba grada Broda. 
Uz njega djeluju slikari amateri Oskar Coloman i Rozina Lemešić, 
opusi kojih dopiru do nas vrlo okrnjeni. 

Vladimir Becić (1886-1954) i Vladimir Filakovac  (1892— 
1972) nisu svojim djelima vezani za Brod, premda su u njemu 
rođeni (Becićevim imenom naziva se danas Likovni salon u Brodu). 
Ovim velikanima našeg slikarstva možemo pridružiti i Ivana Domca 
koji se 1904. g. rodio u Brodu, a porijeklom je iz Privlake nedaleko 
od Vinkovaca (gdje je i sahranjen 1975). 

Početkom dvadesetih godina ovoga stoljeća u Slavonskom 
Brodu djeluju, kao profesori na Gimnaziji, slikari Đuro Friedrich 
i Jerolim Miše te kipar Milan Cindrić, a do kraja tog desetljeća u 
dvoranama  Vatrogasnog doma, Sokolane, hotela ,,Central", Prve 
hrvatske štedionice i Gimnazije organiziraju se izložbe Slavka 


Tomerlina, Ivana Domca, Petra Orlića, Rudolfa Valića, Julija 
Tomića i Jerolima Miše. Izložbena aktivnost nastavit će se sve do 


uoči drugog svjetskog rata, a na plakatima kojima se oglašavaju li- 
kovne priredbe pojavit će se i nova imena: Olaf Globočnik, Vla- 
dimir Potočnjak, Franjo Wilhelm, Rizah Štetić te, konačnoji do- 
maći slikari (amateri): Karlo Fekete, Ivica Pihač, Dragutin 
Schwendemann, Albert Gruber, Radoslav Kern. 

U tome razdoblju javlja se u likovnom životu Broda i Vasilj 
Petrovič Antipov, prisustvo kojeg i danas, desetak godina poslije 
slikarove smrti (umro 1968), upečatljivo traje u Galerijskom 
odjelu Muzeja Brodskog Posavlja. 

Rođen 1891. u Lenjingradu, nošen bujicom zbivanja, V. P. 
Antipov zatekao se 1921. g. u Beogradu, da bi od 1929. g. 
njegovim stalnim boravištem postao Slavonski Brod. Dojučeraš- 
nji građevinski i obalski radnik, crtač reklama za beogradske dis- 
tributere nijemog filma, pa scenograf putujućih kazališnih trupa, 
u Brodu je muzealac, ,,desna ruka" kustosa Julija Hoffmana, 
kreator i izvođač kulisa za predstave što se održavaju u ,,Kasinu“' 
i ,Hrvatskom domu", autor plakata, panoa, karikatura i poziv- 
nica za zabave, proslave, priredbe HPD ,,Davora". Za vrijeme 
rata partizanski obavještajac u okupiranom gradu, nakon oslo- 
bođenja suradnik je Agit-propa Narodne fronte, dobitnik Ordena 
zasluga za narod sa srebrnim vijencem, kustos Gradskog muzeja, 
i uz to slikar portreta, aktova, mrtve prirode, pejzaža. 

U kombinaciji crteža, akvarela i tempere V. P. Antipov 
postigao je maksimum svoga slikarstva. A zbirka crteža s motivima 
starog Broda, u svojim najuspjelijim dosezima, pokazuje bitne 
odlike njegova likovnog postupka: darovitost, emotivnost, virtu- 
oznost i — naivnost. 





1) rvene prizem nice u Ulici Ante Starčevića br. 52 i 54. K uće srušene 
i danas se tu nalazinova stambena zgrada. 

Prizemna drvena kuća u Filipoviće voj ulici br. 38. Srušena u drugom 
svjetskom ratu i danas je tu prazan prostor u Masarykovoj ulici do 
Stadiona BSK -a. 


Brod, grad višestoljetne prošlosti, uskih ulica, prizemnih 
kuća s drvenim krovovima, velikim strehama, niskim zidovima 
i nevelikim prozorima, s trgovima, sajmištima i drvoredima, sa 
starom arhitekturom, sa Tvrđavom, Savom i njezinom urbani- 
ziranom obalom s obvezatnim tornjem Vatrogasnog doma, pa 
Mucvanj, Vijuš, Poloj, Klasija, zgrade Kontumaca — sve to slika 
Antipov, i tako zaustavlja hod vremena, ispisujući likovnim je- 
zikom priču o gradu koji nestaje. U svakom tom crtežu (ima 
ih stotinjak) kao da se osjeća uzbuđenje pri slikanju. 


Za one koji nepristrano vrednuju ovo slikarstvo, V. P. Anti- 
pov je najdosljedniji slikar Broda kao bića. Za one, pak, koji 


nemaju smjelosti da se vlastitim kriterijem postave prema slici, 
on je bio urbani naivac, dok je za one koji svemu prilaze admi- 
nistrativno-hijerarhijski on bio samo čudak, koji na čudaštvo i 
nije imao pravo, jer — gdje mu je akademska titula? 

Za nas koji smo poznavali tog slikara-boema, on je napro- 
sto bio zaljubljenik ovoga grada i, upravo tako ću reći, njegov 
likovni povjesničar. 

Za slikara Miljenka Stančića svojedobno je rečeno da mu je 
rodni Varaždin bio ,,metropola srca"'. Za V. P. Antipova možda 
bismo mogli ustvrditi isto, ali ovo svakako: iz njegovih slika struji 
duša starog Broda. 

